text:
ፖሊስ ናይጀሪያ ዝሓለፈ ሰሙን ኣብ ከተማ ኣቡጃ ኣብ ልዕሊ ፕረዚደንታዊ ሓለዋን ኣብ ሓደ ወታሃደራዊ ኖቕጣን መጥቓዕቲታት ድሕሪ ምፍፃሙ ኣብ ከባቢ ዋና ከተማ ኣቡጃ ሓለዋ ፀጥታ ኣሐይሎም ኣለው።
ብመሰረት ሓበሬታ መሓውራት ዜና በቲ 28 ሓምለ ብዝተፈፀመ መጥቓዕቲ ክልተ ወታሃደራት ሞይቶም ሓደ ድማ ቆሲሉ።እቲ መጥቓዕቲ ኣብ ኣቡጃ ብዝለዓለ ተግባር ሽበራ ዝተፈረዶም ብኣማኢት ዝቑጸሩ እሱራት ዝርከቡዎም ቤት ማእሰርቲ ክወፁ ዝገበረ መጥቓዕቲ ድሕሪ ምፍፃሙ እዩ ።
እዚ ሓያል ሓለዋ ጸጥታ ዝትግበር ዘሎ ድሕሪ ወሃቢ ቃል ሃገራዊ ፖሊስ ናይጀሪያ ብቅድሚ ትማሊ ሰሉስ ወግዓዊ መግለጺ ምሃቦምን ጉጅለ ምምሕዳር ሃገራዊ ጸጥታ ናይጀርያ ዘካየዶ ኣኼባን'ዩ።
ወሃቢ ቃል ፖሊስ ናይጀሪያ ሙዩዋ ኣደጆቢ ብዙሓት ሰራሕተኛታት ፀጥታ ክዋፈሩ እዮም ካብ ምባል ሓሊፉ ቁፅሪ ዝዋፈሩ ግን ኣይገለፀን።
ኣብ ኣቡጃ ዝመደብሩ ቤከን ሰኪሩቲ ኮንሳልቲንግ (Beacon Security Consulting) ዝተባህለ ትካል ምሕደራ ፀጥታን ሓደጋን ኣብ ዝሓለፈ ሰሙን ከምዝሓበሮ ምስ ዝሓለፈ ዓመተ 2021 ክወዳደር ከሎ ኣብ መጀመሪያ ፍርቂ ናይዚ ዓመት ህውከት ብ47 ሚእታዊት ወሲኹ ኣሎ።


c: text/html

text:
ሕብረት አውሮጳ ሎሚ አብ ዘውጽኦ መግለጺ ንምጉዳል ድኽነትን ንማህበራዊን ኢኮኖሚያዊን ምዕባለ ዝውዕል 200 ሚሊዮን ይሮ ሓገዝ ንኤርትራ ከምዝህብ ገሊጹ። እቲ ሓገዝ አብ መበል 11 ናይ አውሮጳ ናይ ምዕባለ ፈንድ መደብ ዝተጠቓለለ ኾይኑ አብ ነዊሕ ናይ ግዜ ገደብ ዝወሃብ ምዃኑ’ውን እቲ መግለጺ ሓቢሩ’ሎ።
ሕብረት አውሮጳ ነቲ ሓገዝ አብ ትሕቲ ሃገራዊ ሓባሪ ፕሮግራም ክሳብ 2020 ዓ.ም.ፈ ዝወሃብ ኮይኑ አብ ክልተ ዓውድታት- ጸዓትን ምሕደራ ከምዘተኹር ሓቢሩ’ሎ። እቲ ፕሮግራም ደገፍ ኩለን 28 ሃገራት አባል'ቲ ሕብረት ከምዝረኸበ’ውን አፍሊጡ’ሎ።
ነዚ ዝገለጹ ኮሚሽነር ዓለም-ለኸ ምትሕግጋዝን ምዕባለን አብ ሕብረት አውሮጳ ነቨን ሚምካ ‘ሕብረት አውሮጳ ንምዕባለን ንምጉዳል ድኽነትን ዝዓለመ ሓገዝ ንዘድልዮ ኩሉ ሓገዝ ከምዝህብ፡ አብ ኤርትራ ድማ አብቲ ሕብረተሰብ ለውጢ ከምጽእ አብ ዝኽእል ምፍጣር ዕድል ስራሕን ምምሕያሽ መነባብሮ ህዝብን ዝኣመሰሉ ዓውድታት እቲ ሓገዝ ከምዝውዕልን ኣብዚ ጉዳይ ኸኣ ምስ መንግስቲ ኤርትራ ከምዝተሰማምዑ’ ገሊጾም።
ምሉእ ትሕዝቶ አብዚ ምስማዕ ይኸአል።

robotstxt: allowed

filter: keep


text:
1 ድሕርዚ ነገርዚ ኸኣ ዀነ፡ ኣምላኽ ንኣብርሃም መከሮ በሎውን፡ ኣብርሃም። ንሱ ኸኣ፥ እኔኹ፡ በለ።
2 እምበኣር ነቲ እትፈትዎ ሓደ ወድኻ ይስሃቅ ውሰድ እሞ፡ ናብ ምድሪ ሞርያ ኺድ፡ ኣብኣ ድማ ኣብ ሓደ ኻብቲ ኣነ ዝነግረካ ኣኽራን ንዚሓርር መስዋእቲ ሰውኣዮ፡ በለ።
3 ንጽብሒቱ ድማ ኣብርሃም ኣንጊሁ ተንስኤ፡ ኣድጉ ጽዒኑ፡ ክልተ ግዙኣቱን ወዱ ይስሃቅን ምስኡ ወሰደ፡ ንዝሐርር መስዋእቲ ዚኸውን ዕጨይቲውን ፈለጸ፡ ተንሲኡ ድማ ናብታ ኣምላኽ ዝነገሮ ቦታ ኸደ።
4 ኣብርሃም ኣብ ሳልሰይቲ መዓልቲ ኣዒንቱ ኣንቃዕሪሩ ነታ ቦታ ብርሑቕ ረአያ።
5 ኣብርሃም ድማ ንግዙኣቱ፡ ምስ እዛ ኣድጊ ኣብዚ ጽንሑ፡ ኣነን እዚ ወድን ከኣ ናብቲ ኼድና ኽንሰግድ ኢና፡ ናባኻትኩም ድማ ንምለስ፡ በሎም።
6 ኣብርሃም ድማ እቲ ንዚሐርር መስዋእቲ ዚኸውን ዕጨይቲ ወሲዱ፡ ንወዱ ይስሃቅ ኣሰከሞ፡ ሓውን ካራን ከኣ ብኢዱ ወሰደ፡ ክልትኦም ድማ ብሓደ ኸዱ።
7 ይስሃቅ ነቦኡ ኣብርሃም፡ ኣቦየ፡ ኢሉ ተዛረቦ። ንሱ ኸኣ፡ እነኹ ወደይ፡ በሎ። ንሱ ድማ፥ ሓውን ዕጨይትንሲ እንሆ፡ እቲ ንዝሓርር መስዋእቲ ዝኸውን በጊዕ ደኣ ኣበይ አሎ፧ በለ።
8 ኣብርሃም ከኣ፡ ወደየ፡ እቲ ንዚሐርር መስዋእቲ ዚኸውን በጊዕሲ ኣምላኽ ንርእሱ ይሓልዮ እዩ፡ በለ። ክልቲኦም ድማ ብሓደ ኸዱ።
9 ናብታ ኣምላኽ ዝነገሮ ቦታ መጹ፡ ኣብርሃም ድማ ኣብኣ መሰውኢ ሰርሔ፡ ዕጨይቲ ኸኣ ጸፍጸፈሉ። ንወዱ ይስሃቅ ኣሲሩ ድማ ኣብቲ መሰውኢ ኣብ ልዕሊ እቲ ዕጨይቲ በጥ ኣበሎ።
10 ኣብርሃም ድማ ንወዱ ኺሓርድ፡ ኢዱ ዘርጊሑ፡ ካራ ወሰደ።
11 መልኣኽ እግዚኣብሄር ከኣ ካብ ሰማይ ጸዊዑ፡ ኣብርሃም፡ ኣብርሃም በሎ። ንሱውን፡ እኔኹ፡ በለ።
12 ንሱ ድማ፡ ነዚ ሓደ ውሉድካ እኳ ካብ ዘይከላእካንስ፡ ንእግዚኣብሄር ከም እትፈርህ ሕጂ ፈሊጠ አሎኹ እሞ፡ ኢድካ ኣብዚ ወዲ ኣይትዘርግሕ፡ ገለን ኣይትግበሮ፡ በለ፡
13 ኣብርሃም ድማ ዓይኑ ቛሕ ኣበለ፡ እንሆ ኸኣ፡ ኣብ ድሕሪኡ ቐርኑ ብሓረግ እተታሕዘ ድዑል ረአየ። ኣብርሃም ድማ ከይዱ፡ ነቲ ድዑል ወሲዱ፡ ኣብ ክንዲ ወዱ ንዚሓርር መስዋእቲ ሰውኦ።
14 ኣብርሃም ከኣ ስም እታ ቦታ እቲኣ፡ እግዚኣብሄር ይርኢ፡ ኢሉ ኣውጽኣላ። ንሱ እቲ ኽሳዕ ሎሚ ኣብ ከረን እግዚኣብሄር ይሕለ፡ ዚብሀል ዘሎ እዩ።
15 መልኣኽ እግዚኣብሄር ድማ ካልኣይ ሳዕ ካብ ሰማይ ንኣብሃም ጸውዖ፡
16 ብርእሰይ መሐልኩ፡ ይብል እግዚኣብሄር፡ እዚ ነገርዚ ኻብ እትገብር፡ ነቲ ሓደ ውሉድካን ካብ ዘይትኸልእ፡
17 ስለዚ ኣዝየ ኽባርኸካ እየ፡ ንዘርእኻ ድማ ከም ከዋኽብቲ ሰማይን ከምቲ ኣብ ገምገም ባሕሪ ዘሎ ሑጻን ኣዝየ ኸብዝሖ እየ። ዘርእኻ ድማ ደጌታት ጸላእቱ ኺወርስ እዩ።
18 ቃለይ ስለ ዝሰማዕካ ድማ ህዝብታት ኵላ ምድሪ ብዘርእኻ ኪባረኹ እዮም፡ በሎ።
19 ኣብርሃም ከኣ ናብ ግዙኣቱ ተመልሰ። ተላዒሎም ከኣ ብሓንሳእ ናብ ብኤር-ሸባዕ ከዱ። ኣብርሃም ድማ ኣብ ብኤር-ሸባዕ ተቐመጠ።
20 ኰነ ኸኣ፡ ድሕርዚ ነገርዚ ንኣብርሃም፥ እንሆ፡ ሚልካ ድማ ንናሆር ሓውካ ደቂ ወሊዳትሉ፡ ኢሎም ነገርዎ።
21 ዑጽ እቲ በዅሩ፡ ሓዉ ድማ ቡዝ፡ ቄሙኤል ከኣ ኣቦ ኣራም፡
22 ኬሴድን ሓዞን ጲልደሽን ይድላፍን ቤቱኤልን።
23 ቤቱኤል ድማ ንርብቃ ወለደ። እዚኣቶም ሾሞንቲኦም ሚልካ ንናሆር፡ ሓዉ ኣብርሃም፡ ወለደትሉ።
24 ሬኡማ ዝስማ ሰበይቲ ወሰኑ፡ ንሳ ድማ ጤባሕን ጋሓሞን ታሓሽን መዓካን ወለደት።
Result not found!
No valid results were found for your search. Try refining your search using the above form.
Search again using the above filed or click blow button to see Bible book name list...


text:
በዓል መስቐል ዓጋመ ብደረጃ ክልል ኣብ ከተማ ዓዲ ግራት ብድምቐት ተከቢሩ
በዓል መስቐል ዓጋመ ካብ 5 መስከረም ጀሚሩ ብዝተፈላለዩ ምድላዋት ተዓጂቡ ክሳብ 17 መስከረም ተባዒሉ፡፡ ኣብዚ በዓል ካብ ዝተፈላለዩ ክልላት ኢትዮጵያ፣ ካብ ወፃኢ ሃገርን ኤርትራን ዝመፅኡ ኣጋይሽ ተሳቲፎም ፡፡ ኣብ ቅንያት በዓል መስቀል ዓዲ ግራት ዝተፈላለዩ ምርእታት ካርኒቫል፣ ውድድር ብሽክለታ፣ ምርኢት ባህሊ፣ውድድር ዓብዪ ጉያ፣ኣብ ዝተፈላለዩ መዛናግዒ ቦታን ኣደባባይ ከተማ ዓዲ ግራትን ኮንሰርት ሙዚቃ፣ ምርኢት ሆያ ሆያ፣ ምዕኳኳኽን ካልኦት ንጥፈታትን ተሰንዩ ብድምቐት ተበዓሉ፡፡
ኢፒሶዳት
-
መስከረም 23, 2022
ዕላል ምስ ስነ ጥበበኛ ዘካርያስ ቴድሮስ
-
መስከረም 22, 2022
ኣብ ኤርትራ 5 መንእሰያት ኣውቶማቲክ ናይ ዲጋ መኽፈቲን መዕጸዊን ሰኒዖም
-
መስከረም 22, 2022
ዳግም ምውላዕ ኲናት ሰሜን ኢትዮጵያ ብኣዒንቲ መንእሰያት
-
መስከረም 22, 2022
መግለጺ ፍሉይ ልኡኽ ኣመሪካ ኣብ ቀርኒ ኣፍሪቃ ማይክ ሃመር
-
መስከረም 21, 2022
ትካል ፍረድ ሆሎውስ ዝተመስረተሉ መበል 30 ዓመት ተኸቢሩ
-
መስከረም 21, 2022
ዕላል ምስ መስራቲት ማእከል ሓገዝ ሕማም ፓርኪንሰን ወ/ሮ ክብራ ከበደ


text:
ኣብዚ ሒዝናዮ ዘለና ዓመት ኣብ ክልል ኦሮሚያ ብሰንኪ ዝተፈጥረ ዕግርግር ትምህርቲ ክሰናኸል ፀኒሑ’ዩ።መንነት መሰረት ዝገበረ መጥቓዕቲ ይፍፀመና’ሎ ብዝብል ተወልደቲ ትግራይ ካብ ዩኒቨርሲቲታት ወፂኦም ገሊኦም ናብ ስድርኦም ገሊኦም ድማ ናብ ዝተፈላለዩ ከባቢታት ከምዝተጉዓዙ ይገልፁ።
ሓደ ሽሙ ክግለፀሉ ዘይደለየን ኣብ ዩኒቨርስቲ ቡሌ ሆራ ዝተረፈን ተማሃራይ ካልኣይ ዓመት ውሑዳት ተምሃሮ ከምዝተረፉ ምስ ገለፀ ኣብዚ ስዓት ትምህርቲ ከምዝተጀመረ ይሕብር።
"ኣብ ውሽጢ እቲ ዩኒቨርስቲ ልዕሊ 420 ተጋሩ ተማሃሮ ነይሮም፤ሕዚ ግን ከባቢ 110 ኢና ተሪፍና ዘለና’’ይብል።
ኣብ ልዕሊ ተጋሩ ፀርፍን ካልኦት መጥቓዕትታትን ከምዝፍፀም ብምግላፅ ንሱ ምስ ካልኦት ተማሃሮ እናተጉዓዘ ከሎ ናይ ክሳድ ካቴና በጢሶም ከምዝወሰዱዎን ምስኡ ዝነበረት ካልኣይቲ ተማሃሪት ድማ ሞባይል ስልካ ከምዝመንጠሉዋ ሓቢሩ።
ንደሕንነትና ንሰግእ ኢና ክብሉ ካብቲ ዩኒቨርስቲ ብለይቲ ካብ መንጎ ዝወፁ ልዕሊ ሓደ ሚእቲ ተማሃሮ ናብ ኣዲስ ኣበባ ብምጉዓዝ ሚንስትሪ ትምህርቲ ኣብ ካልእ ዩኒቨርስቲ ክምድቦም ከምዝሓተቱን ይኹን እምበር ናብቲ ዩኒቨርስቲ ክምለሱ ከምዝተገለፆም ሽማ ክግለፀላ ዘይትደሊ ተማሃሪት ካብ ከተማ መቐለ ገሊፃ።መብዛሕቲኦም ናብ ስድርኦም ከምዝተበታተኑ ምስ ሓብረት 64 ተማሃሮ ግና ናብ ትግራይ ብምጉዓዝ ኣብ ከተማ መቐለ ጥርዓን ከምዘቕረቡ ሓቢራ።
ኣብቲ እዋን ናይቲ ዩኒቨርስቲ ፕሬዝዳንት ዝነበሩ ዶ/ር ዓብዱል ቃዲር ሑሴን ግን ኣብ ውሽጢ እቲ ዩኒቨርስቲ ዝኾነ ይኹን ብሄር መሰረት ዝገበረ መጥቓዕቲ ኣይነበረን ክብሉ ነቲ ብተማሃሮ ዝቐረበ ክሲ ነፂጎምዎ ኣለው።
ልዕሊ ሽዲሽተ ሚእቲ ሽሕ ተወላዶ ኦሮሞ ካብ ክልል ሶማሊያ ምስ ምምዝባሎም ብዝተኣሳሰረ በደለኛታት ክሕተቱ፣ኣብ ክልል ሶማሊያ ዝተመደቡ ተማሃሮ ድማ ካብኡ ወፂኦም ኣብ ካልእ ክምደቡ ዝሓትት ኣብ ውሽጢ እቲ ዩኒቨርሲቲ ናይ ተቓውሞ ሰልፊ ከምዝነበረ ይግለፁ።
ኣብ ውሽጢ እቲ እቲ ዩኒቨርስቲ ብዝነበረ ሰልፊ ስግኣት ዝተሰምዖም ካብቲ ቐፅሪ ይወፁ ዝነበሩ ተማሃሮ ተወለድቲ ትግራይ ጥራሕ ኣይነበሩን።ካልኦት እውን ኩነታት ምስ ተረጋገአ ክንምለስ ኢና ኢሎም ክሳብ ኣዋሳ፣ዲላ፤ዝወፁ ካልኦት ተምሃሮ እውን ነይሮም ኢሎም።
ዶ/ር ዓብዲልቃዲር ሑሴን ካብ ፕሬዝዳንትነት ቡሌ ሆራ ብገዛእ ፍቓዶም ካብ ሓላፍነቶም ምውራዶም ገሊፆም ኣለው።
ብኻልእ ወገን ኣብ ዩኒቨርስቲ መቱ ክሰናኽል ዝፀንሐ ትምህርቲ ከምዝጀመረን ካብ ዩኒቨርስቲ መቱ ናብ ጋምቤላ ከይዶም ዝነበሩ ኣስታት 120 ተማሃሮ ተወለድቲ ትግራይ ተመሊሶም ትምህርቶም ከምዝጀመሩን ዘዘራረብናዮም ተማሃሮ ገሊፆምልና ኣለው።


text:
ማሕበረ-ሰብ ዓለም፣ማዕረ‘ቲ ሃገራት ኣፍሪቃ ንሶማልያውያን ስደተኛታት ዝልግሶ ሓገዝ ንከብርክቱ ኮምሽነር ትካል ስዱዳት ሕ/ሃ ተማሕፂኖም።ሰላም ሶማልያ፣ንሶማልያ ጥራሕ ዘይኮነስ ንመላእ ዓለም‘ውን‘ዩ ዝረብሕ ኢሎም።
ብመሰረት‘ቲ ትማሊ ረቡዕ ኣብ ኣዲሳበባ ዝተዋሃበ መግለፂ፣ኢትዮዽያ፣ ጁቡቲ፣ኬንያ፣ኡጋንዳን የመንን ንዝሓለፉ ዕስራ ዓመታት ኣስታት ሓደ ሚልዮን ሶማልያዊያን ኣዕቊበን‘ለዋ።
ኣንቶንዮ ጉተሬዝ ኮምሽነር ትካል ስዱዳት ሕ/ሃ‘ዮም ኣብ ዝሃብዎ ሪኢቶ፣ እተን ሃገራት ዘርአየኦ ልግሲን ዝዋዓለኦ ውዕለትን ዳህሲሶም‘ለው።ካብ ማሕበረ-ሰብ ዓለም ግና ዝመጣጠን ሓገዝ ከምዘይነበረ ጠቂሶም።
ሚስተር ጉተሬዝ ወሲኾም፣ኣብ‘ዚ እዋን‘ዚ ዘድሊ ሶማልያውያን ስደተኛታት ዘለዎም ፀገም ነባራይ ፍታሕ ክረክብ ምግባር‘ዩ ኢሎም።ሓደ ካብ‘ቶም ፀገማት ውሽጣዊ ኩነታት ሶማልያ ምትዕርራይ ምኳኑ ጠቂሶም፥
ኣብ‘ዚ እዋን‘ዚ ይራኣይ ዘሎ ውሽጣዊ ህድኣት ሶማልያ ዘተባብዕ‘ዩ ዝበሉ እቶም ኮምሽነር፣ኣብ ሞቃዲሾ መንግስቲ ምምስራቱ፣ምምሕዳር ምቋሙ፣ ድሕሪ ክልተ ዓመት ሃገራዊ ምርጫ ክሳለጥ፣ሰራዊት ሶማልያ ምጥንኻሩን ምስ ዓቀብቲ ሰላም ሓባራዊ ወፍሪታት ምክያዱን ንገለ ከባቢታት ሓራ ንምውፃእ ዝገበሮ ፃዕሪ ምግባሩን መርአያ‘ቶም ኣዎንታዊ ለውጥታት‘ዮም ይብል እቲ መግለፂ።
እዞም ዝተጠቅሱ ለውጥታት፣ነቶም ኣብ ዝተፈላለያ ሃገራት ተሰዲዶም ዝርከቡ ሶማልያውያን ብክብሪን ብድልየቶምን ንዓዶም ንክምለሱ ሓይሊ ከምዝህቦም ይጠቅሱ ኣንቶንዮ ጉተረዝ።
ክልተ ወለዶታት ሶማልያ ብዛዕባ መፃኢ ህይወት ተስፋ ዘይብሎም‘ዮም ዝበሉ ኣንቶንዮ ጉተረዝ፣ኣብ ካልእ ዞባታት ተመሳሳሊ ቅልውላው ክፍጠር ከሎ፣ፀገም ሶማልያ ክርሳዕ ከምዝኽእል‘ውን ጠቂሶም።


text:
ኣባል ኢህወዴግ ዝኾነ ናይ ኦሮሞ ህዝቢ ዴሞክራሲያዊ ውድብ/ኦህዴው/ ኣብ ውሽጥን ወፃእን ንዝርከቡ ተቓወምቲ ዘቕረቦ ፃውዕቲ ኣወንታዊ፣ግን ክኣ ብጥርጣረ ዝርአ እዩ ክብሉ ዝተፈላለዩ ተቓወምቲ ውድባት ንድምጺ ኣሜሪካ ገሊጾም።
ኦህዴው ኣብ ቀረባ ዘካየዶ ኣኼባ ማእኸላይ ኮሚቴ ስዒቡ ዘውፅኦ መግለፂ ኣብ ውሽጢ ይኹን ኣብ ደገ ናይ ብዙሓት ቐልቢ ስሒቡ’ሎ። ንዝተፈላለዩ ክፋላት ማሕብረሰብ ኢትዮጵያ ኣብ ዘቕረቦ ፃውዒት ኣብ ውሽጥን ወፃእን ዝርከቡ ተቓወምቲ ፓርትታት ሓቢሩ ንምስራሕ ድልየት ኣለዎ ይብል።
ምኽትል ኣቦ መንበር ፈደራሊስት ኮንግረስ ኦሮሞ ኣቶ ሙላቱ ገመቹ እቲ መግለፂ ክትግበር ድዩ ኣይኮነን ብፍሉይ ጥርጣረ ከምዝሪኡዎን ግን ክኣ ከምዝቕበሉዎም ሓቢሮም።
ኣቦ ወንበር ሰማያዊ ፓርቲ ኣቶ የሺዋስ ኣሰፋ ኦህዴው ንበይኑ ዝሃቦ መግለፂ ንህዝቢ ዝጠቅምን ተስፋ ዝህብን ኮይኑ ረኺብናዮ ኣለና ኢሎም።
ኣብ ወፃኢ ሃገር ዝርከብ ተቓዋሚ ፓርቲ ናይ ኦሮሞ ግንባር ዴሞክራሲያዊ ውድብ ብዝለዓለ ኣድናቖትን ጥንቃቐን ከምዝቕበሎ ሓቢሩ’ሎ።ምኽትል ኣቦ መንበር መኢኣድ ኣቶ ሙልጌታ ኣበበ ብወገኖም ግብራዊ ይኹን ኣይኹን ንተቓውምቲ ውድባት ፃውዒት ምቕራቡ ፅቡቕ ተበግሶ እዩ ኢሎም።
ኦህዴው ነዊሕ መንገዲ ተጓዒዙ’ሎ ዝበሉ ሓላፊ ጉዳያት ወፃኢን ምኽትል ኣቦ መንበርን ፕሮፌሰር በየን ጴጥሮስ ብወገኖም እቲ መግለፂ ኢህዴው ቅድሚ ሎሚ ካብ ዝሃቦም መግለፅታት፣ትርጉም ዘለዎን ሰናይ ተበግሶን እዩ፤ግን ኸኣ ኣብ ግብሪ ክውዕል ድዩ ዝብል ብጥርጣረ ንሪኦ እዩ ኢሎም ።


text:
ፕረዚደንት ኢሳይያስ ኣፈ ወርቂ ዝመርሖ ላዕለዋይ ልኡኽ ኤርትራ ኣዲስ ኣበባ ኣትዩ
ፕረዚደንት ኢሳይያስ ኣፈወርቂ ዝመርሖ ላዕለዋይ ልኡኽ ቀዳማይ ሚኒስርተር ኢትዮጵያ ኣቢይ ኣሕመድ ብዝገበረሉ ዕድመ፡ ኣብታ ሃገር ናይ ሰለስተ መዓልታት ወግዓዊ ዑደት ንምፍጻም ሎሚ ንጉሆ ኣብ ዓለምለኻዊ መዓርፎ ነፈርቲ ቦሌ ኣትዩ።
ቀዳማይ ምኒስተር ኣቢይ ኣሕመድን ላዕለዎት ሰበ ስልጣንን ዓበይቲ ዓድን፣ ሰብ ሞያ ኪነ ጥበብን መራሕቲ ሃይማኖትን፣ መናእሰይን ነበርቲ ከተማ ኣዲስ ኣበባን ከኣ ንኣጋይሾም ድሙቕ ኣቀባብላ ገይሮሙሎም።
ለላዕለዎት ሰበ ስልጣን መንግስቲ ፌደራል ሓዊሱ፡ ኣመሓዳሪ ክልል ትግራይ ዶክተር ደብረጽዮን ገብረሚካኤል፣ ፕረዚደንት ክልል ሶማሌ ኢትዮጵያ ኣይተ ኣብዲ መሓመድን ካልኦትን ድሙቕ ኣቀባብላ ዝገበርሉ እንትኾን፡ ምስ ዶክተር ደብረጽዮንን ቀዳማይ ሚኒስትር ኣብዪ ኣሕመድን ብቐረባ ተቐሚጦም ክዘራረቡ ተራእዮም።
ፕረዚደንት ኢሳይያስ ድሕሪ ዕስራ ዓመታት ወጥርን ምፍጣጥን ቆጽሊ ኣውሊዕ ሒዙ ንኣስመራ ንዝበጽሐ ቀዳማይ ሚኒስተር ኣብይ ኣሕመድ ዝመርሖ ልኡኽ ኣብ ኣስመራ ድሙቐ ኣቀባብላ ብምግባር ክልቲኦም መራሕቲ ኣብ ሓሙሽተ ኣገደስቲ ነጥብታተ ሓባራዊ ስምመዕ ፈጺሞም እዮም።
እዚ ናይ ሕጂ ናይ ፕረዚደንት ምብጻሕ መቐጸልታ፡ ኣብ ክልቲአን ሃገራት ዝካየድ ዘሎ ዲፕሎማሲያዊ ርክብ ኮይኑ፡ ነቲ ብኩናት ዝተኸስረ ዕድልን ብኩናት ዝተፈጥረ ጽልእን ቅርሕንትን ሓጺቡ ሓዲሽ ምዕራፍ ሕውነትን ምትሕግጋዝን ዝኸፍት ክኽውን ህዝቢ ምንዮቱ ክገልጽ ጸኒሑ ኣሎ።
ኣብ ኢትዮጵያ ቀዳማይ ሚኒስተር ኣቢይ ኣሕመድ ካብ ዝሓለፈ ሚያዝያ ናብ ስልጣን ካብ ዝመጽእ ንደሓር ኣዚዩ ቅልጡፍ ዝኾነ ጽገናዊ ለውጥታታ እዩ ዝካየድ ዘሎ።
ኤርትራውያን ፖለቲከኛታትን ምሁራትን ከኣ እቲ ኣብ ኢትዮጵያ ዝረአ ዘሎ ጽገናዊ ለውጥታት ኣብ ኤርትራ እውን ክረአ ዓቢ ተስፋ ኣሕዲሮም ኣለው።


text:
ኣብ ስነ-ስርዓት ምዕዳል ሽልማት ኦስካር ብተዋሳኢ ዊል ስሚዝ ድሕሪ ምህራሙ ንፈለማ እዋን ምርኢት ዘቕረባ ተዋዛዪ ክሪስ ሮክ፡ ካብ ደገፍቱ ዓቢ ናይ ምትትብባዕ ድጋፍ ረኺቡ።
ክሪስ ሮክ፡ ኣብቲ ምሉእ ትኬቱ ዝተሸጠ ምርኢት ቅድሚ ምጅማሩ፡ ተዓዘብቲ ካብ መንበሮም ተንሲኦም ብምጥቓዕ ኣኽብሮቶም ገሊጾምሉ።
ዛጊት ብዛዕባ’ቲ መጽፋዕቲ ብወግዒ ዘይተዛረበ ክሪስ ሮክ፡ ኣብ እዋን’ቲ ናይ ቦስቶን ምርኢቱ፡ ገና ብዛዕባ’ቲ ፍጻመ ኣብ ርእሱ ይመላለሶ ከም ዘሎ ብሓጺር ጠቒሱ። ንዊል ስሚዝ ግን ብስሙ ኣይጠቐሶን።
ድሕሪ’ቲ ፍጻመ ክሳብ ሕጂ መዛረቢ ኣርእስቲ ኰይኑ ዘሎ መጽፋዕቲ ዊል ስሚዝ፡ ይቕረታ ደኣ ይሕተት እምበር፡ በቲ ትካል ብዘርኣዮ ጕድለት ዲሲፕሊን መቕጻዕቲ ክብየነሉ ከም ዝኽእል ይዝረብ ኣሎ። ቦርድ ኣካዳሚ ን18 ሚያዝያ ቅድሚ ምርኻቡ፡ ዊል ስሚዝ ምኽንያት ነቲ ስጕምቲ መውሰዲኡን ካብቲ ኣዳራሽ ንኽወጽእ ተሓቢሩዎ ከብቅዕ ብዘይ ምግባሩን ብጽሑፍ ክቕርብ ዕድል ተዋሂብዎ ኣሎ።


text:
ኣቦ መንበር ግንባር ሓርነት ኦሮሞ ኣቶ ዳውድ ኢብሳ ድሕሪ ሓደ ዓመት ናይ ገዛ ማሕዩር ትማሊ ኣብ ኣደባባይ ከምዝተራእዩ ይግለጽ ኣሎ።
እንተኾነ ኦፌኮ ሕጂ'ውን ካብ ክትትል ኣባላት ጸጥታ ናጻ ኣይኮኑን ኢሉ'ሎ። ኣቶ ዳውድ ትማሊ ኣብ ኣደባባይ ዝተራእዩ ኣብ ናይ ሰልፎም ኣኼባ ንምስታፍ ምዃኑ ንድምጺ ኣመሪካ ዝገለጸ ወሃቢ ቓሎም ኣቶ ዋቆ ኖሌ፡ ብናጻ ክንቀሳቐሱ ኣብ ልዕሊኦም ዝተነብረ ደረት ኣይተላዕለን ኢሎም።
እቲ ምፍቃድ ከፊል ምንቅስቓስ ዝስማዕ ዘሎ፡ ሃገራዊ ቦርድ ምርጫ ናብ ኮሚሽን ፖሊስን ሃገራዊ ድሕነትን ኣብ ዝለኣኾ ደብዳበ፡ ኣቶ ዳውድ ኢብሳ ናይ ምንቅስቓስ መሰሎም ምድራቱ ኣገባብ ኣይኮነን ብዝብል ናጻ ክኾኑ ድሕሪ ምሕታቱ`ዩ። እንተኾነ ኣቶ ዋቆ ሕጂ`ውን ብስልኪ ኮነ ምስ ብጾቶም ብናጻ ክራኸቡ ኣይክኣሉን ይብል ።
ብዛዕባ`ዚ ቪኦኤ ካብ ፖሊስ ኮነ ካብ ሃገራዊ ድሕነት ርኢቶ ንምስማዕ ዝገበሮ ፈተነ ኣይተዓወተን።
ግንባር ሓርነት ኦሮሞ ብኻልእ ወገን፡ ሃገራዊ ቦርድ ምርጫ ኢትዮጵያ ንመርሓ ቦርዱ ተኸቲሉ ዘሰጉሞ ዘሎ ጉዳይ ሓደ ስጉምቲ ንቕድሚት`ዩ ክብል ኣወንታዊ ርኢትኡ ኣስሚዑ`ሎ፡ ከም ጸብጻብ ጸሃይ ዳምጠው።


text:
ኣብ ንኡስ ዞባ መንደፈራ፡ ኣብ 250 ሄክታር ኣብ ዝለምዐ ዕፉን ዝተራእየ ሳጋሚ ባርኖስ ቀውዒ ንምቊጽጻር ስጉምቲ ይውሰድ ኣሎ።
ሓላፊ ቤት-ጽሕፈት ሚኒስትሪ ሕርሻ ኣብቲ ንኡስ ዞባ ኣቶ በረኸት ተኽለስላሰ፡ ነቲ ኣብ ጐረባብቲ ሃገራት ዝተራእየ ባልዕ ንምግታእን ኣብ ዝረኣየሉ ብኣጋ ንምቊጽጻርን፡ ሓረስቶትን ክኢላታትን ስሩዕ ኰለላታትን ምክትታልን ክገብሩ ምጽንሖም ብምሕባር፡ ኣብ ገለ ከባቢታት ኣብ ዘርኢ ዕፉን ክርአ ብምጅማሩ – እቲ ተኽሊ ተማሕዩ ከምዝነድድ ይግበር ከምዘሎ ገሊጹ።
ኣብ ምምሕዳር ከባቢ ኲዶፈላሲ ክኢላ ልምዓት ብቚሊ መንእሰይ ምሕረትኣብ ነጋሽ፡ ንቕሓት ሓረስቶት በሪኹ ብምጽንሑ፡ ኣብ ዝካየድ ዘሎ ስራሕ ሓጋዚ ኮይኑ ከምዘሎ ኣብሪሁ።
ዝካየድ ዘሎ ስራሕ፡ ዑደት ህይወት ባርኖስ ብምግታእ ካብ ዝበኣሰ ለበዳ ንምድሓን ምዃኑ ዝሓበረ መንእሰይ ምሕረትኣብ፡ ሓረስቶት ብዝለዓለ ክዋስኡ ትጽቢት ከምዝግበር ኣገንዚቡ።
ሓረስቶት ብወገኖም፡ ብዛዕባ ሳጋሚ ባርኖስ ቀውዒ ብመራኸቢ ብዝሓን ክወሃብ ንዝጸንሐ ሓበሬታ ክከታተልዎ ስለዝጸንሑ፡ ኣብ ግራውቶም ኣብ ዝተራእየሉ ብቕልጡፍ ኣብ ጥቕኦም ንዝርከብ ቤት-ጽሕፈት ሚኒስትሪ ሕርሻ ከምዝሓበሩ ብምጥቃስ፡ ነዚ ሓደገኛ ባልዕ ንምቊጽጻር፡ ካብኦም ዝድለ ክገብሩ ቅሩባት ምዃኖም ገሊጾም።
እዚ ከም’ዚ ኢሉ እንከሎ፡ ኣብ ንኡስ ዞባ ዓረዛ ንቕሓት ሓረስቶትን ክኢላታት ሕርሻን ኣብ ሳጋሚ ባርኖስ ቀውዒ ንምብራኽ፡ ከምኡ’ውን ክግበር ብዛዕባ ዝግብኦ ምክትታልን ምቊጽጻርን ንምሕባር ዝዓለመ ኣስተምህሮታትን ጐስጓሳትን፡ ኣብ ኩለን ምምሕዳራት ከባቢ ይወሃብ ከምዘሎ ተሓቢሩ።
ኣቐዲሙ፡ ኣብ ንኡሳን ዞባታት ማይ-ምነን ሰገነይቲን፡ ተርእዮ ባልዓት ዘራእቲ ብሓፈሻ፡ ሳጋሚ ባርኖስ ቀውዒ ድማ ብፍላይ ንምቊጽጻር ዝዓለመ ኣስተምህሮታት ከምእተዋህበን ኰለላታት ከምእተኻየደን ዝዝከር ኮይኑ፡ ኣብ ንኡስ ዞባ ማይ-ምነ፡ ምልክታት ሳጋሚ ባርኖስ ቀውዒ ዝተራእየሉ ኣእካል ብወፈራ ተኣኪቡ ከም እተቓጸለ ይፍለጥ።


text:
TIGRINJA (TIGRINSKA)
ሓበሬታ ንተሳተፍቲ
ሃገራዊ ሓላፊ መጽናዕቲ
ፕሮፈሰር፡ ሓላፊት ሓኪም ኣና ካሪን ቪክስትሮም
ክሊኒክ ደቀንስትዮ፡ ሆስፒታል ኣካዳሚስካ፡ ኡፕሳላ
ኢ-መይል፡- uppsala@impactstudien.se
መእተዊ
ኣየኖት ደቀንስትዮ ኣብ እዋን ጥንሰን ምትሕልላኻት ከም ዘጋጥመን ብኣግኡ ንምፍላጥ ዚከኣልን ዘይከኣልን ንምጽናዕ ኣብ ዝዓለመ መጽናዕቲ ክትሳተፊ ትሕተቲ። ኵላተን እተን ኣብ መፈለምታ ጥንሰን ምርመራ ኡልትራሳውንድ ዚገብራ ደቀንስትዮ ኪሳተፋ ኪሕተታ’የን። እቲ መጽናዕቲ ኣብ ፈለማ ኣብ ምረዛ ጥንሲ፡ ማለት ፕረክላምፕሲ (preeklampsi) ዘተኰረ ኪኸውን’ዩ። ኣብ ዳሕረዋይ ህሞት ግን፡ ንኸም ምትዕንቓፍ ጥንስን (ምስ ንውሓት ጥንሲ ኣወዳዲርካ ቈልዓ ኣዝዩ ደቂቕ ምስ ዚኸውን) ዘይእዋናዊ ሕርስን ዚኣመሰሉ ምትሕልላኻት ዘጠቓለለ ኪኸውን’ዩ።
ኣብዚ ኢምፓክት (IMPACT) ዚበሃል መጽናዕቲ እትገብርዮ ተሳትፎ ወለንታዊ’ዩ፤ ንተሳትፎኺ ከኣ፡ ኣብ ዝደለኽዮ እዋን ከተቋርጽዮ ትኽእሊ ኢኺ። እቲ ዚግበረልኪ ክንክን በዚ ዚግበር መጽናዕቲ ኣይኪጽሎን’ዩ። እቲ መጽናዕቲ፡ ኣብ ሽወደን ኣብ ሓያለ ክሊኒካት ደቀንስትዮ ኪካየድ’ዩ።
ብዛዕባ’ቲ ዚካየድ መጽናዕቲ
እቶም ኣብ ዳሕረዋይ ግዜ ጥንሲ ዘጋጥሙ ሰለስተ ኣውራ ልሙዳት ምትሕልላኻት፡ ምረዛ ጥንሲ ማለት፡ ፕረክላምፕሲ (preeklampsi)፡ ምትዕንቓፍ ዕብየትን (tillväxthämning) ኣብ ዘይእዋኑ ዚኽሰት ሕርስን (för tidig födsel) እዮም። እዞም ሰለስተ ምትሕልላኻት’ዚኣቶም፡ ሕማም፡ ሳሕቲ ከኣ ድንገተ-ሞት ዕሸል ቈልዓ ኬስዕቡ ይኻእሉ፤ ምረዛ ጥንሲ ማለት፡ ፕረክላምፕሲ፡ ሓደ ካብቲ ንበኳራት ኣደታት ብህጹጽ ከም ዚሓምማ ዚገብር ኣውራ ልሙድ ምትሕልላኽ’ዩ። ኣየነይቲ ነፍሰጾር ነዞም ምትሕልላኻት ከም እተማዕብል ኣብ መፈለምታ ጥንሲ ምፍላጥ ኣዝዩ ከቢድ’ዩ። ዕላማ ናይዚ መጽናዕቲ፡ በዞም ምትሕልላኻት ዚስዕቡ፡ ከበድቲ ወይ ፈኰስቲ ሓደጋታት ኣጕሊሖም ዘርእዩ ኣድማዕቲ ዝኾኑ ምርመራታት ምምያ ንምምዕባል’ዩ። ነዚ ብምጥቃም ከኣ፡ ኣብ እዋን ጥንሲ ንዚግበሩ ተሰማማዕቲ ክትትላት ንምምሃዝን፡ ጸገማት ዘወግዱ ክንክናት ከከም ኣድላይነቶም ንምትእትታውን’ዩ።
ኣብ 11- 14 ሰሙናት ጥንሲ ዚግበር ምብጻሕ
ኣብ መበል 11-14 ሰሙን ጥንስኺ፡ እቲ ፋልማይ ምዱብ ምርመራ ኡልትራሳውንድ ወይ እተጣመረ ምርመራ “ኡልትኣዩድ ብዮሸሚ” (ultraljud-biokemi (KUB)-undersökning) ኣብ እትገብሩሉ እዋን፡ ብዛዕባ’ዚ መጽናዕቲ ክትሕበሪ ኢኺ፤ እሞ ሽዑ ክትሳተፊ እንተ ወሲንኪ ኣብቲ “ኢምፓክት” (IMPACT) ተባሂሉ ዚጽዋዕ መጽናዕቲ ክትምዝገቢ ኢኺ። እዚ ማለት ከኣ፡ ንተሳትፎ ፍቓድኪ ንምሃብ ክትፍርሚ ኢኺ ማለት’ዩ፤ ንጥንስኽን ቅዲ ናብራኽን ዚምልከቱ ብነርስ፡ ብመሕረሲት ወይ ብሓኪም ንዝቐርቡልኪ ሒደት ሕቶታት ከኣ ክትምልሺ ኢኺ። ጸቕጢ ደምኪ፡ ቊመትክን ሚዛንክን ኪዕቀን’ዩ፤ ብተወሳኺ ከኣ፡ እንተ ዛየደ 10 ሚሊ ሊትር ዚኸውን ቅምሶ ደም ክትህቢ ኢኺ (ሓደሓደ ግዜ ኣብ መዝሓሊ ደስኪሉ ዝተዓቚረ፡ ካብ ቅምሶ ደም “ኩብ” (KUB-blodprovstagning) ምጥቃም ይከኣል’ዩ)። እዚ፡ ተወሳኺ 20 ደቓይቕ ኣቢሉ ይወስድ። ምርመራ ኡልትራሳውንድ ኣብ ዚግበረሉ ወቕቲ፡ ሓደሓደ ማእከላት ሕክምና፡ ዋሕዚ ደም ናይ’ቲ ናብ ማህጸን ዘምርሕ ሻምብቆ ደም፡ ብዶፕለር ኡልትራሶኒክ (Dopplerultraljud) ኪምርምራ እየን።
ቢዮባንክ (ተወሳኺ ቅምሶ ደም)
ኣብዚ መጽናዕቲ ዚሳተፋ ገለገለ ሆስፒታላት ናተን ቢዮባንክ (biobank) ኣሎወን። እሞ ምድብኪ ኣብ ሓንቲ ካብዘን ቢዮባንክ ዘሎወን ሆስፒታላት እንተ ኾይኑ፡ ተወሳኺ ደም (2 ትዩብ ማለት፡ እቲ ሓደ 10 ሚሊ ሊትር፡ እቲ ሓደ ከኣ 5 ሚሊ ሊትር) ተወሲዱኪ፡ ኣብ ምስቲ ተመዲብክሉ ዘለኺ ሆስፒታል ዚተኣሳሰር ቢዮባንክ ደስኪሉ ኪዕቈር’ዩ። እቲ ንዓኺ ዚምልከት ወቕታዊ ቢዮባንክ ኡፕሳላ ቢዮባንክ (Uppsala biobank) እዩ፤ መራኸቢ ሓበሬታኡ ከኣ ከምዚ ዚስዕብ’ዩ፡- http://www.uppsalabiobank.uu.se/sv, Uppsala Biobank Dag Hammarskjölds väg 38, 5 tr UCR, Uppsala Science Park, Hubben 751 85 Uppsala, info@uppsalabiobank.se.
ኵሉ ሓበሬታን ቅምሶታትን ብዘይ ምቅላዕ ስም ብኮድ ኪተሓዝ’ዩ። ተመራመርቲ፡ ኣብ መጻኢ ግዜ፡ ኣብ ቢዮባንክ ንዝተረፈ ቅምሶታት ደም ኪጥቀሙሉ፡ብፍቓድ ኮሚቴ ስነ-ምግባር፡ ንናይዚ መጽናዕቲ ኮሚቴ ምርምር ኪሓቱ ዕድል ኪወሃቦም’ዩ። ናይ’ዚ ዕላማ ከኣ፡ ኣብ መዓላ ተዛማዲ ምርምር ዘገልግል፡ ንምትሕልላኻት ጥንሲ ዘግህዱ ጠቐምቲ ምልክታት ንምርካብ’ዩ። ነቶም ኣብዚ መጽናዕቲ ቅምሶ ደም ብምሃብ ዚሳተፉ ተሳተፍቲ ውልቀሰባት ብስሞም ፈሊኻ ምልላይ ኣይኪከኣልን’ዩ፤ ኵሉ ዳታ ወይ ሓበሬታ ብኮድ ጥራይ’ዩ ዚወሃብ።
ረብሓታት፡ ሓደጋታትን ድሕነትን
እዚ መጽናዕቲ’ዚ፡ ኣብዚ እዋናዊ ጥንስኺ፡ ንዓኺ ምንም ረብሓ ኣይኪህበክን’ዩ፤ ግን እተን ዚስዕባ ወለዶ ነፍሰጾራት ረብሓ ኪረኽባሉ’የን። ይኹን’ምበር፡ እቲ ውጽኢት መጽናዕቲ፡ ኣብ ዳሕረዋይ ጥንስኺ ረብሓ ኪህልዎ ይኽእል’ዩ። ንገለገለ ሰባት ቅምሶ ደም ምሃብ ከሰቅቖም ይኽእል’ዩ፤ ስሕት ኢሉ ከኣ ንእስ ዝበለ ስምብራት ኪወጾም ይኽእል።
ተሳትፎ
ክትሳተፊ ፍቓደኛ እንተ ኾይንኪ፡ ምንም ምኽንያት ከይሃብኪ፡ ንተሳትፎኺ ኣብ ዝደለኽዮ እዋን ከተቋርጽዮ ትኽእሊ ኢኺ፤ እቲ ኣብ ኣገልግሎት ሕክምና እትረኽብዮ ዝተረፈ ክንክን ከኣ በዚ ፈጺሙ ኣይኪጽሎን’ዩ። ዝሃብክዮ ቅምሶ ደምን፡ ንዓኽን ንጥንስኽን ዚምልከት ሓበሬታን ኣብ ዝኾነ እዋን ክትስሕብዮ ትኽእሊ ኢኺ።
ሓፈሻዊ ሓበሬታ
ነዚ መጽናዕቲ ዚምልከት ተወሳኺ ሓበሬታ ካብ ናይ’ቲ ሆስፒታል ኣካያዲ መጽናዕቲ ምርካብ ይከኣል (ኣብ ታሕቲ ዚጥቀስ ሓበሬታ ኣድራሻታት ተመልከቲ)። ኣብ ተሳትፎ መጽናዕቲ ንዚለዓሉ ኵላቶም ሕቶታት ግድን ምምላሽ ኣየድልየክን’ዩ፤ ነቲ ኢንተርቪው ከኣ ኣብ ዝደለኽዮ እዋን ከተቋርጽዮ ትኽእሊ ኢኺ።
ኣተሓሕዛ ውልቃዊ ሓበሬታ
ኣብ ውልቃዊ ሓበሬታኺ ሓላፍነት ዚስከም ኡፕሳላ ዩኒቨርሲቲ’ዩ። እቲ መጽናዕቲ ምስ ተዛዘመ፡ መን ከም እተሳተፈ ግልጺ ኣይኪኸውንን’ዩ። ምግጥጣም ሓበሬታ፡ ውጽኢት ጥንስን ምውሳድ ቅምሶ ደምን ብመዝገብ ጥንሲ (Graviditetsregistret) ይትግበር፤ ብድሕር’ዚ ብኮድ ዝተሓለወ ዳታ ጥራይ ንተመራመርቲ ክፉት ይኸውን። ጸብጻብ ውጽኢት በብጕጅለ ጥራይ’ዩ ዚቐርብ። ኣብቲ ኣገልግሎት ጥዕና እትረኽብሉ ሆስፒታል ዘሎ ሓላፊ መጽናዕትን መዝገብ ጥንስን ጥራይ’ዮም ብኮድ ዘይተሓለወ ዳታ ተጠቒሞም ኪሰርሑ ዕድል ዘሎዎም፤ ናይዚ ዕላማ ከኣ፡ ንጥንስኺ፡ ንሕርስኺ ወይ ንዕሸልኪ ዚምልከት ውልቃዊ ሓበሬታ ምልኣቱ ንምርግጋጽን ብቕዓቱ ንምውሓስን’ዩ። ውልቃዊ ሓበሬታ፡ ብመሰረት ሕጊ ሓለዋ ዳታ ኤውሮጳዊ ሕብረት (GDPR) ኪተሓዝ’ዩ። ኣየናይ ውልቃዊ ሓበሬታ ኣብ ኣገልግሎት ከም ዚውዕል ንምፍላጥ ጠለብ ከተቕርቢ መሰል ኣሎኪ። ጠለብኪ ናብ ወኪል ሓለዋ ዳታ (Dataskyddsombudet) ከተቕርብዮ ትኽእሊ (region.uppsala@regionuppsala.se)። እትህብዮ መልስን ሓበሬታን ዘይምልከቶም ሰባት ብዘይረኽብዎ ኣገባብ ኪተሓዝ’ዩ።
ቅምሶታት ቢዮባንክ
ብመሰረት ሕጊ ቢዮባንክን ኣገልግሎት ጥዕናን (SFS 2002:297)፡ እዞም ኣብዚ መጽናዕቲ ዚውሰዱ ቅምሶታት ከም ንብረት ቢዮባንክ ኡፕሳላ (ቊጽሪ መዝገብ 827 ኣብ ብዓል-መዚ ቊጽጽር ኣገልግሎት ጥዕናን ክንክንን ሽወደን፡ (IVO)) ይቚጸሩ፤ በየናይ ኣገባብ ኣብ መዓላ ከም ዚውዕሉ ከኣ ቢዮባንክ ኡፕሳላ’ዩ ዚቈጻጸር። እዞም ቅምሶታት ብኮድ ተሓልዮም ኪዕቈሩ’ዮም፤ እዚ ማለት ከኣ፡ እዞም ቅምሶታት ምሳኺ ብቐጥታ ምትእስሳር ከም ዘሎዎም ምፍላጥ ኣይከኣልን’ዩ ማለት’ዩ። ነፍሲወከፍ ቅምሶ ምስ ሕድሕዱ ከይተሓዋወሰ ናቱ ፍሉይ ኮድ ኪህልዎ’ዩ። እዞም ቅምሶታትን እቲ መለለዪ ሊስታን (መፍትሕ ኮድ) ኣብ ቢዮባንክ ኡፕሳላ ካብ ሕድሕድ ተፈላልዮም ኪዕቈሩ’ዮም፤ ንዘይምልከቶም ሰባት ክፉታት ከይኮኑ ከኣ ሓለዋ ይግበረሎም። እቲ መፍትሕ ኮድ፡ ሓላፊ መጽናዕትን መዝገብ ጥንስን ኣብ መንጎኦም ይጥቀሙሉ። ቢዮባንክና ምስ ሓበሬታ ጥንሲ ንተመራመርቲ ክፉት ኪኸውን ይኽእል’ዩ፤ እንተደኣ እቲ ዘካይድዎ ፕሮጀክት ካብ ኮሚቴ ስነምግባር ፍቓድ ረኺቡ። ቅምሶታት ደምኪ፡ ንትንተና ናብ ላቦራቶሪና ወይ ናብ ላቦራቶሪ መሻርኽትና ናብ ኤውሮጳዊ ሕብረት/ኤውሮጳዊ ከባቢ ቊጠባዊ ምትሕግጋዝ (EU/EES) ከምኡ’ውን ናብ ሕቡራት ሃገራት ኣመሪካ ኪለኣኽ ይኽእል’ዩ። ትንተና ፕሮቲናት፡ ሆርሞናትን ጅናትን ምግባር ይከኣል። ብተመሳሳሊ መልክዕ፡ ኣብ መጻኢ እዋን ኣባኺ ወይ ኣብ ውላድኪ ኪመጽእ ዚኽእል ሕማም፡ ኣብቶም ሃገራውያን መዛግብ ብቕዓት ኣገልግሎት ጥዕና ብኽትትል ይጽናዕ። ኣብቶም መዛግብ ብቕዓት ኣገልግሎት ጥዕና ክትትል ኪገብር ዚደሊ ተመራማሪ እንተሎ፡ እቲ ዳታ ብመዝገብ ጥንስን ብነናቱ ብዓል-መዚ መንግስትን ይእለ። ንተመራመርቲ ዘይልለ ዳታ ጥራይ ኪወሃቦም’ዩ። ምንም ዝርዝር መግለጺ ከይሃብኪ፡ ዝተዓቚረ ቅምሶታት ደምኪ ዓንዩ ኪድርበ፡ ውልቃዊ ሓበሬታኺ ኪድምሰስ ክትጠልቢ መሰል ኣሎኪ።
ውጽኢት
ውጽኢት መጽናዕቲ ኣብ መጽሄታት ሕክምና ኪሕተም’ዩ፤ ኣብ ናይቲ መጽናዕቲ መካነ-መርበብ “ኢምፓክት” (IMPACT) ከኣ ክፉት ኪኸውን’ዩ። ውልቃዊ ውጽኢትኪ ናትኪ ምዃኑ ተለልዩ ኪፍለጥ ኣይኪከኣልን’ዩ።
ምፍቃድ መጽናዕቲ
እዚ መጽናዕቲ ብዞባዊ ኮሚቴ ስነ-ምግባር ኣብ ኡፕሳላ ተፈቒዱ’ሎ።
ቅድሚ ምውሳንኪ፡ እዚ መጽናዕቲ ንዓኺ እንታይ ዕላማ/ትርጕም ከም ዚህበካ ክትፈልጢ ኣገዳሲ’ዩ። ተወሰኽቲ ሕቶታት እንተሎዉኺ፡ ወይ ዘይረኸብክዮ ሓበሬታ እንተሎ ምስቲ ኣገልግሎት ሕክምና ዚህበኪ ወይ ምስ ገለ ካብዞም ዚስዕቡ መራኸብቲ ርክብ ግበሪ። ክትሳተፊ እንተ ወሲንኪ፡ ”ሕቡር ተሳታፊ ዚህቦ ፍቓድ” (”Informerat samtycke”) ተባሂሉ ዚጽዋዕ ሰነድ ፈሪምኪ ቅዳሕ ትወስዲ።
ሓለፍቲ (ኣብ ዞባዊ ኣሃዱ ሓበሬታ ተገልገልቲ ዘለዉ ዋና ሓላፍን ከምኡውን ዞባውያን ሓለፍትን ይምዝገቡ)
ዋና ሓላፍን ዞባዊ ሓላፍን ኣብ ኡፕሳላ፡-
Anna Karin Wikström (ኣና ካሪን ቪክስትሮም) ሓላፊት ሓኪም፡ ፕሮፈሰር
ክሊኒክ ደቀንስትዮ ሆስፒታል ኣካዳሚስካ፡ ኡፕሳላ
75185 Uppsala
ኢ-መይል፡- uppsala@impactstudien.se
ዞባውያን ሓለፍቲ ዮተቦሪ፡-
Ylva Carlsson (ኢልቫ ካርልሶን) ሓላፊት ሓኪም፡ ዶክቶር ሕክምና
VÖL Ultraljudsenheten
Sahlgrenska Universitetssjukhuset/ Östra
Diagnosvägen 15
416 85 Göteborg
ኢ-መይል፡- goteborg@impactstudien.se
ዞባዊ ሓላፊ ስኮነ ዩኒቨርሲቲ ሆስፒታል፡–
Stefan Hansson (ስቴፋን ሃንሶን) ሓላፊ ሓኪም፡ ፕሮፈሰር
Perinatala enheten
Skånes universitetssjukhus
205 02 Malmö
ኢ-መይል፡- skane@impactstudien.se
ዞባውያን ሓለፍቲ ስቶክሆልም፡-
Peter Lindgren (ፔተር ሊንድግሬን) ሓላፊ ሓኪም፡ ምክትል ፕሮፈሰር
Patientflödeschef Centrum för Fostermedicin
Karolinska Universitetssjukhuset
171 76 Solna
ኢ-መይል፡- stockholm@impactstudien.se
ዞባውያን ሓለፍቲ ዳላርና፡-
Lina Bergman (ሊና በሪማን)ኪኢላ ሓኪም፡ ዶክተር ሕክምና
Kvinnokliniken, Falu lasarett
Lasarettsvägen 10
79131 Falun
ኢ-መይል፡- dalarna@impactstudien.se


text:
መጽሓፍ ቅዱስ
መጽሓፍ ቅዱስ ብእኩባት ቀንዲ ሃይማኖታዊ ጽሑፋት ናይ እምነት ኣይሁዳውያንን ክርስትናን ዝቖመ እዩ። ኣብ ታሪኽ መጽሓፍ ቅዱስ እታ ቀዳመይቲ ዝበዝሐት ዝተሸጠት መጽሓፍ እያ።
ትሕዝቶን መስርዕን መጽሓፍ ቅዱስ ኣብ መንጎ ሃይማኖታት ዝተፈላለየ ስለ ዝኾነ፥ ሓንቲ መጽሓፍ ቅዱስ ጥራይ የላን። ታናኽ (እብራይስጢ፡ תַּנַ"ךְ, አደማምጻ [taˈnax] ወይ [təˈnax]; ካልእ አጸሓሕፋ "ታናክ")፥ መጽሓፍ ቅዱስ ናይቶም ቀንዲ ኣይሁዳውያን ኣብ 24 መጽሓፍቲ ይምቀል። ሳምራውያን ዝበሃሉ ውሑዳት ክፋል ኣይሁድ ግና 5 መጽሓፍቲ ጥራይ ኣለዎም። እተን 24 ጽሑፋት ኣይሁዳውያን ኣብ 39 መጽሓፍቲ ተመቒለን ንናይ ክርስትያን ብሉይ ኪዳን የቑማ። ቁጽሪ ምሉእ ጽሕፋት ናይ ክርስትና መጽሓፍ ቅዱስ፥ ካብ 66 መጽሓፍቲ ናይ ወንጌላውያን፥ ክሳዕ 81 መጽሓፍቲ ናይ ኤርትራን ኢትዮጵያን ኦርቶዶክሳዊት ተዋህዶ ቤተ ክርስትያን ይፈላለ።
መጽሓፍ ቅዱስ ኣይሁድኣመዓራርይ
መጽሓፍ ኣይሁድ ታናኽ፥ ኣብዘን ዝስዕባ ሰለስተ ክፋላት ይምቀል። (1) ቶራ (እብራይስጢ፡ תּוֹרָה፡ "ሕጊ") ሓሙሽተ መጽሓፍቲ ሕጊ ኮይኑ፥ መጀመርታ ታሪኽ እስራኤላውያንን ሕጎምን፥ ኪዳን ምስ ኣምላኽ እስራኤልን ይሕዝ። (2) ነቪይም (እብራይስጢ፡ נְבִיאִים፡ "ነብያት") ናይ ጥንቲ ታሪኽ እስራኤልን ይሁዳን ስራሕ ነብያትን ይሕዝ። (3) ከቱቪም (እብራይስጢ፡ כְּתוּבִים፡ "ጽሑፋት") ግጥምታትን ናይ ፍልጠት ጽሑፋትን፥ ከም በዓል መዝሙር ዳዊትን እዮብን ይሕዝ።
መጽሓፍ ቅዱስ ክርስትናኣመዓራርይ
ናይ ሃይማኖት ክርስትና መጽሓፍ ቅዱስ ኣብ ክልተ ይምቀል። ቀዳማይ ብሉይ ኪዳን ኮይኑ 39 መጽሓፍቲ ናይ እብራይስጢ ጽሑፋት ይሕዝ፡ ካልኣይ ከኣ ሓድሽ ኪዳን ኮይኑ 27 መጽሓፍቲ ድማ ኣለዎ። ወንጌላት፥ እተን ቀዳሞት ኣርባዕተ መጽሓፍቲ ሓድሽ ኪዳን፥ ብዛዕባ ህይወት ክርስቶስ የዘንትዋ። ንሰን መሰረት እምነት ክርስትና እየን።
ወላ'ኳ ጽሑፋት መጽሓፍ ቅዱስ ኣይሁድ ኣብ መጽሓፍ ቅዱስ ክርስትና 'ተሃለዋ፥ መስርዐን ዝተፈልየ አዩ። እቲ ናይ ኣይሁድ ጽሑፍ ብምምላስ ህዝቢ እስራኤል ናብ የሩሳሌምን ናብ ቤት መቕደስን ይውዳእ፥ መወዳእታ መጽሓፍ ብሉይ ኪዳን ክርስትና ግና ትንቢት ሚልክያስ እያ።
ታሪኻዊ ጽሑፍኣመዓራርይ
ካብቲ ኣብ ቀደም ዝተጻሕፈ እሞ ክሳዕ ሕጂ ጸኒሑ ዝተረኽበ ጽሑፋት መጽሓፍ ቅዱስ ክርስትና፥ ኣብ ራብዓይ ክፍለ ዘመን ብቛንቃ ግሪኽ ዝተጻሕፈ እዩ። ክሳዕ ሕጂ ዝጸንሐ ምሉእ መጽሓፍ ቅዱስ ኣይሁድ ከኣ ብቛንቃ ግሪኽ ዝተቶርጎመ ካብ ራብዓይ ክፍለ ዘመን ኣትሒዙ ዝጸንሐ እዩ። ዝነውሐ ዝጸንሐ ምሉእ ጽሑፍ: ክፋል ናይቲ ቀንዲ መጽሓፍ ቅዱስ ኣይሁድ ተባሂሉ ዝሕሰብ፥ ማለት ልክዕ ናይ መጀመርታ ቃላት ዝሓዘ፥ ክሳዕ ፍርቂ ክፍለ ዘመን ይግምገም።
ምምስራት ቀኖና ክርስትናኣመዓራርይ
ድሕሪ ምምስራት ሃይማኖት ክርስትና ብቀዳማይ ክፍለ ዘመን፥ ኣብተን ቀዳሞት ሰለስተ ክፍለ ዘመናት፥ ሽማግለታት ኣብያተ ክርስትያናት ናይ ወንጌል ጽሑፋትን መልእኽትታት ሃዋርያትን ኣኪቦም ነዚ ሕጂ ሓድሽ ኪዳን ተባሂሉ ዝፍለጥ ኣብ መጽሓፍ ቅዱስ ክርስትና ኣቖሙ። ብኸምዚ ዝተገልጸ መሰረት ብሉይ ኪዳንን ሓድሽ ኪዳንን ብሓደ ሓቢሩ መጽሓፍ ቅዱስ ይበሃል። ኣብ መንጎ ዝተፈላለዩ ክርስትያናዊ ሃይማኖታት ኣይኖት ጽሑፋት ከም ቀንዲ ቅዱሳት ጽሑፋት ተቐጺረን ኣብ ብሉይ ኪዳን ክጽምበራ ከም ዘለወን ክርክር ኣሎ። ወንገላውያን ነቲ ናይ እብራይስጢ መጽሓፍ ቅዱስ ጥራይ ከም ቀንዲ (ቀኖና) ይቕበልዎ። ሮማዊት ካቶሊካዊት ቤተ ክርስቲያንን ኦርቶዶክሳዊት ተዋህዶ ቤተ ክርስቲያንን ግና መጽሓፍቲ ካልኣይ-ቀኖና ብሉይ ኪዳን ከምኡ'ውን እኩባት መጽሓፍቲ ኣይሁድን ከም ቀንዲ ጽሑፋት ይቕበልወን። ንሓድሽ ኪዳን ዘቑማ መጽሓፍቲ እዘን ዝስዕባ እየን፤ ኣርባዕተ ወንጌላት፡ ግብሪ ሃዋርያት፡ መልእኽትታት ከምኡ'ውን ትንቢት የውሃንስ እየን።


text:
መንግስቲ ኬንያ ኣብቲ ካብ ዓለም ዝዓበየ መዕቖቢ ስደተኛታት ዳዳብ ዝነብሩ ሱማሊያዊያን ስደተኛታት ናብ ሃገሮም ንምምላስ ምስ መንግስቲ ሱማሊያ ይዘራረብ ከምዘሎ ኣፍሊጡ።
ልዕሊ ርብዒ ሚልዮን ሱማሊያዊያን ስደተኛታት ኣብቲ መዕቖቢ ይነርብሩ።መብዛሕቲኦም ንልዕሊ 20 ዓመታት ኣብቲ መፅለሊ ዝነበሩ እዮም።
መንግስቲ ኬንያ ኣብቶም ዝሓለፉ ክልተ ዓመታት ክንድዚ ዝኣክል በዝሒ ህዝቢ ምሽካም ኣብ ፀጥታ፣ኢኮኖሚያውን ማሕበራውን ጉዳያት እታ ሃገር የብፅሖ ብዘሎ ፀውራ ሻቖለቱ ክገልፅ ፀኒሑ።
ኣብቲ መዕቖቢ ማእኸል መራሒ መናእሰይ ዓብዲፋታሕ ኢብራሂም ግን ድርድራት ክሳብ ዝዛዘምን ኣብ ሱማሊያ ሰላም ክሳብ ዝዓስልን መንግስቲ ነቲ ናይ ምምላስ ከይዲ ጠጠው ንኸብሎ ፀዊዑ።
ወሃቢ ቃል መንግስቲ ኬንያ ሙታይ ካሪይኩ ንቪኦኤ ኣብዝሃብዎ ቃል ግን እቲ ምምልሳ ንረብሓ ሱማሊያ እውን እዩ ኢሎም።’’እቲ ሕቶ ሓደ መንግስቲ ንኻሊ መንግስቲ ህዝብና ንምውሳድ ቅሩባት ኢና’ሞ ክንወስዶም’ዶ ንኽእል? ስለዝበለ እዩ።መንግስትና ንህዝቢ ሱማሊያ ዝብሎ ዘሎ ሃገርኩም ነፃ ወፂኣ’ላ ናብ ሃገርኩም ንምምላስ ተዳለው እዩ ዝብል ዘሎ።’’
መንግስቲ ኬንያ ኣብ ከተማታትን መዕቖቢ ስደተኛታትን ንዝርከቡ ስደተኛታት ብሓይሊ ንምሓዝ ዝወጠኖ ትልሚ ላዕለዋይ ቤት ፍርዲ ኬንያ ውዱቕ ገይሩዎ እዩ።
ሕቡራት መንግስታት እውን በቲ ናይ ምምላስ ትልሚ ሻቐሎቱ ገሊፁ’ሎ።መንግስቲ ናይቶም ስደተኛታት መሰል ንከኽብር ዋና ሓላፊ UNHCR ኣንቶኒዮ ጉተርስ ኣብ ቀረባ ፀዊዖም ኣለው።ሱማሊያዊያን ናብ ሃገሮም ክምለሱ እንተኾይኖም መጀምርያ ኣብታ ሃገር ዘሎ ኩነታት ክመሓየሽ ኣለዎ ኢሉ እቲ ናይ ስደተኛታት ትካል።


text:
እድሪስ ኢልባ፡ "ዜግነት፡እቲ ካብ ሃገረይ ክረኽቦ ዝኽእል ዜግነት ዝዓበየ ክብሪ እዩ"
ብሉጽ ብሪጣንያዊ ተዋሳኣይ እድሪስ ኢልባ፡ ናብ ትውልዲ ዓዲ ወላዲኡ ሰራልዮን ንመጀመርታ እዋን ወግዓዊ ምብጻሕ ኣብ ዘካየደሉ፡ ዜግነት ናይታ ሃገር ተዋሂብዎ።
ንሱ ብዛዕባ እቲ ዝተዋህቦ ዘግነት ኣመልኪቱ ንቢቢሲ ኣብ ዝሃቦ ሓበሬታ፡ "ዘግነት፡ እቲ ካብ ሃገረይ ክረኽቦ ዝኽእል ዜግነት ዝዓበየ ክብሪ እዩ" ክብል ገሊጽዎ።
"ኣነ ንኣፍሪቃ ሓዲሽ ኣይኮንኩን፤ ኣብ ኣፍሪቃ ብዙሕ ፊልምታት ሰሪሐን ብዛዕባ ኣፍሪቃ ተቓሊሰን እየ" ድሕሪ ምባል፡ "ኣብ ሰራልዮን ምስ ኣተኹ ገዛ ስድራቤተይ ስለዝኾነ ዝተሰመዓኒ ስምዒት ፍሉይ እዩ" ክብል ተዛሪቡ።
"እቲ ኣቀባብላ ኣዝዩ መሳጢ እዩ ነይሩ፤ ኣነ ከኣ ኣብቲ ዝነበረ ውዕውዕ መንፈስ ሰራልዮን ብቕልጡፍ ተጸንቢረ"
ዲዝኒ ኣብ ኣፍሪቃ
እዚ ኣብ ብዙሓት ፊልምታት ዝተዋሰኣ ብሉጽ ተዋሳኣይ ፊልም፡ ኣብ ምምዕባል ቱሪዝምን መዘናግዒ ኢንዱስትሪን ሰራልዮን ወፍሪ ከካይድ ከምዝደሊ'ውን ሓቢሩ።
"ንናተይ ህርፋን ኣመሪካ ወይ ዓዲ እንግሊዝ ክሕዞ ኣይክእልን እዩ። ኣፍሪቃ ነቲ ናተይ ህርፋን ድልየትን ክሓቑፎ ይኽእል እዩ። ኣብ ኣመሪካ ክገብሮ ዘይክእል ዲዝኒ፤ ኣብዚ ክሃንጾ ይኽእል እየ" ክብል ተዛሪቡ።
እድሪስ ኢልባ ኣብ 1972 ኣብ ከተማ ለንደን ተወሊዱ። ወላዲኡ ኣብ ሰራልዮን እዩ ዓብዩ። ሕጂ ግን ብህይወት የለን። ኣዲኡ ድማ ካብ ጋና እያ።
ሰራልዮን ካብ 1991 ክሳብ 2002 ብውግእ ሓድሕድ ተሓሚሳ ከምዝነበረትን፤ ካብ 2014-2016 ድማ ብሕማም ኢቦላ ኣስታት 4 ሽሕ ሰባት ከምዝሞቱን ቁጠባ እታ ሃገር ከምዝተጎድኣን ጸብጻባት የመልክቱ።
ብሩህ መጻኢ ሰራልዮን
እድሪስ ኢልባ ንምስሊ እታ ሃገር እንደገና ከሐድሶን ከበራብሮን ከምዝደሊ ሓቢሩ።
ናይታ ሃገር መዘናግዒ ኢንዱስትሪ ንኽዓቢ ተኽእሎ ከምዘለዎን፤ ንዓለም ክንገር ዝኽእል ዛንታታት ከምዘለዎን ይኣምን።
"ኣብዚ ዓዲ ብዙሓት ንፉዓት ቆልዑ ኣለው። ናይ ብሓቂ በላሕቲ እዮም። ኣብ ህንጸት እቲ ናይ መዘናግዒ ኢንዱስትሪ እጃሞም ከበርክቱ ይኽእሉ እዮም"
እቲ ዝተዋህቦ ፖስፖርት ኣመልኪቱ ንቢቢሲ ኣብ ዝሃቦ መብርሂ ድማ "እዚ ከም ወዲ ዓዲ ክምለስ ክሕግዘኒ እዩ" ክብል ተዛሪቡ።


text:
ፈነወ ዘረባ ጽልኢትን ሓበሬታ ሓሶትን ንምክልኻልን ንምቍጽጻርን ዝወጽአ ኣዋጅ
መስከረም 09፣ 2015
ዕላማ ናይዚ ኣዋጅ ሰባት ሓሳባቶም ብናጽነት ናይ ምግላጽ መሰሎም ኽጥቀሙ ከለዉ ጎንጺ ወይ ዕግርግር ወይከዓ ንብሄር፣ ንሃይማኖት፣ ንዘርኢ፣ ንጾታ ወይ ከዓ ንጉድኣት ኣካል መሰረት ገይሩ ኣብ ልዕሊ ሓደ ሰብ ወይ ከዓ ጉጅለ ጽልኢ ወይ ኣድልዎ ካብ ዘስፋሕፋሕ ዘረባ ንኽቑጠቡ ተሓሲቡ ዝወጽአ ኣዋጅ እዩ።
ዝኾነ ይኹን ሰብ ናይ ጽልኢት ዘረባ ወይ ሓበሬታ ሓሶት ብብሮድካስት፡ ብሕታም ወይ ከዓ ብማሕበራዊሚዲያታት ወይ ብኻሊእ ተመሳሳሊ ሜላታት ኣቢሉ ናይ ጽሑፍ፣ ስእሊ፣ ድምጺ ወይ ከዓ ናይ ቪድዮ ፈነወ ከምዝተኸልከለ ይገልጽ። ኣብዚ ዘሎ “ፈነወ” ዝብል ቃል ክትርጎም ከሎ ከዓ ‘ንዘረባ ብዝኾነ ይኹን ዓይነት መገዲንብዙሕ ሰባት ንኽበጽሕ ምግባር ማለት እንትኸውን ብማሕበራዊ ሚዲያ ላይክ ምግባርን ታግ ምግባርንኣይሓውስን እዩ’ ይብል።
እቲ መቕጻዕቲ’ኸ እንታይ ይመስል ?
እቲ ዝተፈጸመ ገበን ምዝርጋሕ ዘረባ ጽልኢት ወይ ሓበሬታ ሓሶት ልዕሊ 5,000 ሽሕ ተኸተልቲ ኣብ ዘለዉዎ ናይማሕበራዊ ሚዲያ ገጺ እንተኾይኑ ወይ ብኣገልግሎት ብሮድካስት ወይ ከዓ በብጊዚኡ ብዝወጽእ ሕታምእንተኾይኑ እቲ መቕጻዕቲ ክሳብ ሰለስተ ዓመት ብዝበጽሕ ቀሊል መእሰርቲን ካብ ብር 100,000 ሽሕ ዘይበልጽቅጽዓትን ካልኦት ተመሳሳሊ መቕጻዕቲታትን ዝሓዘ እዩ።
እዚ ኣዋጅ ኣብ ዝጸደቐሉ እዋን ሰባት ጥርዓኖም ኣስሚዖም ነይሮም። ናይዚ ኣዋጅ ምውጻእ ሓሳብ ብናጽነትናይምግላጽ መሰል ይዓግት’ዩ ዝብሉ ስግኣታት ተራኢዮም ኢዮም። ብዙሓት’ውን እዚ ኣዋጅ ንዘረባ ጽልኢትንሓበሬታ ሓሶትን ዝገለጸሉ መገዲ ንጹርነት ዝጎደሎ እዩ ይብሉ።
ወቅታዊ መረጃዎችን ቀጥታ በኢሜልዎ ለማግኘት ይመዝገቡ
ያቀረቡትን የግል መረጃ በግላዊ መመሪያችን መሠረት እንጠብቃለን::


text:
ስራሕቲ ምፅራግ ደኒ ግድብ ህዳሰ ኢትዮጵያ ተጀሚሩ
ኣዲስ ኣበባ፣ 19 ሰነ፣ 2012 (ኤፍ.ቢ.ሲ)ኣብ ዓቢዪ ግድብ ህዳሰ ኢትዮጵያ ማይ ዝዓርፈሉ ከባቢ ዝርከቡ እፅዋት ምፅራግ ተጀሚሩ።
ዋና ዳይሬክተር ኤጀንሲ ልምዓት ኢንተርፕራይዛትን ፈጠራ ዕድል ስራሕን ክልል ቤኒንሸንጉል ጉሙዝ ኣይተ በሽር ዓብዱራሂም፥ እቲ ክልል ብኢንተርፕራይዛት ኣቢሉ ዝፅረግ 1 ሺሕን ሄክታር መሬት ካብ ሓይሊ ኤሌክትሪክ ኢትዮጵያ ተረኪቡ ስራሕቲ ምቑራፅ ደኒ ንኽጅመር ገይሩ ኢዩ።
ኣብ ዝቕፅል ወርሒ ሓምለ ማይ ንምምላእ ዝተትሓዘ ትልሚ ንምዕዋት፥ ስራሕቲ ምፅራግ እፅዋት ኣቐዲምካ ንምስራሕን ኣብ ውሽጢ ሓደ ወርሒ ንምዝዛምን፤ 2 ሺሕ ኣባላት ዝሓዙ ኢንተርፕራይዛት ናብ ስራሕ ምእታዎም ገሊፆም።
እቲ ስራሕቲ ምፅራግ ብፅሬትን ብቕልጡፍን ንኽሳለጥ እቲ ኤጀንሲ ብቐረባ ኮይኑ ከምዝከታተል ዝገለፁ እቶም ዋና ዳይሬክተር፥ ጉጅለታት ጥዕና፣ ፀፅታትን ካልኦትን እውን ምስቶም ናይ ምፅራግ ስራሕቲ ዘሰርሑ ኢንተርፕራይዛት ናብቲ ቦታ ኣቲዮም ኢዮም።
ንስራሕቲ ምፅራግ እቲ ደኒ ዘድሊ በጀትን ካልኦት እታወታትን ነቶም ኢንተርፕራይዛት ከምዝቐረበሎም ምግላፆም ግዜኢ ፀብፂቡ።
እዋናዊን ሓዱሽን ሓበሬታ ንምርካብ ናይ ቴሌግራም ገፅና ሰብስክራይብ ይግበሩ/ራ!
https://t.me/tigrignafana


text:
መግለጺ ብምኽንያት ዝኽሪ መዓልቲ ነጸነት ኤርትራ ዲሞክራስያዊ ውድብ ዓፋር ቀይሕ ባሕሪ
መግለጺ ብምኽንያት ዝኽሪ መዓልቲ ነጸነት ኤርትራ
ዲሞክራስያዊ ውድብ ዓፋር ቀይሕ ባሕሪ
23 ግንቦት 2015
ህዝቢ ኤርትራ ምእንቲ ናጻነት ሃገሩን ሰብኣዊ ክብረቱን ንምርግጋጽ ዘካይዶ ናይ 30 ዓመታት መሪር ቃልሲ ንመሬቱ ነጻ›ካ እንተወጸኤ ህላውንኡን ሰብአውነቱን ግን አብ ሓደጋ ወዲቑ ይርከብ፡ ከምእውን ንአደዳ ስደትን ጥሜትን ተቓሊዑ አብ ዝተፈላለያ ኩርናዓት ዓለም ፋሕ ጭንግራሕ ኢሉ ተበታቲኑ ይነብር አሎ፡፡ ብሄራት ኤርትራ መግዛእቲ ጣልያን ናብ ኤርትራ ቅድሚ ምምጽኡ ብባህላዊ ሕግን መምሪሒታትን ባዕለን ንባዕለን ዝመሓደራ ዝነበራ ኮይነን ምስ መግዛእቲ ጣልያን ዝመጸት ሃገረ ኤርትራ፡ ከምተን ኩለን አብ ትሕቲ ባዕዳውያን መግዛእቲ ዝነበራ ሀገራት አፍሪቃ ነጻ ንከይትወጽእ ዝተገብረ ውዲታት ንህዝቢ ኤርትራ ብረት ከልዕል አገዲድዎ ን30 ዓመታት ዝአክል መሪር ቃለሲ አካይዱ አዕጽምትን ደምን አሸሓት ደቁ ከፊሉ፡ በቲ ዝኸፈሎ ከቢድ ዋጋ ድማ ሩፍ ኢሉ አብ ሀገሩን አብ መሬቱን ንከይነብር ብቃልሲ ህዝቢ ኤርትራ ተሸፊኑ ዝመጸ ጉጅለ ህዝባዊ ግንባር፡ ንሃንቀውታን ድልየትን ህዝቢ ኤርትራ ከምዝመክን ገይሩ፡ ንሓድነት ህዝቢ ኤርትራ በታቲኑን አብ ቅርሕንቲ ብምሽማም ዉሑዳት ወገናት ጥራሕ ተጠቀምቲ ናይታ ሃገር ኮይኖም አብ ልዕሊ እቶም ካልኦት ወገናት ኤርትራ ዝግበር ናይ ምግላልን ናይ ምጭፍጫፍን ናይ ምብራርን አጀንዳታት አተግበርትን ፈጸምጽን ኮይኖም ጸኒሖም፡ አብዚ እዋን እዚ ኤርትራ ናይ ውሑዳት ሰባት መዐንደሪኦምን መራገጺኦምን ኮይና፡ እንተ ነቶም ካልኦት ወገናት ኤርትራ ካብ ጊዜ ምግዛእቲ ዝሓሰመ ናብራ ኮይኑዎም መሬቶም ምደረ ሲኦል ተቐይራቶም ንአደዳ ስደትን ጥሜትን ተቓሊዖም ይነብሩ አለዉ፡ ህዝቢ ዓፋር ቀይሕ ባሕሪ ንኣሻሓት ዓመታት ካብ መሬቱን መረበቱን ተዘናቢሉ ዘይፈልጥ ህዝቢ ኢዩ፡፡ ብሰንኪ ህላወ ህዝባዊ ግንባር አብ ስልጣን ግን ንኩሉ ዓይነት ሽግራት ተቓሊዑ ህላውንኡ አብ ሓደጋ ተቓሊዑ አብ ዝከፈኤ ኩነታት ሂወት ይርከብ ዘሎ ህዝቢ ኢዩ፡፡ ፖሊሲ ህዝባዊ ግንባር አብ ልዕሊ ህዝቢ ዓፋር ቀይሕ ባሕሪ አብዚ ጥራሕ ዝተሓጸረ አይኮነን፡ ህላዌኡን መንነቱን ካብዚ ዞባ እዚ ንምሕካኽ ክይተሓለለ ዝሰርሓሉ ዘሎ ጉዳይ ምኻኑ ከይተዘንገዔ እቲ ፈጣሪ ዝሃቦ ሃብቱን ጸጋታቱን መሬቱን ንምትራፍ ዝዓለመ እስትራተጂ ምኻኑ ክፍለጥ ይግባእ፡ አብዚ እዋን እዚ ኤርትራ እታ ብድኽነትን ብምግሃስ ሰብአዊ መሰላት ዜጋታታ አብ ቀዳማይ ተርታ ሒዛ እትስራዕ ኮይናትሉ አብዘላ እዋን፡ በዚ መሰረት ድማ ማሕበረ-ሰብ ዓለም ትም አብ ዘይብለሉ እዋን ስለዝበጸሔ አብ ዝተፈላለዩ መጋባእያታት ዓለም ጉዳይ ኤርትራ ካብቶም አገደስቲ አጀንዳታት እንዳኾኑ ስለ ዝመጹ ነቲ ስርዓት ዓብይ ሻቕሎት ኮይንዎ ጸኒሑ ፡ ነዚ ሓያል ወቐሳታት ንምሽፋን አብ ኤርትራ ዝርከብ ገባቲ ስርዓት ናይ ፖሊሲ ለውጢ ከነምጽእ ኢና ቅዋም ከነረጋግጽ ኢና ብማለት ማሕበረ-ሰብ ዓለምን ህዝቢ ኤርትራ ንምትላል ዝገብሮ ዘሎ ስልቲ ብምኻኑ ኩሉ ደላይ ለውጢ ወገን ከይታለልን ከይደናገርን ብምዝኸኻር፡፡ ስርዓት ኢሰያስን ጉጅልኡን ዘዳልውዎ ዝኾነ ዓየነት ቅዋም ድልየት ህዝቢ ኤርትራ ዘይውክልን አገዲድካን አምሲልካን ዝግበር ብምኻኑ፡ እቲ ሓቀኛ ቅዋም ክኸውን ዝኸእል ድሕነት ህዝብን ሃገርን ዘውሕስ ቅዋም ኮይኑ ንሱ ድማ እዚ ሕጂ አብ ኤርትራ ዘሎ ስርዓት ፈሪሱ ሓድሽ ብድልየት ህዝቢ ኤርትራ ዝቐውም ንኹሉ አቃውማ ህዝቢ ኤርትራ ስርዓት ምስ ዝትከልን ጥራይ ኢዩ ክረጋገጽ ዝኽእል፡፡ ኢዚ ን 24 ዓመታት ህዝቢ ኤርትራን ጎረባብቱን ክሕምስን ሰላም ክኸልእን ዝሓገየ ስርዓት ዘረግቲ ሰላም አእዳዉን ትካላቱን ከይተደምሰሰ ዞባናን አከባቢናን ብሰላም ክነብር ማለት ዘይሕሰብ ብምኻኑ፡ መንግስታት ናይዚ ዞባ እዝን ማሕበረ-ሰብ ዓለም ኩሉ ደላይ ሰላምን ዲሞክራስን ዝኾኑ ወገናት ንሓቀኛ ቃልሲ ዉጹዕ ህዝቢ ኤርትራ ክድግፉን ነቲ ስርዓት አብ ምእላይ አድላይ ዲፕሎማስያውን ንዋታውን ሓገዝ ከበርክቱ ንጽውዕ፡፡ ህዝቢ ኤርትራ ድማ ነቲ ወሪድዎ ዘሎ ሕሰም ከቅንጠጥ ምእንቲ ሓያል ቃልሲ ከካየድ ጻዊዕትና ነቕርብ፡፡
Short URL: https://english.farajat.net/?p=9644


text:
ንምጅማር ምምንጫው ኤለክትሪክ ሓጽቢ ዓቢይ ህዳሰ ብወግዒ መሪቖም ዝኸፈቱ ቀዳማይ ሚንስተር ኣቢይ ኣሕመድ፡ ሃገሮም ናብ ከም ሱዳንን ግብጺን ዝበላ ጎረባብቲ ሃገራት፡ ብእኡ ኣቢላ ድማ ንኤውሮጳ ጽሩይ ሓይሊ ኤለክትሪክ ብምዕዳል ዓለም-ለኻዊ ምትሕብባር ኣብ ምሕያል ክትሰርሕ`ያ ኢሎም።
ግብጺ ብወገና፡ ኢትዮጵያ ንውዕል ካርቱም ጥሒሳ ክትበል ከሲሳ`ላ፡
ቀዳማይ ሚስንተር ኣቢይ ኣሕመድ፡ ኣብ ዞባዊ ምትሕብባር ኣተኩሩ ኣብ ዝተዛረበሉ እዋን፡ ኢትዮጵያ ንፈለግ ናይል ነቲ ተርባይን ዝበሃል ክፍሊ ሞተራት ንምህራም እምበር ንኻልእ ኣይክትጥቀመሉን`ያ፡ ማይ ናይል ናብተን ብታሕቲ ዘለዋ ሃገራት ብዘይ ጉድኣት ምፍሳሱ ክቕጽል`ዩ ኢሉ።
ቀዳማይ ሚንስተር ኣቢይ ኣብቲ ቦታ ተረኺቡ ንህዝቢ ኣብዘመሓላለፎ መልእኽቲ ድማ ከምዚ ኢሉ፡
"ህዝቢ ኢትዮጵያ ብሓፈሽኡ ስለዝኣመነና፡ ገንዘቡ ስለዘዋጽአ፡ ኣድላይ ኣብ ዝኾነሉ መድራኻት ኩሎም ነዚ ፕሮጀክት ድምጺ ስለዝኾነ፡ እዚ ፕሮጅክት`ዚ ድማ ናይ ሓድነትና፡ ናይ ግስጋሰና ናይ ዕብየትናን ናይ ዘይተንበርካኽነት ምልክት ስለዝኾነ፡ ህዝቢ ኢትዮጵያ ንዝገበሮ ኩሉ ሓቆፋዊ ተጋድሎ ልዑል ምስጋና ከቕርብ ይፈቐደለይ " ኢሉ ኣብቲ ስነ-ስርዓት ምጅማር ምምንጫው ሓይሊ ኤለክትሪክ ተረኺቡ ዘስምዖ መደረ።
እቲ ካብ ኣፍሪቃ ዝዓበየ 155 መትሮ ቁመትን ድምር ዙርያ 74 ኪ.ሜ ዝዓቐኑን ሓጽቢ፡ ትማሊ ሰንበት ብሓንቲ ተርባይን 375 ሜጋዋት ሓይሊ ከምንጩ ጀሚሩ`ሎ፡ ከም ሓበረታ ዋና ሓላፊ`ቲ ሓጽቢ ኢንጅነር ኪፍለ ሆሮ ኣብቲ ቦታ ኮይኑ ንሪፖርተራት ከምዝተዛረቦ።
እንጅነር ክፍለ እቲ ሕጂ ዝምንጩ ሓይሊ ምስቲ ኣብ ሃገር ዘሎ ግሪድ ከምዝራኸብን፡ ድሕሪ ቁሩብ ኣዋርሕ ድማ 750 መጋዋት ዘመንጩ ካልኣይ ተርባይ ስርሑ ከምዝጅምር ኣፍሊጡ`ሎ። ትማሊ ጀሚሩ ዘሎ ካብ 13 ተርባይናት እቲ ሓደ ጥራሕ`ዩ።ቭእቲ ካብ 2011 ጀሚሩ ብ5ተ ቢልየን ዶላር ባጀት ዝስራሕ ዘሎ ሓጽቢ ዓቢይ ህዳሰ፡ ምስ ተወድአ ብድምር 6, 500 መጋዋት ኤለክትሪክሲቲ ከመንጩ ትጽቢት ይግበር።
ግብጺ እቲ ህንጸት ሓጽቢ ህዳሰ፡ ዋሕዲ ማይን ካልእ ጸገማትን ከስዕበለይ`ዩ ብዝብል ሻቕሎት ክትቃወሞ ጸኒሓ`ላ።
ሱዳን ብወገና ሽሕ`ኳ ኣብቲ መጀመርያ ካብ ደምሳሲ ውሕጅ ይከላኸለለይ`ዩ ብዝብል ነቲ ንህንጸት ሓጽቢ ህዳሰ ትድግፍ እንተነበረት፡ ድሓር ግን እቲ ጉዳይ ንዞባዊ ጸጥታን ሰላምን ስግኣት`ዩ ብዝብል ባይቶ ጸጥታ ክርእዮ ሓቲታ`ያ። ባይቶ ጸጥታ ድማ ነቲ ጉዳይ ርእዩ ናብ ሕብረት ኣፍሪቃ ከምዘመርሖ ይዝከር- እዚ ድማ ኢትዮጵያ ክትድግፎ ዝጸንሐት መትከል`ያ።
ነቲ ምስሕሓብ ንምሽምጋል ዝኣተወ ዝሓለፈ ምምሕዳር ትራምፕ`ውን ንኢትዮጵያ ንምቕጻዕ ብUSAID ንክውሃብ ኣብ መደብ ዝነበረ ናይ 120 ሚልየን ዶላር ሓገዝ ክድስክል ጌሩ`ዩ።
መራሕቲ ግብጻውያን ኣብቲ እዋን ኣብ ማይ ኒል ዘለና መሰል ታሪኻዊ ውዕል ንምኽባር ኩሉ ኣማራጽታት ክንጥቀም ንኽእል ኢና ኢሎም ኔሮም`ዮም።
ኢትዮጵያ ግን ኣካል`ቲ ውዕል ኣይነበርኩን ብዝብል ከም ኣህጉራዊ ውዕላት ኣይፈልጦምን`የ ክትብል ጸኒሓ`ላ።
ኢትዮጵያ ትማሊ ሰንበት ብሓደ ተርባይን ሓይሊ ኤለክትሪክ ከምንጩ ጀሚረ ኢላ ድሕሪ ምስማዓ፡ ሚንስትሪ ወጻኢ ግብጺ ምላሽ ሂቡ`ሎ፡ ኢትዮጵያ ዳግም ንውዕል ካርቱም ጥሒሳ ዝብል ክሲ፡ እንተኾነ ዝርዝር መብርሂ ኣይሃበን ብመሰረት ኣሶሸይትድ ፕረስ። ቀዳማይ ሚንስተር ኢትዮጵያ፡ ብወገኑ ግብጽን ሱዳንን ካብቲ ሓጽቢ ክጥቀማ`የን ምባሉ እቲ ትካል ዜና ጠቒሱ`ሎ።
ብኣቦ መንበር ሕብረት ኣፍሪቃ ዝነበረ ፍለክስ ትሸሰከዲ ዝተመርሐ ጻዕሪ ናብ ስምምዕ ከብጽሕ`ኳ እንተዘይክኣለ፡ ባይቶ ጸጥታ ሕቡራት ሃገራት ዝሓለፈ መስከረም ኣብ ዝመሓላለፎ ጻውዒት፡ ኩሎም ወገናት ኣብ ትሕቲ ሕብረት ኣፍሪቃ ልዝቦም ክቕጽሉ ኣተሓሳሲቡ ኔሩ`ዩ።
ቀዳማይ ሚንስተር ኣቢይ ኣሕመድ ኣብቲ ትማሊ ሰንበት ኣብ ስነ-ስርዓት ምጅማር ምምንጫው ሓይሊ ኤለክትሪክ ዝገበሮ መደረ፡ ነቲ ሓሳብ ህንጸት ግድብ ብምምጻእ ንንጉስ ሃይለስላሰ፡ ነቲ ሓሳብ ናብ ተግባር ናይ ብምቕያር ነቲ ስራሕ ብምጅማር፡ ንኣቶ መለስ ዜናዊ፡ ከምኡ`ውን ነቲ ህንጸት ብምቕጻል ንኣቶ ሃይለማርያም ደሳለኝ ኣመስጊንዎም`ዩ።
ግዙፍ ሓጽቢ ህዳሴ፡ ኣብ ምዕራብ ኢትዮጵያ ኣብ ክልል በነሻንጉል ጉሙዝ፡ ኣብ ትሕቲ ጎቦታት ወረዳ ጉባ ይርከብ።


text:
ኣብ ትምህርቲ ቖልዑ ምትሕግጋዝ ንምርካብ
ምስ ሰኩኽ ካቶሊክ ናይ ቦርጎኝ Bourgogne
እንታይ ኢዩ?
ኣብ ዙርያ ምትሕጋዝ ናይ ትምህርቲ ምስ ዝመጽእ እዚ ዝስዕብ መደባት ኣሎና
- ሓገዝኣብ ዕዮ ገዛ ምስራሕ
- ምስ ኣብ ትምህርቲ ዘለዉ ኣካላት ምምሕዳርን መምህራንን ምርኻብ
- ንቆልዑ ናብ መጻወቲን መዘናግዒን ቦታታት ምውሳድ ንወለዲ ኣብ ናይ ደቆም ዘሎ መስርሕ ምምሃርን ምስትምሃርን ምትሕብባር ወዘተ።
- ብዛዕባ እዚ ዝምልከት ንኣባላትና ምሕታት ኣይትጠራጠሩ፣ ( ቀዳምነት እንህቦ ን ኣብ መባእታን ማእከላይን ደረጃ ትምህርቲ ንዘለዉ ተመሃሮ ምዃኑ ክትርድኡልና ድማ ንፈቱ)
ብተወሳኽ እውን ንኣብ ኣሸጋሪን ዘይጥጡሕ ኩነታት ዘለዉ እውን ቀዳምነት ይህብ።
ኣብ እዚ ክፍለጥ ዘለዎ፣ ኣብቲ እንገብሮ መዓልታዊ ርክብ ፣ኣብ ናትና ባህላዊ ን ማሕበራዊን ንጥፈታት ክትሳተፉ ክንጥይቐኩም ምዃንና ክንሕበ እውን ንፈቱ።
ንመን ኢዩ ፧
ዞባ\ ዴባርትሞ
21 - Côte-d'Or
ዞባ\ ዴባርትሞ
21 - Côte-d'Or
ስለምንታይ እዩ እዚ ጉዳይ ኣገዳሲ ኾይኑ፧
ንሓፈሻዊ ምድግጋፍን ምትሕጋዝን
ካብ ምትሕግጋዝ ናይ ዕዮ ገዛ ዝሓለፈ፣ ሓፈሻዊ ሓገዝን ደገፍን ናይ ኩሉ ዓይነት ሕቶታት ምስ ትምህርቲ ቆልዑ ዝተኣሳሰረ ክንሕግዘኩም ኢና።
ቀጻሊን ተኸታታሊን ስሩዕን ደገፍ ንምርካብ
እዚ ንምዃን ኣብ ሰሙን ሓደ መዓልቲ ኣብ ገዛ ናይቶም ቤተሰብ ብምኻድ፣ ምስ እቶም ቆልዑ ንሓደ ሰዓት ብምጽናሕ ነሰላስሎ።
እቲ ደገፍን ምትሕጋዝን፣ ብውሑዱ ን ሓደ ዓመተ-ትምህርቲ: ኣድላዪ እንተኾይኑ ድማ፣ ከከም ኩነታቱ ክናዋሕ ይኽእል እዩ።
ብ ኸመይ ኣብርክቶይ ይሳተፍ
ርኸቡና
ንዝያዳ ሓበሬታ ኣብ እዚ ካርታ ዘሎ ቀይሕ ነቑጣ መሓበርታ ብምጥዋቕ ንምርካብ ይከኣል።


text:
መገዲ ኣየር ኢትዮጵያ ካብ 10 ብሉፃት መገዲ ኣየራት ኣፍሪካ ቀዳማይ ኮይኑ
ኣዲስ ኣበባ፣ 19 ሰነ፣ 2012 (ኤፍ.ቢ.ሲ)መገዲ ኣየር ኢትዮጵያ ካብ 10 ብሉፃት ዓበይቲ መገዲ ኣየራት ኣፍሪካ ሕዚ እውን ኣብ ቀዳማይ ደረጃ ተሰሪዑ።
ከም ፀብፃብ ኣፍሪካ ሎጂስቲክስ ዶት ኮም እንተኾይኑ፥ እቲ መገዲ ኣየር ብዝህቦ ኣገልግሎት ኣብ ኣፍሪካ ዘለዎ መሪሕነት ቀፂሉ ኣሎ።
መገዲ ኣየር ኢትዮጵያ፥ ብበዝሒ ተጓዓዝቲ፣ ተበፃሕነትን እቶትን ካብ መገዲ ኣየራት ኣፍሪካ ቀዳማይ ደረጃ ከምዝኾነ ተገሊፁ።
እቲ መገዲ ኣየር፥ ብብርኪ ዓለም ድማ ራብዓይ ብሉፅን ዝዓበየን መገዲ ኣየር ከምዝኾነ እቲ ፀብፃብ ኣመላኺቱ።
ከም ኣቆፃፅራ ኣውሮፓውያን ኣብ 2019 ንልዕሊ 13 ነጥቢ 3 ሚሊየን ተጓዓዝቲ ግልጋሎት ከምዝሃበ ተገሊፁ።
ካብ መገዲ ኣየር ኢትዮጵያ ቀፂሎም ድማ መገዲ ኣየራት ግብፂ (ኢጅፕት ኤርላይንስ)፣ ሞሮኮ፣ አልጀሪያ፣ መቐመጢኡ ደቡብ ኣፍሪካ ዝገበረ መገዲ ኣየር ኮሜር፣ መገዲ ኣየራት ኬንያ፣ ደቡብ ኣፍሪካ፣ ቱኒዚያ፣ ከምኡ እውን መቐመጢኦም ደቡብ ኣፍሪካ ዝገበሩ መገዲ ኣየራት ውልቀ ማንጎን ፍሊሳፍን ብሉፃት መገዲ ኣየራት እታ ኣህጉር ተባሂሎም።
እዋናዊን ሓዱሽን ሓበሬታ ንምርካብ ናይ ቴሌግራም ገፅና ሰብስክራይብ ይግበሩ/ራ!


text:
Radio Erena: 07 December 2019
ብቀዳማይ ተሓጋጋዚ ፕረዚደንት መሓመድ ኣል ሓሰን ኣል ሙርቓኒ ዝምራሕ ላዕልውዋይ ልኡኽ መንግስቲ ሱዳን ናብ ግብጺ ምብጻሕ ኣካይዱ።
ዕላማ ‘ቲ ብሰንበት 06 ጥሪ ዝተኻየደ ዑደት ብንጹር እኳ እንተዘይተገልጸ፣ ብዛዕባ’ቲ ንመንግስቲ ሱዳን ገጢውሞ ዘሎ ብድሆታትን መርገጺ መንግስቲ ግብጺ ንምንጻር ዝዓለመ’ዩ ይብሃል።
እቲ ልኡኽ ምስ ፕርረዚደንት ገብጺ ዓብደልፈታሕ ኣል ሲሲን ካልኦት ላዕለዎት ሰበ ስልጣን ስለያን ተዘራሪቡ።
ግብጺ፣ ምርግጋእን ምውሓስ ጸጥታን ሱዳን፣ ከም ኣካል ሃገራዊ ድሕነታ ከምእትጥምቶ ፕረዚደንት ግብጺ ንልኡኽ ሱዳን ከምዘረጋገጸሉ ኣፈኛ እቲ ፕረዚደንት ባሳም ራዲ ጠቒሱ።
ህዝባዊ ናዕቢ ሱዳን ካብ ዝተጎሃሃር ኣብዚ ናይ ኣስታት ሓደ ወርሒ ግዜ፣ ብሚኒስተር ጉዳያት ወጻኢ፣ ሓለፊ ጸጥታን ኣዘዝቲ ሰራዊትን ዝተመርሑ ልኡኻት መንግስቲ ግብጺ ናብ ሱዳን በጺሖም ኣለዉ።
ፕረዚደንት በሺር ካብ ስልጣን ክእለ ኣብ ዝጽውዕ ዘሎ ህዝባዊ ናዕቢ ሱዳን፣ መንግስቲ ግብጺ ኣብ ጎኒ እቲ ፕረዚደንት ከምዘሎ ደጊሙ ኣረጋጊጹ።
መንግስታት ሱዳንን ግብጽን ጽዑቕ ናይ ምትሕግጋዝ ርክባት ዘካይዱ ዘለዉ፣ ግብጺ ነቲ ፕረዚደንት በሺር ካብ ስልጣኑ ክእለ ዝጽውዕ ህዝባዊ ናዕቢ፣ ነዳዲ ከይትውስኸሉ ካብ ወገን ፕረዚደንት በሽር ንዘሎ ስግኣት ንምህዳእ ምዃኑ ተንተንቲ ፖለቲካ የረድኡ።
===================


text:
ናይ ቋንቋ ትምህርቲ ኣብ ፓሪስ
ምስ መቀበል ጉተ ኦር Goutte d'Or
እንታይ ኢዩ?
መቐበሊ ማእከል፣ Goutte d’Or ሓደ ናይ ፣ ን መንእሰያት ኣብ ከሊ ዕድመ ዘለዉ ስደተኛታት (ካብ 16 ክሳብ 25 ዓመታ ) ካብ መንጎ 7 መጋቢት ክሳብ 27 ሓምለ 2022.
ዕላማ ናይቲ ትምህርቲ :
• ኣብ ናይ ምጽሓፍን ናይ ኦራል፣ ከምኡ እውን፣ ዲፕሎም (DELF) ናይ ደረጃ A1 ወይ A2. ዘውህብ ፣ ምርካብ።
• ርእስኹም ንምኽኣል መታን ክትበቕዑ፣ ,ናይ ሕብረተሰብ ፈረንሳ ኣነባብራ፣ ብዝያዳ ንኽትፈልጡን።
ንመን ኢዩ ፧
ን 5 ኣዋርሕ
ዞባ\ ዴባርትሞ
75 - Paris
ን 5 ኣዋርሕ
ዞባ\ ዴባርትሞ
75 - Paris
ስለምንታይ እዩ እዚ ጉዳይ ኣገዳሲ ኾይኑ፧
ናይ ትምህርቲ ህይወትኩም ፈልምዎ
ናይ ቋንቋ ፈረንሳ ክእለትኩም ክብ ንምባል። ን ስራሕን ናብራን ብገዛእ ርእስኹም ንምግጣምን
ናይ ቋንቋ ፈረንሳ ክእለትኩም ንምምዕባል
ብሳላ እዚ ትምህርቲ እዚ፣ ዲፕሎም ናይ (DELF) A1ወይ A2 ክትሕዙ ትኽእሉ.
ብ ኸመይ ኣብርክቶይ ይሳተፍ
ቆጸራ ሓዙ
እዚ ናይ ቋንቋ ፈረንሳ ስልጠና እዚ ንምኽሳብ፣ ባዕልኹም ምጹና ኣብ መቐበሊላ Goutte d’Or, 26 rue de Laghouat (75018 PARIS).
ከምኡ እውን ብ ኢለይልን ብ ቴለፎንን , severine.zouaoui@ago.asso.fr
01 42 51 87 75.ቆጸራ ምሓዝ ይከኣል እዩ


text:
Thanksgiving 2010 ውድድር ኩዑሶ ኤርትራውያን ኣብ ምጭውቲ ከተማና ሳንድያጎ ካሊፎርንያ ብኣዳላዊት ጋንታ ሳንድያጎ ካብ ዕለት 26-27 ኣብ ወርሒ November ክካየድ ከምዝኾነ ንኹለን ተሳተፍቲ ጋንታታትን ኣፍቀርቲ ስፖርትን ክንሕብር ንደሊ።
Thanksgiving 2010 ውድድር ኩዑሶ ኤርትራውያን ኣብ ምጭውቲ ከተማና ሳንድያጎ ካሊፎርንያ ብኣዳላዊት ጋንታ ሳንድያጎ ካብ ዕለት 26-27 ኣብ ወርሒ November ክካየድ ከምዝኾነ ንኹለን ተሳተፍቲ ጋንታታትን ኣፍቀርቲ ስፖርትን ክንሕብር ንደሊ።
ከምቲ ኩላትና እንፈልጦ ኣብ ቅነ Thanksgiving ኣብዚ ንርከቦ ምዕራባዊ ክፋል ሕቡራት መንግስታት ኣሜሪካ ዝካየድ ናይ ኤርትራውያን ውድድር ኩዕሶ እግሪ ንንውሕ ዝበለ ዓመታት ክካየድ ጸኒሑ’ሎ።
ብዕለት 7ተ ግንቦት ብሓልዮት ተቛም ሰላምን ፍትሕን ኣካል ዩኒቨርሲቲ ሳንድያጎ (Institute of Peace and Justice in University of San Diego) ዝተዳለወ ሰሚናር ናይ መሰል ደቒ ሰባት ተጣበቕቲ (Human Rights Watch) ሰለስተ ተቓለስቲ ግዱሳት ኤርትራውያን ተሳቲፎም። እቶም ዝተሳተፉ ኤርትራውያን ክፍለ ዓንደ (ኣባል ኤርትራዊ ህዝባዊ ምንቕስቓስ)፤ ገብረሂወት (ጎነይ) (ኣባል ኤርትራውያን ተጣበቕቲ መሰል ደቂ ሰብ ኣብ ሳንድያጎ)ን ረዘነ ገ.ሚካኤል (ኣቦ ወንበር ኤርትራዊ ዲሞክራሲያዊ ኪዳን ሰሜን ኣመሪካን) እዮም።


text:
Täby
ናይ መጠረሽታ ዝተሓደሰሉ፡ 21 7 2020
ታቢ ሓንቲ ካብ ናይ ሽወደን ኮምዩናት ዝጸበቐት እያ። ንሳ ናብ ናይ ስራሕ ቦታትትን፡ ልሙዕ ቦታታትን ደሴታትን ቀረባ እያ። ኣብ ቅድሜና ብርሃን ስለ እንርእይ ቀጻሊ መንበሪ ኣባይቲ ንሰርሕ፡ ቀጻሊ ዋኒናት ንቕበል፡ ንዝተመሓየሸን ናጻ ምርጫ ዘለዎን ኣገልግሎት ድማ ንጽዕር።
ሓበሬታ ብዛዕባ ምምሕዳር ከተማ
ብዝሒ-ህዝቢ71,961
ስፍሓት መሬት71 ኪሜ²
ርሕቐት ካብ ዓበይቲ ከተማታት
- Stockholm 18 ኪሜ
- Uppsala 60 ኪሜ
- Västerås 107 ኪሜ
መንበሪ-ገዛ
ሕጽረት መንበሪ ኣባይቲ ኣሎ። ታቢ ናይ በይና ቤትጽሕፈት ኪራይ ኣባይቲ የብላን፡ ስለዚ ኣብቲ ኮምዩን መስርዕ ንገዛ ኪራይ የልቦን። እቲ ወይ ንመሸጣ ወይ ንኪራይ ዘሎ ገዛውቲ ብውልቃውያን ኣካረይቲ ወይ ደላሎ እዩ ዚካየድ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ታቢ ብዙሓት ወጻእተኛ ዜጋታትን ቋንቋታትን ኣለዉ፡ ከም ፋርስ/ዳሪ፡ ዓረብ፡ ኩርድ፡ ሶማሊ፡ ስፓኛ። ቋንቋ ኣደኦም ሽወደን ዘይኮነ ህጻናትን መንእሰያትን ኣብ መባእታ ቤትትምህርቲ፡ ኣብ ቤትትምህርቲ ህጻናት፡ ኣብ ፍሉይ ቤትትምህርቲ፡ ኣብ ካልኣይ ደረጃ ቤትትምህርትን ኣብ ፍሉይ ካልኣይ ደረጃ ቤትትምህርትን ብቛንቋኦም ረድኤት ትምህርቲ ኪረኽቡ ይኽእሉ። እቲ ናይ ታቢ ኣብያተትምህርቲ ነቶም ቋንቋ ኣደኦም ሽወደን ዘይኮነ ተመሃሮ ከምዚ ዓይነት ትምህርቲ ብልዕሊ 30 ቋንቋታት ይህብ።
ማሕበራትን ምትእኻባትን
ኣብ ታቢ ዓቢ ማሕበራዊ ህይወት ኣሎ። ልዕሊ 400 ማሕበራት ኣብ ስፖርትን ባህልን ናይ በረኻ ዙረትን ኣብ ናይቲ ቦታን ተቐማጢኡን ምክንኻንን ይነጥፋ።
ኣብ ታቢ ሓያሎ ሃይማኖታውያን ማሕበራት ኣለዋ፡ ከም፤
ናይ ፊላደልፍያ ማሕበር፡ ናይ ኢራን ባህላዊ ማሕበር፡ ቤትክርስትያን የሱስ ክርስቶስን ቅዱሳን ዳሕረዎት መዓልትን፡ እስላማዊ ማሕበር፡ ሽወደናዊ ቤትክርስትያን፡ ታቢ ኣፍሪካግሩፕ፡ ናይ ታቢ ባፕቲስት ማሕበር፡ ናይ ታቢ ማሕበር ናይ ጀሆቫ መሰኻኽር፡ ቮር ፍሩስ ካቶሊካዊ ማሕበር።
ኣብቲ ከባቢ ብቐረባ እንታይ ይርከብ
ናይ ህዝቢ ኣገልግልቶ ከም ቤትጽሕፈት ዕዮን ማሕበራዊ ኣብያተጽሕፈትን ኣሎ፡ ግን ቤትጽሕፈት ቀረጽን ትካል መድህንን ኣብ ታቢ ቤትጽሕፈት የብልንን። ኣብ ስቶክሆልም እዩ ዘሎ። ኣብ ውሽጢ ከተማ ታቢ እተፈላለየ ድኳናትን ኣብያተመግብን ኣሎ። ኣብቲ ኮምዩን ብዙሕ ኣብያተንባብ ኣሎ።
ኣብቲ ናይ ቤተክርስትያን ሰከንድሃንድ፡ ዘገልገለ ኣቕሑ ገዛ፡ ናይ ተክኒክን ስፖርትን መሳርሒታት፡ ኣጫርቕ፡ ክዳውንቲ፡ ፈናጅልን መጻሕፍትን ይርከብ።
ኣብቲ ፕሮታ ስቨንስካ ካፈ፡ ቋንቋ ሽወደንትለማመድ፡ ትመሃር፡ ብዛዕባ ሃገር ሽወደንን ባህላን ሓበሬታ ትረክብ፡ ቅድሚ ሰበስልጣን ምርካብካ እንታይ ክትገብር ከም ዚግበኣካ ምኽሪ ትቐስም።
ታቢ ጥቓቲ ዓጊ ቫርታን ስለ ዚርከብ፡ ናብቲ ኣዚዩ ጽቡቕን ግሩምን እኩብ ደሴታት ቀረባ እዩ። በዚ ምኽንያት ናይ ዓሳ ምግፋፍን ምሕምባስን ተኽእሎ ኣሎ። ኣብ ታቢ ብዙሕ ናይ መሐምበሲ ቦታታትን ናይ ስፖርት ኣደራሻትን ሜዳታትን ኣሎ። ታቢ ናይ ንምንቅስቓስን ምዝንጋዕን ዚጠቕም ናይ ጎልፍ ሜዳን ናይ ውሽጥን ደገን መወሳወሲ ኣካላትን፡ ናይ መንሸራተትን መጋለብን ኣገልግሎት ኣለዋ። መብራህቲ ዘለዎ ናይ ምንቅስቓስ መገዲውን ኣለዋ።
ኣገልጎት ክንክን ወይ ሕብሐባ ቆልዑ
ኣብ ታቢ ንደቂ 1-5 ዝኸውን ቤትትምህርቲ ህጻናትን ካልእ ናይ ህጻናት መደባት ከም ንደቂ 1-9 ዝኸውን ናይ ስድራቤት ናይ ህጻናት መውዕሊ ኣሎ። ኣብ ታቢ መብዛሕትኡ ኣብያተትምህርቲ ህጻናት ናጻ እዩ። ክልተ በቲ ኮምይን ይምራሕ። ባዕልኻ ኣብ መንጎ ቤትትምህርቲ ህጻናትን ካልእ ናይ ህጻናትንጥፈታትን ምረጽ።
ናይ መባእታን ካልኣይን ደረጃን ኣብያተ-ትምህርቲ
ኣብ ታቢ ብዙሕ መባእታን ካልኣይደረጃን ቤትትምህርቲ ኣሎ።
ኣብዚሓደስቲ መጻእቲ ተመሃሮ ምስቶም ካልኦት ኣብ ሓደ ምሹእ ክፍሊቤት ይተሓዋወሱ።
ናይ ታቢ ካልኣይ ደረጃቤትትምህርቲ ተዮሪያውን ሞያውን ከምኡውን ብፍላይ እተቐየሰ መደባት ኣለዎ።
ዕድላት ትምህርቲ
ታቢ ብመገዲ ኩንስካፕስሰንትሩም ኖርዶስት ገይሩ ናይዓበይቲ ትምህርቲ የቕርብ። ኤስኤፍኢ (ሽወደን ንስደተኛታት) ብዘይ ክፍሊት ክትመሃር መሰላካ እዩ። ቅድሚ ሕጂ ዘይተመሃርካ እንተ ነበርካ ድማ ኣብ መባእታ ቤትትምርቲ ክትመሃር ትኽእል። ምሉእ ትምህርቲ ካልኣይ ደረጃ ንዘይብሎም ዓበይቲ፡ ኺመሃሩ ይኽእሉ። ድሕሪ ካልኣይ ደረጃውን ንፍሉይ ክእለት ዘድልዩ ኮርሳት ክትወስድ ትኽእል።
ምልላይ ምስ ሕብረተሰብ ዚብል ኮርስ ነቶም ሓደስቲ መጽእቲ እዩ። ንሱ 60 ሰዓታት ይወስድ፡ መብዛሕትኡ ግዜ ድማ ብቛንቋ ኣደ ይወሃብ። እቲ ኮርስ ነቲ ሕብረተሰብ ክትፈልጦን ኣብቲ ናይ ስራሕ ዕዳጋ ቀልጢፍካ ንኽትኣቱን ዝዓለመ እዩ። ነዚ ኮርስ እትወስዶ ኣብ ሽወደን ከም ስደተኛ ኴንካ እንተ መጺእካ ወይ ድማ ብቤትጽሕፈት ዕዮ ናይ መተሓዳደሪ መደብ እንተተዋሂቡካ እዩ። ብዘይ ከምዚ ምኽንያትውን ነቲ ኮርስ ክትወስዶ ትኽእል። ነቲ ሓጋዚኻ ተወከሶ።
ለርቩክስ ኮርሳት ምስቲ ግዴታዊ ፍሉይ ትምህርትን ሃገራዊ ናይ ካልኣይ ደረጃ ፍሉይ ትምህርትን ይመሳሰል ወይ ይወዳደር።
ኣገልጎት ጥዕና
ታቢ ኮምዩን ክትውከሶ እትኽእል ብዙሕ ናይ ገዛሓኪምን ናይ ህጻናትማእከል ጥዕናን ናይ መሕረስን መንእሰያትን ክሊኒክ ኣለዎ።
ኣብ ታቢ ህዝባውን ብሕታውን ሓኪም ስኒ ኣሎ። ዝቐረበናይ ቀዳማይ ወይህጹጽ ረድኤት ድማ ኣብዳንደሪድ ይርከብ፡ ካብ ታቢ ኣስታት 10 ኪሎመትር ርሕቕ ኢሉ።
ኣብ ናይ ታቢ ከባብያዊ ሆስፒታል፡ ሕጂ ኣለሪስ ፍሉይክንክን ታቢ ዚብሃል፡ ብሓደእተኣከቡ ክኢላታት ሓከምቲ ኣለዉ።
ናይ ቋንቋ ድግፍ-ተርጓሚ ምርካብ
ሽወደን ክትዛረብን ክትርዳእን ምስ ዘይትኽእል፡ ተርጓማይ ክትገብር መሰል ኣሎካ። ናይ ምስማዕን ምዝራብን ጸገም እንተ ኣሎካውን ተርጓማይ ክትገብር መሰል ኣሎካ።
ኣገልግሎት መጎዓዝያ
ኣውቶቡስ
ካብ ታቢ ሰንትሩም ዚለዓላ እተፈላለያ ኣውቶቡሳት ኣለዋ። ኣብ ውሽጢ ታቢን ካብኡ ወጻእን ክሳዕ ስቶክሆልም ኣውቶቡስ ክትወስድ ትኽእል።
ሮስላግስባናን
ሮስላግስባናን ቅርጺ ናይ ሰሜናዊ ክፍሊ ትራፊክ እዩ። ብኣኡ ቀልጢፍካ ናብ ታቢ ትበጽሕ። እቲ ጕዕዞ ካብ ኦስትራ ስተሽን ክሳዕ ታቢ ኣስታት 20 ደቓይቕ ይወስድ።
ኣብ ኦስትራ ስተሽንን ሞርቢ ስተሽንን ካብ ባቡር ናብ ቱነልባና ይስገር፡ ካብኡ ድማ ብቐሊሉ ናብ ስቶክሆልም ይብጻሕ።
ብዛዕባ ናይ ሰዓታትን መደባትን ሰሌዳ ኣብቲ ናይ ስቶክሆልም ሎካል ትራፊክ ኣንብብ (SL)።
ስራሕን ትካላት ናይ ምምስራት ተኽእሎታትን
እቲ ኮምዩን ዓቢ ወሃብ ስራሕ እዩ። ብዘይካኡ ኣብ ታቢ ኣስታት 7000 ዋኒናት ኣለዋ፡ ግን ንዝይዳውን ቦታ ኣሎ። መብዛሕትአን ነኣሽቱን ኣገልግሎት ኣቕረብትን፡ ናይ ንግድን ኤለትሮኒክን/ኣይ ቲ ሰክቶር እየን። ብዙሓት ከኣ ኣብ ንግድን ህንጻን መሬትን ገዛን ቤትትምህርቲ ህጻናትን ሕክምናን ክንክንን ዚነጥፋ እየን። ከምዚ ዝምብዘሐን ኣብ ትምህርትን ሕክምናን ክንክንን ዋኒናት ኣብቲ ቁጠባዊ ህይወት ምእታወን ኣብ ናይ ሽወደን ኮምዩን ብርቂ እዩ።


text:
ሚኒስትር መከላኸሊ ኢትዮጵያ ኣቶ ስራጅ ፈጌሳ ንኣዋጅ ጊዚያዊ ህጹጽ ጊዜ ኢትዮጵያ ዝከታተል ኮማንድ ፖስት ዝባሃል ኣካል ሰክረታርያት ኮይኖም ዝመርሑ’ዮም።
ብመሰረት ንሶም ዝሃብዎ ጋዜጣዊ መግለጺ፣ ዕላማ’ቲ ኣዋጅን ትግባረኡን ድሕነት ህዝቢ ንምርግጋጽ፣ ሕገ መንግስታዊ ስርዓት ኣብ ሓደጋ ዘውድቅ ኩነታት ምስ ዝፍጠር ዝተሓዝሉ ኣገባብ ዝነጸረ ምኻኑ ገሊጾም።
ምስ ፓርላማ ኢትዮጵያ ጉጅለ ፈጠርቲ ራዕዲ ኢሉ ዝጎጀሎም ሓይልታት ርክብ ምፍጣር፣ ናይ’ቶም ኣሸበርቲ ዝተባህሉ ጽሑፋት ምብታን፣ ኣርመኦም ምሓዝን ምፍላጥን፣ ፈነወ ሬድዮን ቴለቭዥኖም ምክትታል፣ ብፍላይ ናይ ኢሳት፣ ኦሮሞ ሚድያ ኔትዎርክን ካልኦት ጉጅለታት ፈጠራ ራዕዲ ሚድያታትን ምርኣይ፣ ምክትታልን ጸብጻብ ምቅራብን ክልኩል’ዩ ይብል እቲ መምርሒ።
ንመንነት ወይ ዘርኢ መሰረት ዝገበረ መጥቃዕቲ ምፍጻም ወይ ጥቃዓት ንክፍጸም ምልዕዓልን ምዝራብን ክልኩል’ዩ።
ዝኾነ ሰብ ምስ ካልኦት መንግስታት ይኹን መንግስታዊ ትካላት ተመሳጢሩ ንሉኣላዊነት ኢትዮጵያን ንትኽተሎ ሕገ-መንግስታዊ ስርዓትን ዝጻባእ ዝኾነ ዓይነት ጋዜጣዊ መግለጺ ንሚድያታት ወጻኢን ውሽጢ ሃገርን ምሃብ ተኸልኪሉ’ሎ።
ዲፕሎማታት ካልኦት ሃገራት ካብ ፈቃድ ኮማንድ ፖስት ወጻኢ ካብ ኣዲሳበባ ኣርባዓ ኪ/ሜ ርሒቆም ከይጓዓዙ ተኣጊዶም ኣለው። ካልእ ምኽንያት የብሉን ስለድሕነቶም ተባሂሉ’ዩ። ሓሊፎም ክንቀሳቀሱ እንተደልዮም ኣቀዲሞም ከፍልጡ ኣለዎም ይብሉ ኣቶ ሲራጅ።
ካብ ዶብ ኢትዮጵያ 50 ኪ/ሜትሮ ንውሽጢ ቀይሕ ዞባ ተባሂሉ ተሓጺሩ’ሎ። ኣብ’ዚ ከባቢ’ዚ ብረት ሒዝካ ምንቅስቃስ ኣይካኣልን። ኣብ ልዕሊ ትካላት ልምዓት ጉድኣት ምውራድ፣ ህውከት ምልዕዓል ክልኩል’ዩ።
እዚ ከም’ዚ’ሉ ከሎ፣ መንግስቲ ኢትዮጵያ ዝተግበሮ ኣዋጅ ጊዚያዊ ህጹጽ ጊዜ ዘይተጸበይዎን ዘይጠቅምን’ዩ ኢሎም ኣባል መሪሕነት መድረክን ኣቦ መንበር ኦሮሞ ፌደራላዊ ኮንግረስን ዶ/ር መረራ ጉዲና።
እቲ መምርሒ መተግበሪ ኣዋጅ ጊዚያዊ ህጹጽ ጊዜ፣ ክሳብ ሎሚ ንዘይሕጋዊ ተግባራት ገንዘባዊን ንዋታዊን ሓገዝ ዘበርከተ፣ ፋምፍሌት ዝበተነ፣ ኣብ ኣድማ ዝተሳተፈን ዘለዓዓለን፣ ንሰብ ዝቀተለ፣ ንብረት ዘቃጸለ፣ ገበን ዝፈጸመን ሰብ፣ እዚ መምርሒ ካብ ዝወጸሉ ጊዜ ጀሚሩ ኣብ ውሽጢ 10 መዓልታት ናብ ናብ ፖሊስ ጣቢያ ኢዱ እንተሂቡ ብመንጽር ዝፈጸሞ ገበን ተጻርዩ፣ ብኮምንድ ፖስት ትምህርቲ ተሃድሶ ተቀቢሉ ክፍታሕ ይኽእል’ዩ።


text:
——
ሕብረት ኣውሮፓ ናብ ትግራይ ዝኣትው ሰብኣዊ ሓገዝ ክውስኽን ዘላቕነት ክህልዎን ይግባእ ኢሉ፡፡
ኣብ ልዕሊ ህዝቢ #ትግራይ ሕዚ እውን ንጥሜት ከም መሳርሒ #ኲናት ይጥቀሙ ንዘለው ገበነኛታት ድማ ናብ ፍርዲ ዝቐርበሉ ከይዲ ክሲ ክጅመር ኣባል ፓርላማ #እንግሊዝ ፀዊዖም፡፡
ፕረዚደንት ካውንስል ሕብረት ኣውሮፓ #ቻርለስ ሚሸል ምስ ፋሽስት ኣብይ ኣሕመድ ብስልኪ ኣብ ዝገበርዎ ዝርርብ ድሕሪ እቲ ዝተካየደ ተፃብኦ ደው ናይ ምባል ውሳነ ናብ ትግራይ ዝኣትው ሰብኣዊ ሓገዝ ውሱን ምዃኑ ብምጥቃስ ካልኦት ኣማራፂ መንገድታት ብምጥቃም ብዘይተገደበን ዘላቒ ብዝኾነን መንገዲ መጠን ሰብኣዊ ሓገዝ ክውስኽ ከምዘለዎ ኣፅንኦት ምሃቦም መርበብ ሓበሬታ እቲ ካውንስል ኣብ ዝዘርገሖ መግለፂ ኣፍሊጡ፡፡
እቶም ፕረዚደንት ኣብ ትግራይ ተቋሪፆም ዘለው ወሃብቲ መሰረታዊ ግልጋሎታት ኩሎም ብፍላይ ድማ ቴሌኮሚዩኒኬሽን ስሩዕ ኣገልግሎቶም ዳግም ክጅምሩ ኣገንዚቦም፡፡
ኣጋጢሙ ንዘሎ ዘይውሑስ ኣቕርቦት ምግቢ ንምብዳህ እውን ነዳድን ዘመናዊ ድኩዕን ኣድላይ ምዃኑ ድማ ኣስሚረሙሉ፡፡
እዚ ከምዚ ኢሉ እንከሎ ኣባል ፓርላማ ኢንግሊዝ #ሎርድ ዳቪድ ኣልተን ኣብ ላዕለዋይ ገዛ በዓል ስልጣን ዓባይ ብሪጣንያ ቀሪቦም ኣብ ዝሃብዎ ሓሳብ ኣብ ልዕሊ ብክባን ዕፅዋን ተከርዲኑ ዘሎ ልዕሊ ሽዱሽተ ሚልዮን ህዝቢ ትግራይ ሕዚ እውን ንጥሜት ከም መሳርሒ ኲናት ናይ ምጥቃም ተርእዮ እናባኣሰ ይኸይድ ምህላው ሓቢሮም፡፡
ኣብዚ ቀረባ እዋን ብቋንቋ ፈረንሳ ኣብ መላእ ዓለም ንዝተቃለሐት “Tigray the Land of Hunger ” ንዘርእስታ ሰነዳዊ ፊልሚ ከም ኣብነት ዝጠቐሱ ኣባል ፓርላማ ኢንግሊዝ ሎርድ ዳቪድ ኣልተን ኣብ ልዕሊ ነዚ ግፍዓዊ ገበን ዝፈፀሙ ኣካላት ክሲ ክጅመር ድማ ፃውዒቶም ኣቕሪቦም፡፡
ብተመሳሳሊ መንግስቲ እንግሊዝ ኣብ ጉዳይ መርማሪ ጉጅለ ኮምሽን ሰብኣዊ መሰላት #ኢትዮጵያ ኣዲሂቡ ኣብ ዝሃቦ ሓሳብ ናብ ትግራይ ዘይተገደበ ሰብኣዊ ሓገዝ ክኣትውን ኩሎም ዝተቋረፁ ማሕበራዊ ኣገልግሎታት ክጅመሩን ኣተሓሳሲቡ፡፡
ግፍዓዊ በደልን ግህሰት ሰብኣዊ መሰላትን ኣብ ልዕሊ ዝወረዶም ግዳያት ድማ ፍትሒ ዝረኽብሉ መንገዲ ክናደ ከምዘለዎ ድሕሪ ምንፃር ገበነኛታት ናብ ፍርዲ ክቐርቡ ቀዳምነት ሂቡ ከምዝሰርሓሉ ኣገንዚቡ፡፡
ብፀጋይ መኮነን


text:
Radio Erena: 02 October 2017
ቱርኪ፣ ኣብ ሶማል ዝሃነጸቶ ወትሃደራዊ መዓስከር ብቀዳም 30 መስከረም ከምዘመረቐት ካብ ሞቛድሾ ዝተመሓላለፈ ዜና ኣፍሊጡ።
እቲ ኣብ ምስልጣን ሰራዊት ፈደራላዊ መንግስቲ ሶማል ክነጥፍ ምዃኑ ዝተሓበረ ወትሃደራዊ መዓስከር፣ ቱርኪ ካብ መሬታ ወጻኢ ካብ ዝሃነጸቲ መዓስከራት ብዕብየቱ ኣብ ቀዳማይ ደረጃ’ዩ ዝስራዕ።
እቲ ሞቋድሾ ከባቢ መዓርፎ ነፈርቲ ንኽህነጽ ኣስታት ክልተ ዓመታት ዝወሰደ ወትሃደራዊ መዓስከር፣ኣብ መንጎ ሶማልን ቱርኪን ዘሎ ድልዱል ዝምድና ዘነጽር ምዃኑ ወትሃደራውያን ሰበ ስልጣን ክልትኤን ሃገራት ገሊጾም።
ዛጊት ኣስታት 200 ወትሃደራት ቱርኪ ናብቲ መዓስከር ተዋፊሮም ኣለዉ።
ኣብ ሓደ እዋን ከኣ ኣስታት 1500 ወትሃደራት ሶማል ክስልጥኑ ትጽቢት ይግበር።
ቱርኪ፣ ኣብቲ መዓስከር ንስልጥኑ ወትሃደራት፣ ታዕሊም ጥራይ ዘይኮነ፣ ናይ ኣዝዋር ሓገዝ’ውን ክትገብር ምዃና’ያ ሓቢራ ዘላ።
ኣቐዲማ’ውን ኣብ ቀጠር ተመሳሳሊ መዓስከር ዘቖመት ቱርኪ፣ ብሰንኪ ኣዚ ጉዳይ እዚ ምስ ስዑዲ ዓረብን ሕቡራት ኢማራትን ኣብ ውሽጣዊ ምስሕሓብ ተጸሚዳ ከምዘላ’ዮም ተንተንቲ ዘረድኡ።
ምስ ቀጠር ዘለዋ ዝምድና ክትበትኽ ብስዑዲ ዓረብን ሕቡራት ኢማራትን ጸቕጢ ዝግበረላ ዘሎ ሶማልያ፣ ወትሃደራዊ ስልጠና ይኹን ሎጂስቲክ ኣብ ሓገዝ ናይ ወጻኢ ሃገራት’ያ ትምርኮስ።
ኣብ የመን ብዝተኸስተ ኵናትን ኣብ መንጎ ቀጠርን ስዑዲ ዓረብን ብዝቕጽል ዘሎ ምስሕሓብን፣ ዞባ ቀርኒ ኣፍሪቃ ሓደ ካብቲ ኣውራ ተጸልዩ ዘሎ ዞባ ምዃኑ ዝሓበሩ ተንተንቲ፣ ምቛም ወትሃደራዊ መዓስከር ቱርኪ ኣብ ሶማል’ውን ናቱ ካልእ ጽልዋ ክፈጥር ከምዝኽእል ይትንትኑ።
ሕቡራት ኢማራት ዓረብ ኣብ ኤርትራ፣ ወትሃደራዊ መዓስከር ክህልዋ እንከሎ፣ ስዑዲ ዓረብ ከኣ ኣብ ጅቡቲ ተመሳሳሊ መዓስከር ትኽፍት ምህላዋ ይግለጽ።
======================


text:
ናይ ኣቢየይ ግብሪ ሓይሊ ረፈረንደም ኣብየይ ምስ ደቡብ ሱዳን ንኽትኸውን ምስ ዝደልዩ መራሕቲ ዲንካ ጎክ ድሕሪ ምርኻቦም ኣብ ዝዓነወ ሓደ ቤት ትምህርቲ ምዝገባ ምስትጀመረ ሰባት ታሕጓሶም ገሊፆም።
እቲ ምሃብ ድምፂ ካብ ዝቕፅል 27 ጥቅምቲ ክሳብ 29 ጥቅምቲ ኣ/ፈ ክቕፅል እዩ።
ሞኒሉዋክ ኣጋኒ ክምዝገቡ ካብ ዝመፁ ዓሰርተታት ሰባት ሓደ እዩ።ንሱ ኣብቲ ከባቢ ከምዝተወለደን ኣብ 2008 ኣ/ፈ ኣብ መንጎ ሓይልታት ደቡብ ሱዳንን ወታደራት ሱዳንን ከቢድ ውግእ ምስተልዓለ ነቲ ከባቢ ራሕሪሖም ካብ ዝሃደሙ ኣሽሓት ሰባት ሓደ እዩ።ንሓንሳብን ንሓዋሩን ከምዝተመለሰ እውን ይዛረብ።
ኣብዘን ዝቕፅላ ደቒቓታት ስመይ ከምዝግብ እየ መፂአ ምስበል ኣስዒቡ ‘’ናይ ባዕልና መሰላት ንክህልወናን ካብ ዝኾነ ይኹን ሽግራት ነፃ ንክንኸውን ስለዝገብር ኣገዳሲ እዩ ’’ኢሉ።
ክልቲአን ሱዳንን ደቡብ ሱዳንን ነቲ ኣብ ናይ ክልቲአን ዶብ ዝርከብን 10 ሽሕ ትርብዒት ኪሎ ሜትር ዝንውሓቱን ከባቢ ይግብኣኒ ይብላ።


text:
“እቲ ሕያዋይ ጓሳ ኣነ እየ። እቲ ሕያዋይ ጓሳ ህይወቱ በጃ ኣባጊዑ የሕልፋ። ከምቲ ኣቦ ንኣይ ዚፈልጠኒ፥ ኣነዉን ነቦ እፈልጦ እየ። ንነፍሰይ ከኣ በጃ እተን ኣባጊዕ ኤሕልፋ። ኣነ ንነፍሰይ በጃ ኽሕልፋ መሊሰዉን ክወስዳ እየ እሞ፥ ስለዚ ኣቦ የፍቅረኒ እዩ። በዓለይ እየ በጃ ዘሕልፋ እምበር ካባይ ዝወስዳስ የልቦን። በጃ ኸሕልፋ ስልጣን ኣሎኒ፥ መሊሰ ኽወስዳዉን ስልጣን ኣሎኒ። ነዛ ትእዛዝ እዚኣ ኻብ ኣቦይ እየ እተቐበልክዋ።” የሃንስ 10፡11,15,17~18
“ክርስቶስ ድማ፡ ናብ ኣምላኽ ምእንቲ ኬቕርበና ኢሉ፡ ንሱ እቲ ጻድቕ ስለቶም ዓመጽቲ ሓንሳእ ስለ ሓጢኣት ሞተ፡ ብስጋ ሞተ፡ ብመንፈስ ግና ህያው ኰነ።” 1ጴጥ 3፡18
“ብጊዜኡ ንዚኸዉን ምስክር ንሱ ኣብ ክንዲ ኹሉ ኪኸዉን ኢሉ ነፍሱ በጃ ሃበ” 1ጢሞ 2፡6
“የሱስ ክርስቶስ ካብ ዓመጻ ዘበለ ምእንቲ ሓራ ኼዉጽ ኣና፥ ንርእሱዉን ንሰናይ ግብሪ ዚቐንእን ገንዘቡ ዚኾኖን ህዝቢ ምእንቲ ኼንጽህ ኢሉ፥ ነፍሱ በጃና ኣሕለፈ” ቲቶስ 2፡14
መእተዊ
ኣብዚ ቐረባ ጊዜ፥ ሓደ ሓዉ “የሱስ ክርስቶስ ብስጋን መንፈስን ሞይቱ፥ ብናይ ገዛእ ርእሱ ደም ድማ ንሱ ድሒኑ እዩ ኣድሒኑና” ክብል ተዛሪበኒ። ሓደ ካልእ ድማ “ክርስቶስ ብስጋን መንፈስን እዩ ሞይቱ” ክብል ወሲኹ ተዛረበኒ። ሓሳብ ኮይኑኒ ኣብ በይነይ ብዛዕባኦም ክሓስብ እንከሎኹ ድማ በልኩ፡~ እዞም ኣሕዋተይ ዝብልዎ ዘለዉስ ካልኦት ጸዓዱ ወይ ድማ ሓበሻ ኣገልገልቲ እንድዒ ኣይፈልጥን! ከምኡ ኢሎም ክምህሩ ስለዝሰምዑ እምበር፥ ነቲ ኣፎም መሊኦም ዝበልዎ ዘለዉ ኣዕሚቆም ከምዘይፈልጥዎ ምስትዉዓል ረኽብኩ። ምኽንያቱ እቲ ምህሮ ክትሰምዖ መዓር መዓር እዩ ዝጥዕም። ካብ ካልእ ኣማኒ ሓዉኻ እዉን “ብርድኢት ጸጋ” ጸብለል ኢልካ ከምዘሎኻ ርእስኻ ክትጥበር ስለ ዝገብር፥ ንዝረኸብካዮ ብጎይታ ሓዉኻ በሎ በሎ ተዛረቦ ኣስምዓዮ እዩ ዘብለካ።
ልክዕ ከምቲ ሃዋሪያ ጳዉሎስ ኣብ 1ጢሞ 1፡7 “ነቲ ዚብልዎ ወይ ነቲ ዜረድእዎ ዘየስተዉዕልዎ ክነሶምሲ፥ መምሃራን ሕጊ ኪኾኑ እዮም ዚደልዩ።” ዝበሎ፥ እቲ ምህሮ ኣበይ ጀሚሩ ኣበይከ ይዉድእ ዘይትፈልጦ ወይ ዘይተስተዉዕሎ ክነስኻ፥ ቁንጣሮ ሒዝካ በል ኢልካ ንምድሪ ኣይትጹርኒ ምባል ምስ ምንታይ ይቁጸር? ካብቲ ጊዜ ጀሚሩ፥ ነቲ ትኹል ሓቂ ክምህርን ክዛረብን እየ ኢለ ምኽረይ ቆረጽኩ። ክብሪ ንጎይታ ይኹን! ሕጂ ጊዜኡ በጺሑ፥ ጊዜኡ ድማ እዩ።
ክብራት ኣሕዋተይ ሎሚ “ምህሮ ዘይንቡር ምብጃዉ” ዝብል ኣርእስቲ ክንርእይ ኢና። ቅድም እቲ ምብጃዉ ዝብል ቃል እንታይ ምዃኑን እንታይ ከምዘመልክትን ክንድህስስ ኢና። ቐጺለ ድማ ንምንታይ “ምህሮ ዘይንቡር ምብጃዉ” ከምዝበልክዎ ኣስፊሔ ክገልጾ እየ።
ምብጃዉ
“ምብጃዉ” ዝብል ቃል ብእብራይስጥ כָּפַר Kaphar (ካፋር) ካብ ዝብል ቃል ዝወጸ ኾይኑ፥ ትርጉሙ ድማ በደል “ብምሽፋን” ወይ “ይሕለፍ ብምሕዳግ” ዝግበር ዕርቂ ወይ ስምምዕ የመልክት። እዚ ነቲ ሓጢኣት በደለኛታት ንምሽፋን ተብሂሉ ኣብ ብሉይ ኪዳን ብምፍሳስ ደም እንስሳታት ዝግበር ዝነበረ ምብጃዉ የመልክት። ብግሪኽ (ሓዲሽ ኪዳን) ድማ kat-al-lag-ay' kataλλaYή, ῆς, ἡ (ካት ኣላጋይ) ወይ ድማ hil-as-mos' ἱλaσuός, oῦ, ὁ (ሂል ኣስሞስ) ካብ ዝብል ቃል ዝወጸ ኾይኑ፥ ትርጉሙ ድማ ናይ በዳሊ ዕዳ “ካብ ማእኸል ኣርሒቅካ፥ ምስቲ በዳሊ ድማ ክሳዕ ምሕዝነት ወይ ዕርቂ ምግባር” የመልክት። ብሓጺሩ “ምብጃዉ” ንዝነበረ ዕዳ ከፊልካ ካብ ማእከል ብምርሓቅ ዝግበር ናይ ዕርቅን ምሕዝነትን መስርሕ እዩ። ክርስቶስ ኢየሱስ ድማ፥ ኣብ ክንዳና ብምብጃዉ ምስ እግዚኣብሄር ኣቦ ኣተዓሪቁና እዩ። ስለዚ ምስ እግዚኣብሄር ኣቦ ሻሎም ኣሎና! ስም ጎይታና ኢየሱስ ክርስቶስ ዝተባረኸ ይኹን! ኣሜን!
እንታይነት "ዘይንቡር ምብጃዉ"
“ምህሮ ዘይንቡር ምብጃዉ” ዘብለኒ ምኽንያት ድማ ጥቅስ ከብል ፍቐዱለይ። ኣብ ዙርያ እዚ “ምህሮ ምብጃዉ” ዝተፈላለዩ ኣበሃህላታት ኣለዉ እዮም። ገሌና ክርስቶስ ኢየሱስ ኣብ መስቀል ብሞት ሰብነት ስጋኡ እዩ ነቲ ናይ ምብጃዉ ስርሑ ወዲእዎ ንብል። ገሌና ድማ ኣይፋል! ክርስቶስ ኢየሱስ ብሞት ሰብነት ስጋኡን ብሞት መንፈሱን እዩ ነቲ ናይ ምባጃዉ ስርሑ ኣብ ገሃነም ወዲእዎ ኢልና መጽሓፍ ቅዱስ ዘይድግፎ ምህሮ ዝሓዝና ኣለና። ስለዚ ነቲ “ክርስቶስ ብስጋን መንፈስን እዩ ሞይቱ ኣድሒኑና” ንዝብል ምህሮ እምብኣር “ዘይንቡር” ዝብል ቅጽል~ስም ክህቦ ተገዲደ ኣሎኹ።
ሎሚ ኣብዚ “ዘይንቡር ምብጃዉ” ዝብል ምህሮ፥ ብዙሓት ዘስደምሙ ነገራት ኢና ክንሰምዕ። ንገሌና እዉን ልዕሊ ዓቅምናን ምርዳእናን ክኸዉን ከምዝኽእል ጥርጥር የብለይን። እቲ ምህሮ ንብዙሓት ሰባት ከም ሕንዚ ነኺሱ፥ “ብሓሶትሲ ሓድሽ ፍልጠት ወይ ምግላጽ ናይ ጸጋ ከምዝረኸቡ ኣምሲሉ ናብ ጎደና ጥፍኣት ይጋትቶም ኣሎ።
ብዛዕባ ክርስቶስን መስቀሉን ዝዉሃቡና ትምህርትታት ኣዚና ብጥንቃቐ ክንሰምዖምን ክንምርምሮምን ከምዘሎና ነቲ ግሩህ ሕልናኹም ከንቅሖ ፍቐዱለይ። ምኽንያቱ ከምቲ ኣቐዲመ ዝበልክዎ፥ ኣብ ክርስቶስን መስቀሉን ዝተፈጸሙ ፍጻሜታት ዓንዲ ሕቆ ናይ ክርስትና እዩም። ኣብ ዙርያ ወዲ ኣምላኽን መስቀሉን ገለ ነገር ክዉስኽ ወይ ድማ ከጉድል ኢሉ ዝመጽእ ምህሮ ኩሉ ናይ ሓሶት እዩ።
ትሕዝቶ “ምህሮ ዘይንቡር ምብጃዉ”
ምህሮ “ዘይንቡር ምብጃዉ ” ብዛዕባ ክርስቶስን መስቐሉን ብዙሕ ዘስደምሙ ስሑት ትምህርትታት ኣለዉዎ እዮም። ኣብ ታሪኽ ቤተክርስትያን እንተ ተወኪስና፥ ካብ ካልኣይ ክፍለ ዘመን ጀሚሮም ብዙሓት ኣንጻር መንነትን ዕዮን ወዲ ኣምላኽ ተላዒሎም እዮም። እቲ ምህሮ ይመጽእ፥ ዓገብ ዝብል እንተተረኺቡ ድማ ይጠፍእ። ከምዚ እንዳበለ ዘመናት ኣቁጺሩ ኣሎ። እዚ ምህሮ ንመስቀልን ንሓቅታቱን ዝጻረር ክነሱ ንተመሃርኡ ሓለፋ ኩሉ ክርስትያን ጸጋ ከም ዝተረድኦም ኣምሲሉ እዩ ዝነፍሖም።
ሓደ መዓልቲ፥ ምስ ሓደ ኣዝየ ዘኽብሮ ናይ ኣምላኽ ሰብ ብቴሌፎን ይዘራረብ ነይረ። ብዛዕባ ህይወቱን ስድራኡን ድሕሪ ምሕታተይ፥ “ነፍሳት ከመይ ኣለዋ?” ክብል ይሓቶ እሞ፥ ንሱ ድማ “ናይ ሎሚ ነፍሳት ድኣ ከተማ ይወርዳ እሞ፥ ጎማ ወዲ ጎማ ኣኻኺበን በሊዔን ከብደን ተነፊሔን ይመጻ። ክትርእየን እንከሎኻ ዝሃጠራ እየን ዝምስላ፥ ግናኸ……………..ዘመኑ ኽፉእ እዩ። ” ክብል መሊሱለይ።
ምህሮ “ዘይንቡር ምብጃዉ ክርስቶስ” ካብቲ “ክርስቶስ ብስጋን መንፈስን እዮ ሞይቱ” ብዝብል ምጉት እዩ ዝጅምር። ቐጺሉ ድማ ነዞም ኣስዒብና እንርእዮም ጓል~መንገዲ ዝኾኑ ምህሮታት ይወልድ። ኣነ እቶም 4ተ መሓዉራት ምህሮ “ዘይንቡር ምብጃዉ ክርስቶስ” ኢለ ሰመዮም ኣሎኹ። ንሳቶም ድማ፦
1. ክርስቶስ ኣብ መስቀል እንደገና ተፈጢሩ እዩ
2. ክርስቶስ ኣብ ገሃነም ድሒኑ እዩ
3. ክርስቶስ ኣብ ገሃነም እንደገና ተወሊዱ እዩ
4. ክርስቶስ ኣብ ገሃነም ንኣምላክነቱ እንደገና ለቢሱ እዩ። ዝብሉ ይርከብዎም
እዞም ዝጠቅስናዮም ኣበሃህላታት ፍጹም ሰሚዕክምዎም ዘይትፈልጡ እንተኾንኩም መቸም ኣስምቢድኩም ይኸዉን። እወ ሓቅኹም! እዞም ኣርእስታት ኣብ ዉሽጦም ከይኣተኻዮም ክትሰምዖም እንከሎኻ ጥራይ እዮም ዘስደምሙኻ። እቶም መምሃራን ነዚ ምህሮ ክምህርዎ ከለዉ መቸም ትኽ ኢሎም እዚ እዩ ኣርእስትና ዝብሉኻ ከይመስለና። ብኣንጻሩ ጉልባብ ክከዉን ዝክእል ኣርእስቲ ጌሮም፥ “ጸጋ” ወይ ድማ “ፍቅሪ ኣምላኽ” ዝብል መዓር እብ ልዕሊ እዞም መርዛማት ኣርእስትታት ኣብዝሕ ኣቢሎም እዮም ከዉሕጡኻ ዝጽዕሩ። ነፍሲ ወከፍ ዝምህርዎ ምህሮ ምስ ረኣና፥ እቲ ሚዛን ንዓኻትኩም ክገድፎ እየ።
ክርስቶስ ብስጋን መንፈስን ድዩ ሞይቱ?
ገለ መምሃራን ናይ እምነት ምንቅስቃስ (Faith Movement)፥ ጎይታና ኢየሱስ ክርስቶስ ኣብ መስቐል ከመዉት እንከሎ “ኤሎሂ ኤሎሂ ላማ ሰብቅታኒ” ማለት “ኣምላኸይ ኣምላኸይ ንምንታይ ሓደግካኒ” ብምባሉ ነቲ ሓሳብ መጢጦም፥ ክርስቶስ መንፈሳዊ ሞት እዉን ሞይቱ እዩ ይብሉና። ቐጺሎም እዉን ከምቲ እቲ ቐዳማይ ኣዳም ሓጢኣት ድሕሪ ምስርሑ፥ ብስጋን መንፈስን ዝሞተ፥ ክርስቶስ እዉን ዳሕራይ ኣዳም ኾይኑ ብስጋን መንፈስን ሞይቱ ኣድሒኑና ኢሎም ይምጉቱ።
እዚ ምህሮ ከምቲ ድሒረ ዝግልጾ፥ “ክርስቶስ ኢየሱስ ኣብ ክንዳና ብመንፈስ እዉን ሞይቱ” ክብሉ እንከለዉ ንጎይታና ኢየሱስ ክርስቶስ ናብ ደረጃ ሰይጣን ንምዉራድ ንሳቶም ዝጥቀምሉ ብሂል ምዃኑ ክሓብኣልኩም ኣይፈቱን። እንተኾነ ግና፥ ሓጢኣተኛ ሰብ ጥራይ እዩ ብስጋን መንፈስን ዝመዉት። ጎይታናን መድሓኒናን ኢየሱስ ክርስቶስ ድማ ከድሕነና እዩ ብስጋ ዝተገልጸ። ነዚ ካብ መንፈሳዊ ሞት ክድሕነና ዝመጸ ፍጹም ኣምላኽ ፍጹም ሰብ ዝኮነ ጎይታ፥ ንርእሱ ከማና ሓጢኣት ብምስራሕ ከምዝተሳዕረ ገይርካ፥ መንፈሳዊ ሞት ሞይቱ እዩ ምባልሲ ፍጹም የስደምመኒ ኣሎ!
ከምቲ ኣብ እብራዊያን 10፡5~7 (መዝ 40፡6~8)
“ስለዚ ናብ ዓለም ኪኣቱ ኸሎ፥ ይብል፥ ስጋ ኣዳሎኻለይ እምበር፥ መስዋእቲ ሕሩድን መስዋእቲ ብልዕን ኣይደሌኻን። ብዝሐርር መስዋእትን በቲ ስለ ሓጢኣት ዚስዋእ ባህ ኣይበለካን። ሽዑ ኸኣ ኣነ፥ እንሆ፥ ኣብቲ መጽሓፍ ብዛዕባይ ጽሑፍ እዩ፥ ዎ ኣምላኸ፥ ፍቓድካ ኽገብር ኢለ እመጽእ ኣሎኹ በልኩ።” ዝብል፥
ጎይታና ኢየሱስ ክርስቶስ ብስጋኡ ገይሩ ስለ ሓጢኣት ብሞት ስጋኡ ተሰዊኡ፥ ፍቓድ እቲ ዝልኣኾ ኣብኡ ምእንቲ ክፍጽም እዩ ናብዛ ዓለም ዝኣተወ። ነዛ ፍቓድ ክፍጽም እዩ ስጋ ዝለበሰን ብስጋ ስለ ሓጢኣት ዝሞተን። ወሲኹ ድማ፥ ነዚኣ ፍቓድ እዩ፥ ኣብ ገተሰማኔ “ፍቓድካ እምበር ፍቓደይ ኣይኹን” ኢሉ ናብ ኣቦ ዝጸለያ። ብተወሳኺ እዉን እቲ ኣብ ሉቃስ 9፤31 “ብግርማ ኸኣ ተገልጹ (ሙሴን ኤልያስን)፥ ብዛዕባ እቲ ኣብ ዮርሳሌም ኪፍጸም ዘለዎ ምዉጻኡ ድማ ይዘራረቡ ነበሩ።” ዝብል ቃል እዉን፥ ነቲ ኣብ ዮርሳሌም ብሞት ሰብነት ስጋኡ ዝገብሮ “ዕዮ ምብጃዉ” እዩ ዝነግር። ስለዚ እቲ ናብ ዓለም ምእታዉ ተብሂሉ ዘሎን፥ እቲ ኣብ ዮርሳሌም ክፍጸም ዘለዎ ምዉጻኡን ኢልዎ ዘሎ፥ ብጀካ ነቲ ብሞት ስጋኡ ዝገብሮ ስራሕ ምብጃው እንተዘይኮይኑ ካልእ ምንም ኣየመልክትን እዩ!
ወሲኽና ኣብ ኻልኦት ጥቅስታት ዉርድ ኢልና ከም እንርእዮ፥ ጎይታና ኢየሱስ ክርስቶስ ብስጋ ጥራሕ እምበር ብመንፈስ ከም ዘይሞተ የነጽረልና እዩ። ስጋዊ ሞት ናይቲ ንጹህ ገንሸል ኣምላኽ፥ ንምድሓን እቲ ዝወደቀ ዘርኢ ኣብርሃም እኹልን ተረፍን እዩ! እቲ ብሞት ስጋኡ ሓጢኣት ዓለም ካብ ማእከል ዘርሕቀ ገንሽል ኣምላኽ ስሙ ዝተባረኽ ይኹን! ንስጋዊ ሞት ክርስቶስ ኢየሱስ ንምድሓንና ከምዘይኣክል ወሲድካ፥ ብመንፈስ እዉን ሞይቱ ምባልሲ፥ ንደም ምፍሳስ ወዲ ኣምላኽ ምስትንዓቅ ከይከዉን ኣዝየ እፈርህ! ጎይታና ኢየሱስ ክርስቶስ ብስጋ ጥራይ ከምዝሞተ፥ ንምድሓንና ዝተከፍለ ስጋዊ ሞት ድማ ኣኻሊ ምንባሩን ክንርዳእ ክንክእል ንትሕዝቶ እዞም ዝስዕቡ ጥቅስታት ነድህበሎም፡~ እቶም ጥቅስታት በዓሎም ክዛረቡ ንሕደጎም፡~
“ክርስቶስ ድማ፡ ናብ ኣምላኽ ምእንቲ ኬቕርበና ኢሉ፡ ንሱ እቲ ጻድቕ ስለቶም ዓመጽቲ ሓንሳእ ስለ ሓጢኣት ሞተ፡ ብስጋ ሞተ፡ ብመንፈስ ግና ህያው ኰነ።” 1ጴጥ 3፡18
“በዚ ፍቓድ እዚ በቲ ሓንሳእ ንሓዋሩ ዚኣክል እተሰውኤ መስዋእቲ ስጋ ኢየሱስ ክርስቶስ ተቐዲስና አሎና።” እብራዊያን 10፡10
“ስለዚ፡ ኣሕዋተየ፡ በቲ መጋረጃ፡ ማለት ብስጋኡ ዝቐደሰልና ሓድሽን “ህያውን መገዲ ብደም ኢየሱስ ናብ መቕደስ ንምእታው ትብዓት ካብ ዚህልወና፡” እብራዊያን 10፡19~20
“ኣሕዋተየ፡ ከምኡ፡ ድማ ንስኻትኩም፡ ንኣምላኽ ፍረ ምእንቲ ኽንፈሪ፡ ንኻልእ፡ ነቲ ኻብ ምዉታት ዝተንስኤ ኽትኰኑ፡ ብስጋ ክርስቶስ ካብቲ ሕጊ ሞትኩም።” ሮሜ 7፡4
“ካብቲ ዝሰማዕኩምዎ ተስፋ ናይቲ ኣብ ትሕቲ ሰማይ ንዘሎ ዅሉ ፍጡር እተሰብከ ወንጌል፡ ኣነ ጳውሎስ ዘገልጋሊኡ፡ ከይተናቓነቕኩም፡ ተሰሪትኩምን ደልዲልኩምን ብእምነት እንተ ጸናዕኩምሲ፡ ኣበርን ነቐፋን ዜብሎም ቅዱሳን ገይሩ፡ ኣብ ቅድሚኡ ምእንቲ ኬቝመኩም፡ ሕጂ ብሰብነት ስጋኡ ብሞቱ ገይሩ ዓረቐኩም።” ቆሎሴ 1፡23~24
“ንሓጢኣት መዊትናስ ንጽድቂ ምእንቲ ኽንነብር፡ ንሱ ባዕሉ ንሓጢኣትና ኣብ ስጋኡ ኣብ ዕንጨይቲ ጾሮ፡ ብቝስሉ ኢኹም ዝሐዌኹም።” 1ጴጥ 2፡24
“ደጊም ክርስቶስ ምእንታና ሓሳረ መከራ ካብ ጸገበስ (Christ hath suffered for in the flesh kjv)፡ ብስጋኡ መከራ ዚጸግብ፡ ንሱ ንሓጢኣት ሒዲግዎ እዩ እሞ፡ እቲ ብስጋ ዝተረፈ ዘመን ንፍቓድ ኣምላኽ እምበር፡ ንፍትወት ሰብ ምእንቲ ኸይትነብሩ፡ ንስኻትኩምውን ነዚ ሓሳብ እዚ ኸም ኣጽዋር ጌርኩም ሐዝዎ።” 1ጴጥ 4፡1
“እንጌራ ኣልዒሉ ድማ ኣመስጊኑ ቘሪሱ፥ እዚ ምእንታኹም ዚውሃብ ዘሎ ስጋይ እዩ፡ እዚ ንመዘከርታይ ግበርዎ፡ ኢሉ ሃቦም። ከምኡ ድማ ድሕሪ ድራር ነታ ጽዋእ ኣልዒሉ፥ እዛ ጽዋዕ እዚኣ እቲ ምእንታኹም ብዚፈስስ ዘሎ ደመይ እተገብረ ሓድሽ ኪዳን እያ። ማለት፡ እዛ እንጌራ እዚኣ ብትበልዕዋ፡ እዛ ጽዋእ እዚኣውን ብትሰትይዋ መጠን፡ ክሳዕ ጐይታ ዚመጽእ፡ ሞቱ ትነግሩ ኢኹም።” ሉቃስ 22፡19~20
“ኣመስጊኑ ቘረሰ እሞ፡ ውሰዱ፡ ብልዑ፡ እዚ ምእንታኹም እተዋህበ ስጋይ እዩ፡ እዚ ንመዘከርታይ ግበርዎ፡ በለ። ከምኡ ኸኣ ድሕሪ ድራር ነታ ጽዋእ ኣልዓለ እሞ፡ እዛ ጽዋእ እዚኣ ብደመይ ሓድሽ ኪዳን እያ። ብትሰትይዎ መጠን ንመዘከርታይ ግበርዎ፡ በለ።” 1ቁረ 11፡24~26
እምብኣር ሕጂ እስኪ ነታ ክርስቶስ ኢየሱስ ኣብ መስቀል “ኣምላኸይ ኣምላኸይ ንምንታይ ሓደግካኒ” ዝበላ ቃል ክንርእያ ኢና።
“ኣምላኸይ ኣምላኸይ ንምንታይ ሓደግካኒ”
“ብታስዓይቲ ሰዓት የሱስ፥ ኤሎሄ፥ ኤሎሄ፥ ላማ ሰበቅታኒ፥ ኢሉ ብዓብዩ ድምጺ ጨርሔ። እዚ ኸኣ፥ ኣምላኸይ፥ ኣምላኸይ፥ ንምንታይ ሐደግካኒ፥ ማለት እዩ።” ማቴዎስ 27፡46
“ኣምላኸይ፥ ኣምላኸይ ስለምንታይ ሐደግካኒ፥ ካብ ምርዳኤይን ካብ ቃላት ኣዉያተይን ርሑቕ ኢኻ።” መዝ 22፡1
ዓበይቲ ዝብሃሉ መምህራን ናይ እምነት ምንቅስቃስ ብዛዕባ እዚኣ ቃል፥ ክርስቶስ ኣብ መስቀል ናብ ሰይጣን ወይ ሓጢኣት (ዘርኢ ሓጢኣት) ስለ ዝተለወጠ እዩ እግዚኣብሄር ኣቦ ሓዲግዎ ብምባል፥ ነዛ ኣብ መስቀል ዝተባህለት ቃል ከም ድጋፍ ብምጥቃም፥ ዘይትርጉሙ ክህብዎን ከጣምምዎን ይርኣዩ ኣለዉ። ብመሰረቱ ነዚ ጥቅሲ ብምንባብ ጥራሕ ኣቦ ሓዲግዎ ኢልካ ምዝራብ፥ ምስቲ ኣስዒብና ክርስቶስ በዓሉ ኣቡኡ ፈጺሙ ከም ዘይሓደጎ ዝተዛረቦ ክገራጮ እዩ።
ብዘይ “ኣቦ” ዝብል ቃል፥ ነዚ “ኣምላኸይ ኣምላኸይ” ዝብል ቃል፥ ጎይታና ኢየሱስ ክርስቶስ ቅድሚ ስቅለቱ ተጠቂምሉዶ ይፈልጥ ኢለ ክሓትትን ክምጉትን ኣፍቕዱለይ። እቲ ብዛዕባኡ ኣብ ነብያትን መዝሙራትን ዝተባህለሉ ምእንቲ ክፍጸም ኣብ መስቀል ዝበለን ቃላትን፥ ዝኾናን ፍጻሜታት ከምዘለዋ ክነድህብ እደሊ። ንኣብነት ኣብ የሃንስ 19፡28 “ድሕርዚ የሱስ ኩሉ ኸም እተፈጸመ ፈሊጡ፥ እቲ ጽሑፍ ምእንቲ ክፍጸም፥ ጸማእኩ፥ በለ።” ዝብል ንረክብ ኢና። ስለዚ፥ ከምቲ ብኣፍ ኣቦና ዳዊት “ኣምላኸይ ኣምላኸይ ንምንታይ ሓደግካኒ” ዝተባህለሉ ቃል ምእንቲ ክፍጸም ይብሎ እንተሃለወ መን ይፈልጥ? ብዝበለጸ ኣቦን ወድን ተፈላልዮም ከምዘይፈልጡ ዘረጋግጹልና ጥቅስታት ንስምዓየን ወይ ነንብበን፡~
“እንሆ፡ ኵላትኩም ነንበይንኹም ነናብ ስፍራኹም እትዝረውላ፡ ንበይነይውን እትሐድጉላ ጊዜ ትመጽእ ኣላ፡ ድሮ እኳ መጺኣ። ግናኸ ኣቦይ ምሳይ እዩ እሞ፡ በይነይሲ ኣይኰንኩን።” የሃንስ 16፡32
“እቲ ዝለኣኸኒ ኸኣ ምሳይ አሎ። ኵሉ ሳዕ ባህ ዜብሎ እገብር እየ እሞ፡ በይነይ ኣይሐድገንን እዩ፡ በሎም።” የሃንስ 8፡29
“ማለት፥ ኣምላኽ ንዓለም ምስ ርእሱ ኺዓርቃ ኸሎ፡ ኣብ ክርስቶስ ነበረ እሞ፡ በደሎም ኣይሐዘሎምን፡ ኣባና ኸኣ ቃል ዕርቂ ኣንበረ።” 2ቆረ 5፡19
ሕራይ! ግናኸ ንምንታይ ደኣ እዩ ጎይታ ከምኡ ዝበለ? ኢልና ክንሓትት ጽቡቅ እዩ። ከመዮ እቲ ጽሑፍ ዝብለና፥ ክርስቶስ ብዘይካ ሓጢኣት ብኩሉ ነገር ክመስለና ከም ዝተገብኦ ርዱእ እዩ። ብጥሜት ብጽምኢ ብድኻም ብሞት ብኩሉ እዩ ዝመስለና። ብስጋ ከመዉት ከሎ ብመንፈስ ግና ህያዉ ከም ዝኮነ ክንዝንግዕ ኣይግባእን። “ክርስቶስ ድማ፡ ናብ ኣምላኽ ምእንቲ ኬቕርበና ኢሉ፡ ንሱ እቲ ጻድቕ ስለቶም ዓመጽቲ ሓንሳእ ስለ ሓጢኣት ሞተ፡ ብስጋ ሞተ፡ ብመንፈስ ግና ህያው ኰነ።” 1ጴጥ 3፡18። ስለዚ እቲ ንሕና ክንመዉት ከለና ዝስምዕና ምፍላይ ንእኡ ተሰሚዕዎ ማለት እንተ ዘይኮይኑ፥ ብኣካል ተፈልይዎ ማለት ኣይኮነን። ሕጂ ክብድ ዝብል ምጉት ክጅምር ፍቐዱለይ። ክርስቶስ “ኣምላኸይ ኣምላኸይ ንምንታይ ሓደግካኒ” ክብል እንከሎ፥ ኣቦ ንክርስቶስ ብኣካል ተፈልይዎ ነይሩ እዩ እንተ ኢልና፥ ምስዘን ዝስዕባ ነጥብታት ክንሰማማዕ ናይ ግድን ክኾነና እዩ፦
1.ኣቦን ወድን ስለ ዝተፈላለዩ፥ ኣብቲ ተፈላልዮምሉ ዝነበሩሉ ግዜ ማለት ሰለስተ መዓልትን ለይትን ስላሴ ዝብሃል ህላወ ጠፊኡ ነይሩ ማለት እዩ። ያእ ኣይፋል ናይ ስላሴ ህላዉነት ፈጺሙ ኣቛሪጹ ኣይፈልጥን እዩ! “ኣብ ክርስቶስ ነበረ” “በይነይሲ ኣይኮንኩን” ወዘተ ዝብሉ ቃላት እዉን ኣለዉ!
2.ንክርስቶስ ኣቦ ተፈልይዎ ናብ ዘይምህላዉ በጺሑ እንተ ነይሩ፥ ንምድርን ንኩሉ ነገርን ደኣ መን ጸይርዎ ነይሩ? ምኽንያቱ ክርስቶስ ንኩሉ ነገር ብሓይሊ ቃሉ ጸይርዎ ዘሎ ንሱ ምዃኑ እዩ ቃል እግዚኣብሄር ዝነግረና።
“ንሱ ኸኣ ቅድሚ ዅሉ እዩ፡ ኵሉውን ብእኡ ቘይሙ አሎ።” ቆሎሴ 1፡17
“ንሱ ናይ ክብሩ ነጸብራቕን ቅርጺ ባህርዩን ከሎ፡ ኵሉውን ብሓይሊ ቓሉ ጸዊሩ ኸሎስ፡ ምንጻህ ሓጢኣትና ምስ ገበረ፡ ኣብ ላዕሊ ኣብ የማን ግርማ ተቐመጠ።” እብራዊያን 1፡3
3.እግዚኣብሄር እታ ንምድሓን ሰብ ዝመደባ ጥንታዊ ምኽሩ ፈሺልዎሲ፥ ንሰባት ከድሕን ኢሉ ዝለኣኾ ወዱስ ንርእሱ ምድሓን ዘድልዮ ናብ ምዃን ወሪዱ ማለትና እዩ። ያእ ኣይፋሉን! ክርስቶሲ ንብዙሓት ዉሉድ ምእንቲ ክድሕኑ ኢሉ እዩ ራእሲ ምድሓን እንዳፈጸመ ናብ ክብሪ ዘእተዎም እምበር ንሱስ ብዛዕባ ገዛእ ርእሱ ምድሓን ወይ ደም ምፍሳስ ኣየድለዮን።
“እቲ ዅሉ ምእንታኡ ዅሉውን ብእኡ ዝዀነ፡ ንብዙሓት ውሉድ ናብ ክብሪ እናእተዎም፡ ነቲ ራእሲ ምድሓኖም ብስቅያት ኪፍጽሞ ተገብኦ።” እብራዊያን 2፡10
“ንሱ ከምቶም ካልኦት ሊቃውንቲ ኻህናት ቅድም ምእንቲ ሓጢኣት ርእሱ፡ ደሓር ድማ ምእንቲ ሓጢኣት ህዝቢ ኣብ ጸጽባሕ መስዋእቲ ኬቕርብ ዘየድለዮ እዩ እሞ፡ ርእሱ ንመስዋእቲ ምስ ወፈየ፡ ሓንሳእ ንሓዋሩ ገበሮ።” እብራዊያን 7፡27
4.ንመለኮት ካባና ዝተፈለየ ዝገብሮ እኮ ንሱ ፈጺሙ ዘይመዉት ንሕና ግና ብመንፈስን ብስጋን እንመዉት ስለ ዝኾንና እዩ። ክርስቶስ ከማና ኣቦ ተፈልይዎ እንተ ኢልና ድማ ኣንጻር ቃል እግዚኣብሄር ክርስቶስ ብመንፈስ (ብመለኮት) ሞይቱ ንብል ኣሎና ማለት እዩ። ያእ ኣይፋል እብል ኣሎኹ! ምኽንያቱ ነቲ ክርስቶስ “ብስጋ ሞተ” “ብሰብነት ስጋኡ ብሞቱ ገይሩ ዐረቐኩ” ወዘተ ዝብሉ ቃላት ሃዋሪያት እምበር ንምህዞ ቃላት ናይ ሓሶት መምሃራን ኣይኣምንን እየ!
“ክርስቶስ ድማ፡ ናብ ኣምላኽ ምእንቲ ኬቕርበና ኢሉ፡ ንሱ እቲ ጻድቕ ስለቶም ዓመጽቲ ሓንሳእ ስለ ሓጢኣት ሞተ፡ ብስጋ ሞተ፡ ብመንፈስ ግና ህያው ኰነ።” 1ጴጥ 3፡18
“ ………….ኣብ ቅድሚኡ ምእንቲ ኬቝመኩም፡ ሕጂ ብሰብነት ስጋኡ ብሞቱ ገይሩ ዓረቐኩም።” ቆሎሴ 1፡23
ብኻልእ ኣዘራርባ፥ ክርስቶስ ንሱ ፍጹም ኣምላኽን ሰብን ምዃኑ ካብ ዘይምፍላጥ፥ ከምቲ ኣብ ምድሪ ጥራሕ ዘሎ እንመሰለና ኣብ ሰማይዉን ዝነበረ፥ ኣቦ ዝሓደጎ ኣብ ዝመሰለናዉን፥ ኣቦ ምስኡ ከምዘሎ ክርድኣና እንሽገር ኣመንቲ ክንህልዉ ንኽእል ኢና። እዚ ግና ነቲ ትኹል ሓቂ ኣየዝብሎን እዩ! ክርስቶስ ብዘሎ መሎኮት ዝሓደሮ ፍጹም ምዃኑን፥ ኣብ መስቀል እዉን መንነቱ ከምዘይቀየረ ከስምረልኩም እፈቱ። ክርስቶስ ናይ ብሓቂ ኣብ መስቀል መንነቱ ለዊጡ ሰይጢኑ እንተ ዝኸዉን፥ ነዞም ኣብ መስቀል ዝበሎም ኣገደስቲ ቃላት ክብል ኣይምኽኣለን ኢልና ንሙግት ኣሎና። ንኣብነት፡~
➢“ዝገብርዎ ኣይፈልጡን እዮም እሞ ሕደገሎም” ዝብል ካብ ዝሰይጠነ ኣካል ዝወጽእ ቃል ኣይኮነን። እቶም ብጎይታ ኢና እንብል ኣመንቲ እኳ ንዝበደሉና ክንብሎ ዝኸብደና ቃል ክኸዉን ይኽእል እዩ። ከም በዓል እስጢፋኖስ ሓዉና ግና፥ ጸጋ በዚሑሎም ብዛዕባ እቶም ብዳርባ እምኒ ዝቐትልዎ ዝነበሩ “ጎይታይ፥ እዚ ሓጢኣት እዚ ኣይትሐዘሎም” ዝብል ቃል ጨዲርዎ እዩ። ካብ መን ተማሂርዎ? ካብ ጎይታኡ! (ግብ 7፡59~60)
➢ክርስቶስ ነቲ ብዛዕባኡ ጽቡቕ ዝመስከረ ከታሪ፥ “ኣብ መንግስትኻ ዘክረኒ” ዝብል ምሕጽንታ ምስ ተማሕጸኖ፥ “ሕጂ ምሳይ ናብ ገነት ክትኣቱ ኢኻ” ዝብል መልሲ ክህብ ኣይምከኣለን። ሰይጣንሲ ይትረፍ ንካልእ ሰብ ገነት ክመባጽዓሉ፥ ንርእሱ እኳ ኣይረኽባን እዩ። እረ በጃኹም ክርስቶስ ሰይጢኑ ስለዝነበረ እዩ ኣቦ ሓዲግዎ ኣይትበሉ! ናይ ሰይጣን ማሕደሩ ኣብ ሲኦል እዩ፥ ክርስቶስ ግና ኩሉ ጊዜ ኣብ የማን ኣቦኡ እዩ! “ንየሱስ ከኣ፥ ጎይታይ፥ ብመንግስትኻ ምስ እትመጽእ ዘክረኒ፥ በሎ። የሱስ ድማ፥ ሎሚ ምሳይ ኣብ ገነት ከም እትኸዉን፥ ብሓቂ እብለካ ኣሎኹ፥ በሎ።” ሉቃስ 23፡42~43
➢ክርስቶስ ሰይጢኑ እንተ ዝኸዉን “ነፍሰይ ናባኻ እማዕቁባ ኣለኩ” ብምባል ንህይወቱ ናብ ኣቦ ከዕቁብ ኣይምከኣለን። ምኽንያቱ እግዚኣብሄር ናይ ዝተዓወቱ እምበር ናይ ዝሰይጠኑ መዕቆቢ ኣይኮነን። ጸሓይ ይኹን እቶም ወተሃደራት እዉን ጻድቅ ምዃኑ እኳ ዝመስከርሉ!
“ካብ ጊዜ ሳድሰይቲ ሰዓት ኽሳዕ ታስዐይቲ ሰዓት ኣብ ኵላ ምድሪ ጸልማት ኰነ። ጸሓይ ጸልመተት፡ መጋረጃ መቕደስ ኣብ ክልተ ተተርተረ። ኢየሱስ ብዓብዪ ድምጺ፥ ኣቦይ፡ ንነፍሰይ ኣብ ኢድካ ኤማዕቍባ አሎኹ፡ ኢሉ ጨርሔ። እዚ ምስ በለ፡ ነፍሱ ወጸት። እቲ ሓለቓ ሚእቲ ግና እቲ ዝዀነ ምስ ረኣየ፥ እዚ ሰብኣይ እዚ ጻድቕ ነይሩ፡ ኢሉ ንኣምላኽ ኣመስገኖ። እቶም ኪርእዩ እተኣከቡ ህዝቢ ድማ እቲ ዝዀነ ምስ ረኣዩ፡ ኣፍ ልቦም እናወቕዑ ተመልሱ።” ሉቃስ 23፡44~48
ስለዚ ነዚ ኣጋንንቲ ኣብ ቅድሚኡ ዝንቅጥቀጡሉ ዝርዕዱሉን ጎይታስ “ኣብ መስቀል ሰይጢኑ” ምባልሲ ምህዞ መምሃራን ናይ እምነት ምንቅስቃስ እምበር፥ ኣብ ትኹል ቃል ዘሎ ወይ እዉን ሃዋሪያት ዝምሃርዎ መልእኽቲ ኣይኮነን እብል ኣሎኹ። ኣቱም ነቲ ናይ ጎይታና የሱስ ክርስቶስ በጃ ምሕላፍ ብሽም “ዘይንቡር ጸጋ” ክትመጥዎ ክጥዕመኩም፥ ንክርስቶስ ናብ ደረጃ ኣጋንንቲ ከተዉርድዎ እትጽዕቱ ዓገብ! ይኣክል! ንጸጋ ኣምላኽ ከም ማስቲካ መጢጥካ ዘይናቱ እንተሂብካዮ ተበላሽዎ እምበር ኣይተማዕርጎን ኢኻ! ሓደ ንእሽቶይ ምዉት ጽንጽያ ንብዘሎ ቅዱይ ቅብኢ ከምዘበላሹዶ ካን ተሰዊርኩም?
“ተፈጸመ” ተብሂልሉ ዝተዛዘመ ምብጃዉ
“ድሕርዚ የሱስ ኩሉ ኸም እተፈጸመ ፈሊጡ፥ እቲ ጽሑፍ ምእንቲ ኺፍጸም፥ ጸማእኩ በለ። ኣብኡ መጺጽ ዝመልኤ ሰፍነግ ኣብ ዘንጊ ስም ዕዛ ገይሮም ናብ ኣፉ ኣቕረብ። የሱስ ከኣ ነቲ መጺጽ ምስ ጠዐመ፥ ተፈጸመ፥ በለ። ርእሱ ኣድነነ፥ ነፍሱዉን ወጸት።” የሃንስ 19፡28~30
ክርስቶስ በቲ ዝተቖርሰ ስጋኡን፥ በቲ ካብ ስጋኡ ዝፈሰሰ ደሙ ገይሩ ከም ዘድሓነና ከም ዝዓደገናን እዩ ቃሉ ዘረጋግጸልና። ብደሙ ነጺህናን ተዓዲግና እምበር ብዝተጋነነ ተወሳኺ መንፈሳዊ ሞቱ ከምዘይደሓንና ኣቐዲምና ከሲስና ኣሎና። ድሕሪ ተፈጸመ ዝበሎ ምሉእ ግብሪ ምብጃዉ፥ ንምድሓንና ተብሂሉ ክርስቶስ ዝኸፈሎ ተወሳኺ ዋጋ የልቦን። ምኽንያቱ ተፈጸመ ማለት ተፈጸመ እዩ። ኣየ ሚስጥር እዚ “ተፈጸመ” ዝብል ቃል እንተንፈልጦ!
ተፈጸመ ዝብል ቃል ብግሪኽ tel'-i-os tέλeιoς, a, ov (ቴል ኢዮስ) እዩ ዝብል። እዞም ዝስዕቡ ሰለስተ ትርጉማት ድማ ኣለዎ፡~
➢ቐዳማይ ትርጉም፡ ንዝተዋህበካ ዕዮ ኣብ መዓላ ሰሪሕካዮ ምዉዳእ የመልክት። ክርስቶስ ኢየሱስ “ተፈጸመ” ክብል እንከሎ ድማ፥ ነታ ካብ ኣቦ ዝተዋህበቶ ዕዮ ወይ ራእይ፥ ኣብ መስቀል ብሞት ሰብነት ስጋኡ ሰሪሑ ብምዉዳእ ዘዉስኣ ቃል እያ። እዚኣ ከምቲ ኣቐዲመ ዝበልክዎ ነታ “ፍቓድካ” እትብል ዕዮ ኣቦ ምፍጻም እያ እተመልክት።
“ኢየሱስ በሎም፥ ብልዔይሲ ፍቓድ እቲ ዝለኣኸኒ ኽገብር ዕዮኡውን ክፍጽም እዩ።” የሃንስ 4፡34
“ኣምላኽ ሓቂ ንስኻ በይንኻ ምዃንካን ነቲ ዝለኣኽካዮ ኢየሱስ ክርስቶስን ኪፈልጡ፡ ናይ ዘለኣለም ህይወት እዚኣ እያ። ኣነ ነቲ ኽገብሮ ዝሀብካኒ ግብሪ ፈጺመ፡ ኣብ ምድሪ ኣኽበርኩኻ። ዎ ኣቦይ፡ ሕጂ ድማ በቲ ዓለም ከይተፈጥረት ኣባኻ ዝነበረኒ ኽብሪ ኣባኻ ኣኽብረኒ።” የሃንስ 17፡3~5
➢ካልኣይ ትርጉም፡~ ንሓደ በዓል ዕዳ ዝጽነሔ ሰብ፥ ዕዳኡ ኣብ ክንዳኡ ድሕሪ ምኽፋልካ፥ እቲ ዝጸንሔ ዕዳ ተኸፊሉ ተወዲኡ ኣሎ ክብሉ ዝጥቀሙሉ ዝነበረ ቃል የመልክት። እወ! ክርስቶስ ኢየሱስ ድማ፥ ኣብ ክንዳና ንኹሉ ዕዳ ሓጢኣትና ብሞት ሰብነት ስጋኡ ኸፊሉ ወዲኡልና ወይ ኣርሒቁልና እዩ። ስሙ ዝተባረኸ ይኹን!
“ነቲ ብሕጋጋት ዚቃወመናን ዚበኣሰናን ዝነበረ ብኢድ እተጻሕፈ ጽሕፈት ዕዳ ደምሲሱ ኸኣ፡ ንእኡ ኣብ መስቀል ሸንኪሩ ኻብ ማእከል ኣርሐቖ።” ቆሎሴ 2፡14
➢ሳልሳይ ትርጉም፡~ ሓደ ዓቐይታይ ኣብ ስፍራ መቃለሲ ኾይኑ፥ ንጸላኢ ወጊኡ ምስ ኣዉደቆ፥ ኣብ ልዕሊ እቲ ዘዉደቆ ጸላኢ ደዉ ኢሉ ቅድሚ ምቅታሉ ዝብላ ቃል እያ። ኣብ እንግሊዘኛ እታ ቃል “You are done!” ክብልዋ እንከለዉ፥ ኣብ ትግርኛ ድማ “ስዩም በል” ዝብል ሓሳብ ተመልክት። ኢየሱስ ክርስቶስ ድማ ብሞት ሰብነት ስጋኡ ንሰይጣን መላእኽቱን “ስዩም በል” “You are done!” ኣቢልዎም እዩ። ሃ ሌ ሉ ያ!
“ነቲ ብሕጋጋት ዚቃወመናን ዚበኣሰናን ዝነበረ ብኢድ እተጻሕፈ ጽሕፈት ዕዳ ደምሲሱ ኸኣ፡ ንእኡ ኣብ መስቀል ሸንኪሩ ኻብ ማእከል ኣርሐቖ። ነቶም ሕልቅነታትን ስልጣናትን ኣጽዋሮም ገፊፉ፡ ብእኡ እናፈከረሎም ከኣ፡ ብግልጺ ኣስተሐፈሮም።” ቆሎሴ 2፡14~15
“እምብኣርሲ ብሓቂ ንዘርኢ ኣብርሃም ኣልዓሎ እምበር፡ ንመላእኽትስ ኣየልዓሎምን እሞ፡ እቶም ውሉድ ብደምን ስጋን ካብ ዚሐብሩስ፡ ብሞቱ ነቲ ሓይሊ ሞት ኣብ ኢዱ ዝሐዘ ምእንቲ ኺስዕር፡ ንሱውን ድያብሎስ እዩ፡ ነቶም ብፍርሃት ሞት ብዘሎ ዘመኖም ብባርነት ተታሒዞም ዝነበሩ ዅላቶም ሓራ ምእንቲ ኼውጽኦም ኢሉ፡ ንሱውን ብእኡ ሐበሮም።” እብ 2፡14~16
“ፍርዲ እዛ ዓለም እዚኣ ሕጂ በጽሔ። ገዛኢ እዛ ዓለም እዚኣ ሕጂ ንወጻኢ ኺድርበ እዩ። ኣነውን ካብ ምድሪ ልዕል ምስ በልኩ፡ ንዅሉ ናባይ ክስሕቦ እየ። ብኸመይ ዝመሰለ ኣማውታ ኸም ዚመውት፡ ኬመልክተሎም እዩ እዚ ዝበለ።” የሃ 12፡31~33
እቲ “ተፈጸመ” ዝብል ቃል ምሉእ ምብጃዉ ክርስቶስ ብስለስተ መቃልሕ ኣቃሊሕዎ እዩ። ንእግዚኣብሄር ኣቦ “እቲ ዝሃብካኒ ዕዮ ወይ ፍቓድ ብሞት ሰብነት ስጋይ እዉድኦ ኣሎኹ” ዝብል መቃልሕ ኣለዎ! ንሰብ ድማ “ነቲ ዕዳ ሓጢኣትካ ኣብ ክንዳኻ ብሞት ሰብነት ስጋይን ምፍሳስ ደመይን ከፊለ ወዲኤዮ ኣሎኹ” ዝብል መቓልሕ ኣለዎ! ንሰይጣን ድማ፥ “ኣታ ጸላኢ ኣብ ክንዲ እቶም ብተስፋ ዝተኣስሩን ካልኦት ዝድሕኑን ብሞት ሰብነት ስጋይ ገይረ “ስዩም በል” እብለካ ኣሎኹ ዝብል መቓልሕ ኣለዎ! ሰይጣን ነዚኣ ክርስቶስ ኣብ መስቀል ብምኽንያት ሓጢኣት ብዙሓት ብስጋ ዝስዉኣ እዩ ዝፈርሓ ነይሩ። ስለዚ እዩ ድማ ብካልእ ዓይነት ኣማዉታ ሞት ንኽመዉት ዝፍትኖ ዝነበረ። ካብ ብስጋ ሙማት ንላዕሊ፤ ከምቲ ገሊኣቶም ዝብልዎ ብመንፈስ ሙማት የፍርሖ እንተዝነብር፥ ክርስቶስ ብስጋኡ ንኸይመዉት ምእንቲ ዘለዎ ኹሉ ኣኽቲቱ ምፈተነ!
ኣታ ክንደይ ከሐጉሰካ እዩ ናይ መስቀል ስራሕ! ንኹሉ ንኣብ ሰማይ፥ ምድርን፥ ትሕቲ ምድርን ዘሎ በቃ “ተፈጸመ” ኢሉ ወዲእዎ! እሞ ከምቲ ነዞም መምሃራን ምንቅስቃስ እምነት ዝመስሎም፥ እቲ ኣብ መስቀል ብሰብነት ስጋኡ ዝተኸፍለ በጃ ምሕላፍ ምሉእ እምበር ፈረቃ ወይ ጎደሎ ኣይኮነን። ድሕሪ ተፈጸመ ክጅመር ወይ ክቕጽል ዝክእል ዕዮ ምብጃዉ ፈጺሙ የልቦን። እዚ እቲ ዋና ሕመረት ናይ ሎሚ መልእኽተይ እዩ።
ክርስቶስ “ተፈጸመ” ዝበለ እቲ ብስጋኡ ክፍጽሞ ዝነበሮ ኩሉ ፈጺሙ ምስ ወድአ እምበር ብመንፈስ ምስ ሞተ ኣይኮነን። ከመዮ እቲ ጽሑፍ “መጋረጃ ቤተ መቕደስ ካብ ላዕሊ ኽሳዕ ታሕቲ ኣብ ክልተ ተተርተረ።” ማር 15፡38 ከም ዝብል፥ ክርስቶስ ብስጋ ክመዉት ከሎ ሽዕኡ ድማ መጋረጃ ቤት መቕደስ ካብ ላዕሊ ክሳብ ታሕቲ ተተርተረ። እዚ ክልቲኡ ፍጻሜታት እዚ ብሓንሳእ ዝተከሰተሉ መለኮታዊ ምኽንያት ይህልዎዶ ይኸዉን? እወ ምኽንያት ኣለዎ! እዚ ምስጢር እዚ ኣብ እብራዊያን ተገሊጹ ኣሎ።
“ስለዚ፡ ኣሕዋተየ፡ በቲ መጋረጃ፡ ማለት ብስጋኡ ዝቐደሰልና ሓድሽን ህያውን መገዲ ብደም ኢየሱስ ናብ መቕደስ ንምእታው ትብዓት ካብ ዚህልወና፡ ኣብ ቤት ኣምላኽውን ዓብዪ ኻህን ካብ ዝህልወናስ፥” እብራዊያን 10፡19~22
“ግናኸ ኣብቲ ብሉይ ኪዳን ኬንብቡ ኸለዉ፡ እቲ ብክርስቶስ እተቐንጠጠ መጋረጃ ክሳዕ ሎም መዓልቲ ኣይተቐልዓሎምን እሞ፡ ሓሳቦም ደንዚዙ ኣሎ። ክሳዕ ሎሚ ንሙሴ እናኣንበብዎ፡ እቲ መጋረጃ ኣብ ልቦም ዝርጉሕ ኣሎ። ናብ ጐይታ ምስ ተመልሱ ግና፡ እቲ መጋረጃ ኪቕንጠጥ እዩ።” 2ቁረ 3፡14~16
እቲ ኣብ ቤት መቕደስ ዝነበረ መጋረጃ ናይ ምንታይ ምሳሌ እዩ ነይሩ ኢልካ ምሕታት ከድልየና እዩ። ኣብ እብራዊያን “በቲ መጋረጃ፥ ማለት ብስጋኡ” ዝብል ቃል ብምህላዉ፥ እቲ ኣብ መቕደስ ዝነበረ መጋረጃ ምሳሌ ናይ ስጋ ክርስቶስ እዩ። ስጋ ክርስቶስ ኣብ መስቀል ኣብ ዝሞተላ ህሞት፥ መጋረጃ ኣብ ቤት መቕደስ ምቕዳዱ ናይዚ ምስጢር እዚ ሕቅነት የረጋግጽ። እዚ ድማ ስጋዊ ሞት ክርስቶስ ነቲ ናብ ኣምላኽ ዘብጽሕ መንገዲ ምክፋቱን ንዓናዉን ናይ ምእታዉ መሰልን ትብዓትን ከም ዘዉሓሰና ዘረጋግጽ እዩ። ኣሜን ንምድሓንና ዝኸዉን ዕዮ ምብጃዉ ብተፈጸመ ዝብል ቃል ጎይታ ተዛዚሙልና ኣሎ!
” ክርስቶስ ናብ ሲኦል ብዓወት፥ ዓወት ከበስር እዩ ዝወረደ!
“ነቲ ብሕጋጋት ዚቃወመናን ዚበኣሰናን ዝነበረ ብኢድ እተጻሕፈ ጽሕፈት ዕዳ ደምሲሱ ኸኣ፡ ንእኡ ኣብ መስቀል ሸንኪሩ ኻብ ማእከል ኣርሐቖ። ነቶም ሕልቅነታትን ስልጣናትን ኣጽዋሮም ገፊፉ፡ ብእኡ እናፈከረሎም ከኣ፡ ብግልጺ ኣስተሐፈሮም።” ቆሎሴ 2፡14~16
ብዙሓት መምሃራን ናይ እምነት ምንቅስቃስ፥ እቲ ናይ ጎይታና ኢየሱስ ክርስቶስ ናብ ሲኦል ምዉራድ ድማ መንፈሳዊ ሞት ሞይቱ ስለ ዝተሳዕረ እምበር ስዒሩ ከም ዝወረደ ኣይኣምኑን እዮም። ብሓፈሻኡ፣ ብዛዕባ ክርስቶስ ናብ ሲኦል ምውራዱን ዘይምዉራዱን 3ተ ዝተፈላለዩ ኣበሃህላታት ኣለዉ እዮም። ገሊኦም ክርስቶስ ፈጺሙ ናብ ሲኦል ኣይወረደን ዝብል ምጉት ኣለዎም። ካልኦት ድማ ክርስቶስ ብስዕረት ዘይኮነስ ብዓወት እዩ ናብ ሲኦል ወሪዱ ክብሉ ይምጉቱ። ብተወሳኺ፥ ነቶም ናይ ክርስቶስ ተስፋ እናተጸበዩ ብእምነት ዝሞቱን ኣብ ትሕቲ ሰይጣን ኣብ ሲኦል ንዝጸንሑን ነፍሳት ከይዱ፥ ነቲ ትሕዝቶ ትጽቢቶም ብዓወት ኣዊጁ፥ ማሪኹ ካብ ሲኦል ናብ ናይ ዕረፍቲ ቦታኦም ከም ዘዉጽኦም ይኣምኑ። እዞም መምሃራን ድማ ናብ ሲኦም ብሰይጣንን ኣጋንንትን ተጎቲቱ እዩ ወሪዱ ክብሉ ይምጉቱ።
ኣነ ብወገነይ፥ ነቶም ክርስቶስ ፈጺሙ ናብ ሲኦል ኣይወረድን ዝብሉን፥ ነቶም ክርስቶስ ድሕሪ ተፈጸመ ምባሉ ብኣጋንንቲ ተጎቲቱ ተወሳኺ ንኽሳቐ እዩ ናብ ሲኦል ወሪዱ ዝብሉን፥ ኣይፋል ትጋገዩ ኣሎኹም እብሎም። ብመሰረት እዘን ኣስዒብና እንርእየን፥ ክርስቶስ ንሲኦል ብዓወት ክማርኽን ከስተሓፍርን ደኣ እምበር ተሳዒሩን ተማሪኹን ኣይወረደን። ናይ ክርስቶስ ቦታ ኣብ ገነት ኣብ ሰማያት እምበር ኣብ ሲኦል ኣይኮነን። ስለዚ ከኣ እዩ ነቲ ዝተማሕጸኖ ከታሪ “ሎሚ ኣብ ገነት ምሳይ ክትከዉን ኢኻ” ኢሉ ዘይዕጸፍ ተስፋ ዝሃቦ። ገነት ድማ ኣብ ሳልሳይ ሰማይ ከምዝርከብ ሃዋሪያ ጳዉሎስ ከምዚ ይብል፡~ “ቅድሚ ዓሰርተው ኣርባዕተ ዓመት ሓደ ሰብኣይ ብክርስቶስ፡ እዚ ኸምዚ ዝበለ ኽሳዕ ሳልሳይ ሰማይ ከም እተዘረፈ፡ እፈልጥ ኣሎኹ፦ ኣብ ስጋ ምንባሩ ኣይፈልጥን፡ ኣብ ወጻኢ ስጋ ምንባሩ ኣይፈልጥን፡ ኣምላኽ ይፈልጥ። ብናይ እዚ ኸምዚ ዝበለ ሰብኣይ፦ ኣብ ስጋ ምንባሩ ወይስ ኣብ ወጻኢ ስጋ ምንባሩ ኣይፈልጥን እየ፡ ኣምላኽ ይፈልጥ፡” ናብ ገነት ከም እተዘረፈ እሞ፡ ሰብ ኪዛረቦ ዘይተፈቕደሉ፡ ዘይንገር ዘረባውን ከም ዝሰምዔ፡ እፈልጥ እየ።” 2ቁረ 12፡2~4
ምናልባት ኣብዚ ክፍጠረና ዝኽእል ሕቶ ክህሉ ይክእል እዩ። ንሱ ድማ፥ “ጎይታና ኢየሱስ ክርስቶስ ድሕሪ ሞቱ ምስቲ ከታሪ ናብ ገነት ድዩ ኸይዱ ወይስ ናብ ሲኦል ክማርኽ እዩ ወሪዱ?” ኣሕዋተይ ነቲ መለኮታዊ መንነት ናይ ክርስቶስ ክንዝንግዖ ኣይግብኣናን እዩ። ጎይታ ብኣካል ስጋ ኣብ ምድሪ ዝነበረሉ ጊዜ፥ ኣብቲ ወቕቲ ድማ ኣብ ሰማይ ከምዝነበረ፥ ኩሉ ዝኽእል፥ ኣብ ኩሉ ቦታ ዝርከብን ኣምላኽ ምዃኑኸ ክንርስዖ ዲና? ያእ ኣይፋል! ንሱ ኣብ መስቀል እዉን ፍጹም ሰብን ኣምላኽ ደኣ ኣባ እዩ! እሞ ነዚ ልዑል ኣምላኽ ዝኾነ ክርስቶስ፥ እወ ንሱ ኣምላክ እዩ ስሙ ዝተባረኸ ይኹን! ኣብ ገነት ይኹን ኣብ ሲኦል ኣብ ሓደ ጊዜ ከይርከብ መን እዩ ዉሱን ደረት ዝደረተሉ? ማንም! ኣብቲ ፍጹም ሰብን ኣምላኽን ዝኾነ መንነት ጎይታ ምስትዉዓሉ ዝተደረተ ሰብ ጥራይ እዩ፥ ክርስቶስ ናብ ሲኦል ብኣጋንንቲ ተሳዒሩን ተጎቲቱን ንኽሳቐ ዝወረድ ክብል ዝኣምን ወይ ዝምህር።
“ክርስቶስ ድማ፡ ናብ ኣምላኽ ምእንቲ ኬቕርበና ኢሉ፡ ንሱ እቲ ጻድቕ ስለቶም ዓመጽቲ ሓንሳእ ስለ ሓጢኣት ሞተ፡ ብስጋ ሞተ፡ ብመንፈስ ግና ህያው ኰነ። ብእኡ ኸይዱ ድማ ነቶም ኣብ ቤት ማእሰርቲ ዝነበሩ መናፍስቲ ሰበኸሎም፡” 1ጴጥሮስ 3፡18~19
“እዚ፤ ደየበ፡ ዚብል ግና፡ ናብቲ መዓሙቝ ክፍሊ ምድሪውን ምውራዱ እንተ ዘይኰይኑስ፡ እንታይ ማለት እዩ፧ እቲ ዝወረደ፡ ንዅሉ ምእንቲ ኺመልእ፡ ልዕሊ ዅሉ ሰማያት ዝደየበውን ንሱ እዩ።” ኤፌሶን 4፡9~10
“ነቲ ብሕጋጋት ዚቃወመናን ዚበኣሰናን ዝነበረ ብኢድ እተጻሕፈ ጽሕፈት ዕዳ ደምሲሱ ኸኣ፡ ንእኡ ኣብ መስቀል ሸንኪሩ ኻብ ማእከል ኣርሐቖ። ነቶም ሕልቅነታትን ስልጣናትን ኣጽዋሮም ገፊፉ፡ ብእኡ እናፈከረሎም ከኣ፡ ብግልጺ ኣስተሐፈሮም።” ቆሎሴ 2፡14~16
ነዚኣ ቆሎሴ 2፡14~16 ሓደ መምህር ናይ እምነት ምንቅስቃስ ብቃሉ ከምዚ ገይሩ ይገልጻ፡~
• “ሰይጣንን ነፍሲወከፍ ጋኔንን ንመንፈስ ናይ ክርስቶስ ብዘይ ሕጋዊ መሰል ኣብ ሲኦል የሳቅይዎ ነበሩ። እታ እግዚኣብሄር ዝደልያ ዝነበረ መእተዊት ሃጓፍ እዚኣ እያ ነይራ። ነዛ ጊዜ ብምጥቃም፥ እግዚኣብሄር ነተን እምነት ዝመልኣ ቃላቱ ናብ መዓሙቕ ምድሪ ማለት ናብ ገሃነም ተዛሪብወን። ብሃንደበት እቲ ቃል ናይቲ ህያዉ ኣምላኽ ናብ ታሕቲ ናብቲ ናይ ዕንወት ጉድጓድ ከይዱ፥ ንመንፈስ ናይ ክርስቶስ ብናይ ትንሳኤ ሓይሊ መልኦ ወይ ኣንቀሖ። ብድንገት እቲ ተጠምዚዙን ብሞት ተገፊዑን ዝነበረ መንፈስ ክርስቶስ ሓይሊ ክመልእን ናብ ህይወት ክምለስን ጀመረ። ቅድሚ ሕጂ ሰይጣን ርእይዎ ናብ ዘይፈልጥ ትር ኢት ክልወጥ ጀመረ። ብካልእ ኣዘራርባ፥ ኣብ ቅድሚ ኣዒንቲ ሰይጣን ከም ብሓድሽ ተወልደ። ነቲ መንፈሳዊ ጭዋዳታቱ ክዘራግሖ ጀመረ። ኢየሱስ ከም እንደገና ዝተወልደ ሰብ፥ ከም በኲሪ ናይ ምዉታት•••እቶም ሰራዊት ኣጋንንቲ እናረኣዩ፥ ክርስቶስ ንሰይጣን ኣብታ ናቱ ገደና ወቕዖ። ናይ ሰይጣን መፋትሕ መንዚዑ፥ ከም ዳግማይ ዝተወልደ ሰብ ካብ ገሃነም ወጺኡ።”
ዘስደምም እዩ! ጎይታና ኢየሱስ ክርስቶስ፥ በቲ ናይ ሞት መልኣክ ማለት ብዲያብሎስ ኣይተሳዕረን። ብኣንጻሩ ክርስቶስ ንሰይጣን ብዘገርም መንገዲ እዩ ስዒርዎ። ነቲ ሓይሊ ሞት ኣብ ኢዱ ዝሓዘ ድያብሎስ፥ ዘለዎ ዘበለ ሓይሉ ኣኻኺቡ ዘይኮነስ፥ ብሞቱ ስጋኡ እዩ ስዒርዎ። ከምቲ ሓዉና ሃዋሪያ ጳውሎስ “ካብ ሰብሲ ዕሽነት ኣምላኽ ይጠብብ፥ ካብ ሰብ ከኣ ድኻም ኣምላኽ ይብርትዕ” ኢሉ ዝምጉቶ፥ እዚ ሓቂ ኣብ መንጎ ክርስቶስን ሰይጣንን ተጋሂዱ እዩ። ጎይታና ኢየሱስ ክርስቶስ፥ ብዕሽነት ዝመስል ስጋዊ ሞት እዩ ንጥበብ ሰይጣን ዘስተሓፈሮ። ብድኻም ብዝመስል ሞት ድማ እዩ ንሓይሊ ሰይጣንን ንመላእክቱን ኣጽዋሮም ገፊፉ፥ ንመርሖ ሞት እዉን ካብ ኣእዳዎም መንጢሉ እዩ ዝሰዓሮም ዘስተሓፈሮምን።
“እምብኣርሲ ብሓቂ ንዘርኢ ኣብርሃም ኣልዓሎ እምበር፡ ንመላእኽትስ ኣየልዓሎምን እሞ፡ እቶም ውሉድ ብደምን ስጋን ካብ ዚሐብሩስ፡ ብሞቱ ነቲ ሓይሊ ሞት ኣብ ኢዱ ዝሐዘ ምእንቲ ኺስዕር፡ ንሱውን ድያብሎስ እዩ፡ ነቶም ብፍርሃት ሞት ብዘሎ ዘመኖም ብባርነት ተታሒዞም ዝነበሩ ዅላቶም ሓራ ምእንቲ ኼውጽኦም ኢሉ፡ ንሱውን ብእኡ ሐበሮም።” እብራዊያን 2፡14~15
“ክርስቶስ ኣብ ገሃነም እዩ ድሒኑ” ይብሉ ወይ ጉድ!
ኣስዒብኩም እተንብብዎ ወይ እትሰምዕዎ፥ ዓበይቲ መምሃራን ናይ እምነት ምንቅስቃስ (Faith Movement) ኣብ ዙርያ ወዲ ኣምላኽ ዝተዛረብዎን ዝምሃርዎን ዝጸሓፍዎን እዩም እሞ፥ ልቢ ኢልኩም ኣምብብዎ ሓደራ!
“ናይ ሓጢኣትና መቕጻዕትስ ኣብ መስቀል ምሟት እዩ ኢልኩም ትሓስቡ? ከምኡ እንተ ኮይኑ እሞ፥ እቶም ክልተ ሰረቕቲ ንዋጋኹም ክከፍልዎ ይክእሉ ነይሮም ማለት እዩ። ኣይፋሉን፥ እቲ መቕጻዕቲ ናብ ገሃነም ምካድን፥ ካብ ኣምላኽ ተፈሊኻ ኣብ ገሃነም ስቅያት ክትጥዕም እዩ። ሰይጣንን ኩሎም ኣጋንንቲ ናይ ገሃነም ኣብ ኢድና ረኪብናዮ ኢሎም ኣብ ልዕሊኡ መርበብ ደርበዩሉ። ናብቲ ዝዓሞቐ ክፋል ናይ ገሃነም ጎቲቶም ብምእታዉ ነቲ ዝተፈረድናዮ ፍርዲ ከም ኣብ ልዕሊኡ ከምዝፍጸም ገበሩ። መንፈስን ነፍስን ናይ ጎይታ ናብ ገሃነም ከይደን። እቲ ንሕና ክንቅበሎ ዝነበረና ፍርዲ ድማ ተቐቢልዎ። ነዚ ምእንታና ጌርዎ። ምእንታና ናብ ገሃነም ከይዱ።”
“ክርስቶስ ምእንቲ ኩሉ ሰብ ኢሉ መንፈሳዊ ሞት ጥዒሙ። መንፈሱን እታ ነፍሱን ኣብ ክንዳና ናብ ገሃነም ከይደን። እዚ ክርኣየኩም ኣይክእልን? ስጋዊ ሞት ጥራይ ንሓጢኣትኩም ከርሕቆ ኣይክእልን እዩ። ንሱ ምእንቲ ኩሉ ሰብ ሞት ጥዒሙ እዩ። ንሱ ድማ ብዛዕባ መንፈሳዊ ሞት ምጥዓም እዩ ዚዛረብ ዘሎ”
“ክርስቶስ ተፈጸመ ኢሉ ክጭርሕ ከሎ፥ ብዛዕባቲ ናይ ድሕነት መደቡ ኣይኮነን ዝዛረብ ነይሩ። ቅድሚ ዙፋን ምኻዱ፥ ግና ክሕለፍ ዘለዎ ስለስተ መዓልትን ለይትን ኣብ ቅድሚኡ ነይሩ። ናይ ክርስቶስ ናይ መስቀል ሞት፥ ናይቲ ዝተማልአ ናይ ድሕነት ስራሕ ናይ መጀመርታ ክፋሉ ጥራሕ እዩ ነይሩ።”
እዚ ክተንብብዎ ወይ ክትሰምዕዎ ዝጸናሕኩም፥ ንክርስቶስ ካብ ኣምላኽነት ናብ ሰይጣንነት ተለዊጡ ካብ በሉ፥ ብድሕሪኡ ክብልዎ ዝከኣሉ ሃተዉተዉ መዳርግትን መወዳእታን የብሉን። ናብ ሓጢኣት ድሕሪ ምልዋጡ፥ ብስጋን ብነፍስን ብመንፈስን ከምዝሞተ፥ ስለዚ ከኣ ኣጋንንቲ ጎቲቶም ናብ ሲኦል ኣዉሪዶም ካብቲ ብስጋ ምስ ተታሕዘ ዝረኸቦ መከራ ንላዕሊ ከም ዘጽገብዎ ይምድሩ። ብናይ ስጋ ሞቱ ከድሕነና ስለ ዘይከኣለ፥ ናይ መንፈስ ሞት ክመዉት ከም ዝተገደደ ይምጉቱ። ነቲ ከድሕን ኢሉ ዝመጸ ወዲ ኣምላኽ ካባና ንላዕሊ፥ ንርእሱ ምድሓን ዘድልዮ ሰብ ገይሮም ክገልጽዎ ሰገጥ ዘይምባሎም የስደምም የስካሕክሕን እዩ። ነቲ “ጎይታና ኢየሱስ ክርስቶስ ብስጋን መንፈስን ሞይቱ፥ ብናይ ገዛእ ርእሱ ድማ ምድሓን ረኺቡ እዩ ኣድሒኑና” ብምባል ገለ ኣሕዋት፥ እቲ ዝረኸቦ ምድሓን ንኣና እምበር ስሌኡ ከምዘይኮነ ብዘይ ምስትዉዓል ዝጥቀሙላ ጥቅሲ ብትግርኛን እንግሊዝን ክጽሕፈልኩም ወይ ከንብበልኩም ፍቐዱለይ፡~
“ክርስቶስ ግና ናይቲ ዚመጽእ ሰናይ ነገር ሊቀ ካህናት ኰይኑ ምስ መጸ፡ በቲ ብሉጽን ፍጹምን ብኢድ ዘይተገብረ፡ ማለት ካብዚ ፍጥረት እዚ ዘይኰነ ድንኳን፡ ብደም ድቤላታትን ምራኹትን ዘይኰነስ፡ ብደም ርእሱ ናይ ዘለኣለም ምድሓን ረኺቡ ሓደ ጊዜ ናብቲ መቕደስ አተወ።” እብራዊያን 9፡11~12
Hebrews 9:11-12King James Version (KJV)
11 But Christ being come an high priest of good things to come, by a greater and more perfect tabernacle, not made with hands, that is to say, not of this building;
12 Neither by the blood of goats and calves, but by his own blood he entered in once into the holy place, having obtained eternal redemption for us.
ስለዚ እቲ ብናይ ገዛእ ርእሱ ደም ምፍሳስ ዝተረኽበ ምድሓን ምእንቲ ሰብ እምበር ምእንቲ ርእሱ ኣይነበረን። ኣነ ዝገርመኒ፥ ክርስቶስ ንርእሱ ምድሓን የድልዮ እንተነይሩ፥ ንምድሓን ሰብ ከመይ ገይሩ ይበቅዖ? እዚ ከይኣክል ድማ ምስ እዚኣ ተኣሳሲሩ ዝመጽእ ካልእ ዘስካሕካሓኒ ዘመተ ኣሎ። ካብታ ኣብ መዝሙር ዳዊት 2፡7 ከምኡዉን ኣብ እብራዊያን 1፡5 ተደጊማ ዘላ “ንስካ ወደይ ኢኻ፥ ኣነ ሎሚ ወለድኩኻ” እትብል ሓሳብ ተበጊሶም ድማ “ክርስቶስ ኣብ ገሃነም እንደገና ተወሊዱ” ዝብል ምህሮ ዝምህሩ መምሃራን ናይ እምነት ምንቅስቃስ ኣለዉ እዮም። ንሰብ ዳግም ተወሊዱ እንተ ኢልና፥ እቲ ቐዳማይ ካብ ወለዱ፥ እቲ ካልኣይ ድማ እቲ ካብ ኣምላኽ ብመንፈስ ዝዉለዶ ዳግም ልደት እዩ። ክርስቶስ እንደገና ተወሊዱ ክብሉ ከለዉ እቲ ካልኣይ ልደቱ ካብ መን ምዃኑ ግሉጽ ኣይገብርዎ እዮም። ሓንቲ ሕቶ ክሓትት፥ ክርስቶስ ቅድሚ ስቅለቱ ወዲ ኣምላኽ ነይሩዶ? እወ! እሞ ኣብ ገሃነም ድማ እንደገና ኽዉለድ ነይርዎ እንተኢልና፥ እቲ ቅድሚ መስቀል ዝነበሮ ዉልድነትን ድሕሪ መስቀል ዝረኸቦ ዉልድነት ሓደ ድዩ? ካብ ሓደ ወላዲ ክልተ ጊዜ ክትዉለድ ከኣ ኣብ ተፈጥራዊ ኮነ መንፈሳዊ ዓለም ዘይንቡርን ዘየሎን ተርእዮ እዩ። እሞ፥ ክርስቶስ ነቲ ቐዳማይ ልደቱ ፈጺሙ ኣጥፊእዎ ከም ዝነበረ እዮም ክነግሩና ዝፍትኑ ዘለዉ። እስኪ ካብቲ ኣፎም መሊኦም ዝብልዎ ንርኣይ እሞ እቲ ሚዛን ንዓኻትኩም ይሓድጎ፡~
“ክርስቶስ ኣብ ጉድጓድ ናይ ገሃነም እንደገና ተወልደ። ንሱ ብኲሪ ካብ ምዉታት እዩ፥ ንሱ ነታ ናይ በኲራት ቤተክርስትያን ኣብ ደጌታት ሲኦል ማለት ገሃነም ጀሚርዎ። ናብ ደጌታት ሲኦል ከይዱ ንቤተ ክርስትያኑ ኣብኡ መስሪትዋ። ቤተ ክርስትያን ኣብ ደጌታት ሲኦል፥ ክርስቶስ እንደገና ምስ ተወልደ እያ ጅሚራ።”
“ናይ መጀመርታ ካልኣይ ዝተወልደ ሰብ ኢየሱስ እዩ።”
“ክርስቶስ እንታይነቱ ናብ ሓጢኣት ናብ ምዃን ስለ ዝተለወጠ፥ ብኣምላኽ ህያዉ ንክኸዉን እቲ ቀደም ምስ ኣቦ ዝነበሮ ሕብረት ምእንቲ ክምለሰሉን፥ እንደገና ክዉለድ ኣለዎ። ሓጢኣት ካብ ኣቦ ፈጺሙ ፈልይዎ ስለ ዝነበረ፥ እታ ምስ ኣቦ ዝነበረቶ ሕብረት ክትምለሰሉ እትኽእል እንኮ መንገዲ፥ ብሓድሽ ልደት ናብ ሓድሽ ህይወት ብምምጻእ ጥራሕ እዩ።
ክርስቶስ ዳግማይ ምስ ተወልደ እዩ ኣምላኽነቱ እንደገና ተመሊሱሉ”
ነፍሲወከፍ ዳግማይ ዝተወልደ ሰብ፥ ብስጋ ዝተገልጸ ኣምላኽ እዩ፥ ክርስትና ድማ ተኣምራት እዩ። ኢየሱስ ናዝራዊ ብስጋ ዝተገልጸ ኣምላኽ ብዝኾኖ መጠን ነፍሲ ወከፍ ኣማኒ ድማ ከምኡ እዩ።”
ዘገርም እዩ ዘረባኦም! እቲ ክርስቶስ ኣብ ገሃነም ክድሕንን ዳግም ክዉለድ ነይርዎን ምባል፥ ክርስቶስ ንሰለስተ ለይትን መዓልትን ምሉእ ኣምላኽነቱ ኣጥፊእዎ ነበረ ናብ ዝብል ካልእ ምህሮ ከምዘምርሕ ክሕብረኩም እፈቱ። ስለዚ እዮም “ክርስቶስ ኣብ ገሃነም ምስ ደሓነን ዳግም ምስተወልደን እዩ ንኣምላኽነቱ እንደገና ለቢስዎ” ዝብሉና ዘለዉ። ነቲ ኣብ እብራዊያን 11፡3 “የሱስ ክርስቶስ ትማልን ሎምን ንዘልኣለም ንሱ እዩ።” ዝተባህለሉ ጎይታ ጎይቶት፥ መንነቱ ተኻሒዱ ኣብ ዉሽጢ እቲ ንሰለስተ መዓልትን ለይትን ብስጋን ብነፍስን ብመንፈስን ፈጺሙ ጠፊኡ ነይሩ ምባል፥ ኣብ ልዕሊ ጎይታ ብፍላይ፥ ኣብ ልዕሊ ህልዉና ስላሴ ድማ ብሓፈሻ ክበሃል ዝከኣል ዝለዓለ ክሕደት እዩ እንተተባህለ ምግናን ኣይኮነን።
ኣምላኽነት ንጎይታ ክዕዱሉን ክሕድጉን ምድላዮም ካልእ ኣይኮነን፥ ንርእሶም ልዕል ከብሉ እሞ መዓረ ክርስቶስ ከዳርጉ ስለ ዝደለዩ እዩ። ማለት ናይ ክርስቶስ ኣብ ገሃነም ካልኣይ ምዉላድ ኣምላኽነቱ እንደገና ንምልባስ ካብ ሓገዞ፥ ንሕና እዉን ካልኣይ ክንዉለድ ከሎና፥ ልክዕ ከምኡ ኣምላኽነት ንለብስ ኢሎም ይኣምኑ። በቲ ናቶም ኣበሃህላ “ናይ ክርስቶስን ናይ ኣመንቲ ካብ ኣቦ ዘሎና ዉልድነት ሓደ ዓይነት እዩ” ዝብል እምነት ስለ ዘለዎም እዩ። ያእ ኣይፋሉን! ኣንሕና ኣመንቲ ብክርስቶስ ምኽንያት ደኣ መሰል ዉልድነት እምበር ክርስቶሳዉነት ኣይተዋህበናን! ንክርቶስ መዋርስቱ ምዃን ዉሒድናስ መዓርእዩ ንምዃን ንምንታይ ንልብና ብስስዔ ንመልኦ። መዓረ ክርስቶስ ፈጺምና ኣይኮንናን ኣይክንኸዉንን እዉን ኢና!
መደምደምታ
“ምብጃዉ ወለዶ”
“ሓባእ ቁስሉ፡ ሓባእ ፈውሱ" ይብሉ ናይ ቀደም ኣበዋት። እዚ ሎሚ ረኺቡና ዘሎ መንፈሳዊ ጸገማት ካበይ እዩ ዚነቅል? ነዚ መንሽሮ እዚ ከሕዊ ዚኽእል፡ ዚልከ ፈውሲኸ ኣበይ እዩ ዚርከብ? ኣብ ጊልዓድዶ ፈዋሲ የልቦን እዩ? ገናዶ እንሓቶ ነቢይ እግዚኣብሄር ኣብ ማእከልና የልቦን? ንኣምላኽ ኣብ ልብና ነቲ ዝግብኦ ስፍራ ስለ ዘይሃብናዮ ዶኾን ይኸውን?” ክብል ተዛሪቡ፥ ሓደ ኣነ ብቐረባ ዝፈልጦ ብሩኽ ሓዉ! ሓቁ ድማ እዩ!
ጸኒሕና ካልእ ከይንሰምዕ እፈርህ ጥራይ መዓስ ኮይኑ፥ ኣነሕና እቶም እንሰምዕ እዉን በቲ እንሰምዖ እንታይ ከም እንብልን እንኸዉንን እንገብርን ድማ ልዕሊ ኩሉ እንዳሻቐለኒ ይመጽእ ኣሎ። እቲ ኣብ ዓለምና ሰፊኑ ዘሎ “ንጸዋወር~ tolerance” ዝብል ጭርሖ፥ ንቤተክርስትያን ማለት ንዓና ኣመንቲ እንብሃል እዉን፥ ኣብ ክንዲ ነቲ ሓቂ ሓቂ፥ ነቲ ሓሶት ድማ ሓሶት ምባል፥ ነቲ “ንጸዋወር” ዝብል ጭርሖና ከይንጭርሖ እሻቐል ኣሎኹ። ነቲ ሓቂ ሓቂ ዝብል፥ ነቲ ሓሶት ድማ ሓሶት ዝብል ድምጺ ካብ ብዙሓት ኣመንቲ እንዳረሓቐ ዝኸደሉ ዘመን ኢና ዘሎና።
ብጥዑይ ዝኾነ ሃዋሪያዊ ምህሮን መንፈሳዊ ፍልጠትን ንመጓሰ እግዚኣብሄር ጸኒዕና ምምሃርን ምምዓድን ይግብኣና። ሰኣን ከምኡ ምግባርና ወለዶ ክተሓናፈጽን ናብ ስሕተት ክጉተትን ስቅ ምባል ኣይግድን እብል ኣሎኹ! ንርእሰይ ኣቐዲመ ንኹሎም ኣገልገልቲ ብሕልፊ ድማ ንጓሶትን መምሃራንን እላቦ ኣሎኹ! ከምቲ ሃዋሪያ ጳዉሎስ “ኣብ ልዕሊ እዚ ኣብ ወጻኢ ዘሎ ኹሉ ነገር እቲ ኣብ ጸጽባሕ ዚጸበኒ፥ ማለት ብዛዕባ እቲ ንኹላተን ማሕበራት ዝሓልዮ ዘሎኹ ሓልዮት እዩ” 2ቆረ 11፡28 ዝበሎ፥ ካብ ብዛዕባ ርእስናን ኣገልግሎትና እንጭነቆ፥ ብዛዕባ ወለዶ ኣብ ጸጽባሕ ክንሓልይን ጽብብ ክብለና መን ምሃበ። ነቲ መርዛም ሓሶት ዝኾነ ምህሮ ብኣግኡ ከነለልዮን ብጥዑይ ምህሮ ደጋጊምና ብምዉቃዕ ነዚ ወለዶ ካብ ምስሓት ንበጀዎ!
“እዚ ናይ 20 ክፍለ ዘመን ክርስትያን ብቅኑዕ ይዉለድ እሞ፥ ብሰንኪ ስሕተት ዝምህርዎ መምሃራን፥ ብጌጋ ይዓቢ ኣሎ” ክብል ተዛሪቡ፥ ብቀረባ ዝፈልጦ ሓዉ”
ስለዚ ኣንታ ወለዶ ድማ፥ ደፋር ኣይትኹን! ሃዲእኻ ንክርስቶስ ክትምሃሮን ናይ ብሓቂ ወደ መዝሙር ጎይታ ክትኸዉን ድኣ እምበር፥ ብሓጺር መገዲ (ኣቃራጺ መንገዲ) ኣብ ዘይግዜኻ ብሓሶት ምህሮ፥ ብጌጋ ክትዓብይ ወይ ድማ ብጸጋ ጸብለል ዝበልካ መሲልካ ክትርኤ ኣይትጽዓር!። ነቲ ምሉእ ምኽሪ ኣምላኽ ክትምሃሮን ክትርድኦን ምሉእ ርእስኻ ወፊ። ከም ሓንቲ ጤል ካብትን ካብትን እንዳቐንጠብካ ኩሉ ዝበጻሕካዮ መሲልካ ደረትካ ክትነፍሕን ንስጋ ክርስቶስ ክትመቅልን፥ ንልብኻ ኣጉል ድፍረት ኣይትምልኣዮ! ከምቲ ጳዉሎስ ንጢሞቴዎስ “ኣነ ክሳዕ ዝመጽእ፥ ናብ ምንባብን ምምዓድን ምምሃርን ኣቕልብ።” ከም ዝበሎ፥ መጽሓፍ ቅዱስካ ሒዝካ ኮፍ ኢልካ ሃዲእካ ኣብ ትሕቲ መንፈስ ቅዱስ ካብ እግዚኣብሄር እትመሃረ ሰብ ኹን! ንወለዶኻ ድማ በቲ ቅኑዕ ምህሮ ብምምዓድን ምምሃራን ሃየ ተበጀዎ! ጎይታ ንኹላትና ብጸጋኡ መመሊሱ የደግፈና። ኣሜን!
“ኲሉ ምኽሪ ኣምላኽ ነገርኩኹም እምበር፡ ዘትረፍኩልኩም የብለይን እሞ፡ ካብ ደም ኲልኻትኩም ንጹህ ምዃነይ ሎሚ መዓልቲ እምስክረልኩም ኣሎኹ። ስለዚ ንርእስኹምን ነታ ብገዛእ ደሙ ዘጥረያ ማሕበር ጐይታን ክትጓስዩ፡ መንፈስ ቅዱስ ኤጲስቆጶሳት ገይሩ ኣብኣ ዝሸመኩም ኲሉ መጓሰ ሐልዉ። ኣነ ምስ ኣግለስኩ፡ ነቲ መጓሰ ዘይንሕፉ እኩያት ተዃሉ ኸም ዚኣትዉኹም፡ እፈልጥ ኣሎኹ። ንደቀ መዛሙርቲ ደድሕሪኦም ምእንቲ ኺስሕቡ፡ ቄናን ነገር ዚምህሩ ኻባኻትኩም ኪትንስኡ እዮም።” ግብ 20፡26~30
ካብ ልቡ ዘፍቅረኩም ሓዉኹም
ሮቤል ነጸረኣብ
ዝተወከስክዎ መጽሓፍትታት ብዙሓት ኣለዉ። ካባታቶም ብዝያዳ ዝተወከስክዎ ድማ "ካልእ ወንጌል" እትብል ብሓዉና ዶክተር ተኽልኣብ መንግስትኣብ ዝተጻሕፈት መጽሓፍ ትርከባ። ነዚኣ ዝወሰኽክዎ ፓስተር ኣብርሃም ጎፋር ንዓይ ምኽሪ ድሕሪ ምሃቡ እዩ። ፓስተር ኣብርሃም ጎፋር ድማ ስለቲ ቅኑዕ መዓዳኻ ጎይታ ይባርኽካ።
ኣብዚ ቐረባ ጊዜ ድማ "ዕዮ ክርስቶስ" እትብል መጽሓፍ ብሓዉና ፓስተር ዓወት ንዕዳጋ ክትቐርበልና እያ፥ ኩላትና ኣንቢብና ንባረኸላ ክብል ይፈቱ።
ምህሮ “ዘይንቡር ምብጃው ክርስቶስ”
Tools
Typography
- Font Size
- Default
- Reading Mode


text:
Radio Erena: 19 September 2019
ኢትዮጵያ፣ እትሃንጾ ዘላ ዲጋ ተሃድሶ፣ ካብ ናይል ብዝፈሰሰ ማይ ዝመልኣሉ መስርሕ፣ ብግብጺ ንዝቐረበ እማመታት ነጺጋቶ።
እቲ እማመታት፣ ንኢትዮጵያ፣ ካብቲ ብከርሲ መሬታ ዝሓልፍ ወሓዚ፣ ምሉእ ብምሉእ ከይትጥቀም ዝዕንቅጽ’ዩ ክትብል’ያ ተቓዊማቶ።
ኢትዮጵያ፣ እቲ ዲጋ ካብ ኣርባዕተ ክሳብ ሽዱሽተ ዓመታት ኣብ ዘሎ ግዜ ክመልእ መደብ ክህልዋ እንከሎ፣ ግብጺ ግና፣ እቲ ዲጋ፣ ናብ ግብጺ ዝፈስስ ማይ ናይል ብዘይንኪ መልክዑ ክትመልኦ’ያ እማመታት ኣቕሪባ።
ብሰንኪ እዚ ድማ፣ ሚኒስተራት ሃብቲ ማይ ኢትዮጵያ፣ ግብጺን ሱዳንን ኣብዚ ዝሓለፈ ሳልስቲ ኣብ ካይሮ ኣብ ዘካየድዎ ናይ ምምኽኻር ኣኼባ ብዘይፍረ ተበቲኑ።
ኣብ ሱዳንን ኢትዮጵያን፣ ድሕሪ ዘጋጠመ ናይ መንግስታት ምግምጣል፣ ኣቐዲሙ ተዓንቒፉ ዝጸንሐ ጉዳያት ኣጠቓቕማ ናይል፣ ክውንዘፍ’ዩ ዝብል ተስፋታት ኣሕዲራ ዝጸንሐት ግብጺ፣ ብመርገጺ ሓድሽ መንግስቲ ኢትዮጵያ ከምዘይተሓጎሰት ዲፕሎማሰኛታት የመልክቱ።


text:
መደብ መትከል-እግሪ
እቲ መደብ መትከል እግሪ፡ንሓደ ሓደ ሓደሽቲ መጻእቲ ወጻእተኛታት ብመልክዕ ንጥፈታትን ትምህርትን ሓደ ደገፍ እዩ። እቲ ዕላማ ንስኻ ብዝተኻእለ መጠን ብቕልጡፍ ሽወደንኛ ክትመሃር፣ ሓደ ስራሕ ክትረክብን መነባብሮኻ ክትክእልን እዩ።
ብዛዕባ መደብ መትከል እግሪ
ኣብዛ ፊልም ክትመሃር ወይ ክትሰርሕ ንኽትጅምር ኣየናይ ደገፍን ሓገዝን ክትረክብ ከም ትኽእልን ባዕልኻ እንታይ ክትገብር ከም ትኽእልን ንነግረካ።
እዚ መደብ መትከል እግሪ እንታይ እዩ?
እዚ፡ ብውልቂ ከምዝሰማማዕ ዝተገብረ ጻዕርታትን ደገፍን ዘልዎ ምስ ብንጥፈት ስራሕ ክትደሊ ዝተተሓሓዘ መደብ እዩ። እቲ ዕላማ ንስኻ ብዝተኻእለ መጠን ብቕልጡፍ ሽወደንኛ ክትመሃር፣ ሓደ ስራሕ ክትረክብን መነባብሮኻ ክትክእልን እዩ።
ኣብዚ መደብ መን ክሳተፍ ይኽእል?
ዕድሜኻ 20 ዓመት ዝመላእካ ግን ትሕቲ 65 ዓመት ዝኾን፡ ከምኡ’ውን ኣብዚ ቀረባ ግዜ ከም ስደተኛ ወይ ዕቝባ ዘድልዮ ሰብ ወይ መቕርብ መንበሪ ፍቓድ ዝተወሃብካ እንተ ዄንካ ኣብ መደብ መትከል እግሪ ክትሳተፍ ትኽእል ኢኻ።
እዚ ኣብ ናይ መትከል እግሪ መደብ ክትገብር ትኽእል
ንስኻን ቤ/ጽ ዕዮን ሓቢርኩም ብዝቐልጠፈ ቋንቋ ሽወደን ንኽትመሃርን ስራሕ ንኽትረክብን ምእንቲ ምሳኻ ብዝበለጸ ዝሰማምዑ ደገፋት ሓቢርኩም ብምምራጽ መደብ ተውጹ። ካብ’ቶም ደገፋት ሒደት ኣብነታት እኔሀ፡
- ሽወደንኛ ንወጻእተኛታት (sfi)፡ ንዓኻ መሰረታዊ ፍልጠት ናይ ሽወደንኛ ዘይብልካ ሓደ ናይ ቋንቋ ትምህርቲ እዩ።
- ምስ ሕብረተ ሰብ ዘላሊ ትምህርቲ
- ንዘለካ ዓቕሚ ከተማዕብሎ ወይ ክትሃንጾ እንተ ደሊኻ፡ ትምህርቲ ኣብ ዝተፈላለየ ደረጃታት።
- ልምምድ
- ደገፍ ስራሕ ክትደሊ ከለኻ
- ንዓኻ ናይ ባዕልኻ ትካል ክትጅምር ትሓስብ ዘሎኻ ደገፍን ምኽርን
- ምርግጋጽ።
ምስ ተራኸብና ብዛዕባ ናይ ስራሕ ተመኩሮታትካ፣ ናትካ ትምህርቲ፣ ናትካ ተገዳስነትን ኒሕን ክትነግረና ኢኻ። ኣብ ንጥፈታት ክትሳተፍን ስራሕ ክትሰርሕን ዘሎ ተኽእሎታትካ ክጸሉ ዝኽእል ምስ ጥዕናኻ ወይ ማሕበራዊ ኵነትካ ዝተኣሳሰር ነገር እንተ ኣሎ ኾይኑ ክንፈልጦ ኣገዳሲ እዩ። ነቶም ኣብቲ መደብ ዘለዉ ንጥፈታት፡ ምሳኻ ፍሉይ ድልየታት ዘለካ ከነሰማምዖም ንፍትን ኢና። እዚ ምስ ተወድኣ ብሓባር ናትካ ውጥን ከነውጽእ ንጅምር። ናትካ ውጥን ኣብ ሞባይል ክትሪኦ ትኽእል ኢኻ። ከምኡ’ውን ኵሉ ሓገዛት ኣብ ሓደ ቦታ ተኣኪቡ ኣለካ። ከመይ ይኸደልካ ከም ዘሎ ኵሉ ግዜ ንከታተልን እቲ ዘድልየካ ደገፍ ንህበካን።
ናይዚ መደብ ንውሓት
እዚ መደብ ብንቡር ኵነት ናይ ምሉእ ግዜ እዩ። ብኸፊል እዋን ናይ ወላዲ ዕረፍቲ ወሲድካ እንተ ኣሎኻ ዄንካ፡ ወይ ብምኽንያት ሕማም ወይ ስንክልና ምሉእ ሰዓታት ክትሰርሕ ዘይትኽእል ዄንካ፡ ኣብዚ መደብ ብኸፊል ግዜ ክትሳተፍ ተኽእሎ ኣሎ።
ኣብዚ መደብ ምስታፍ ብድልየት እዩ። እንተ ተሳቲፍካ ግን ንጡፍ ክትከውንን ነቲ ዝተሰማማዕናሉ መደብ ክትስዕቦን ኣሎካ።
ንስኻ ሕማም ወይ ስንክልና ዘለካ ተወሳኺ ሓገዝ ክትረክብ ትኽእል ኢኻ።
ጥዕናኻ ወይ ስንክልናኻ ኣብቲ ንጥፈታት ናይ ምስታፍ ዓቕምኻ ዝጸልዎ እንተ ኾይኑ፡ ክትነግረና ንደሊ ኢና። ሽዑ ምሳኻ ብሓንሳብ ኴንና ኣብቲ ንጥፈታት ንኽትሳተፍ እየናይ ደገፍ ከም ዘድልየካ ንምርምሮ።
ብውልቂ ከም ዝሰማማዕ ዝተገብረ ጻዕርታት ዘድልየካ እንተ ኾይኑ፡ ካባና ሓገዝ ክትረክብ ትኽእል ኢኻ። ክልቲኡ ስራሕ ክትደሊ ከለካ ዝሕግዙኻ ጠቐምቲ መሳርሒታትን፡ ከምኡ’ውን ምስ ወሃብቲ ስራሕ ርክብ ንኽትፈጥር ሓገዝን ክተርክብ ትኽእል ኢኻ።
እዞም ዝስዕቡ ኣብነት ናይ ንኽትሰርሕ ወይ ክትመሃር ዓቕምካ ክጸልዉ ዝኽእሉ ዝተፈላለዩ ኵነታት እዮም።
- ናይ ምርኣይ ጸገም እንተ’ለካ ኾይኑ፡ ንኣብነት ካብ ርሑቕ ሰብ ከተለሊ ወይ ደቀቕ ጽሑፍ ከተንብብ ዝጽግመካ እንተ ኾይኑ።
- ናይ ምስማዕ ጸገም እንተ’ለካ ኾይኑ፡ ንኣብነት ጸገም ናይ ኣብ ዝርርብ ምስማዕ ወይ ኣብ እዝንኻ ዝርብሸካ ድምጺ ኣለካ ኾይኑ።
- ሕማቕ ኣንተ ኣለኻ ዂንካ፡ ንኣብነት ጭንቀት ይስምዓካ፣ ቃዝኖት፣ ናይ ምድቃስ ጸገም፣ ናይ ኣተኵሮን ምዝካርን ጸገማት ወይ ናይ ምምሃር ጸገም ኣለካ ኾይኑ።
- ኣብ ኣካላትካ ቃንዛ እንተ’ለካ ኾይኑ፡ ንኣብነት ኮፍ ክትብል፣ ደው ክትብል፣ ክትከይድ ወይ ምናትካን ኣእዳውካን ክትጥቀመሎም ዘጸግመካ እንተ ኾይኑ።
- ኣብ ስድራኻ ጸገም እንተ’ለካ ኾይኑ፡ ንኣብነት ወልፊ፣ ዝሓመሙ መቕርብ ወይ ዘቤታዊ ጐነጽ ኣለካ ኾይኑ።
ዝወሃብ ክፍሊት ገንዘብን ጠለባትን
ከም’ዚ ዓይነት ደገፍ ምስ ዝወሃበካ ኣብ ሓደ ናይ ቤ/ጽ ዕዮ መደብ(ፕሮግራም) ትሳተፍ ኣለኻ ማለት’ዩ።ስለ’ዚ ካብ ማሕበራዊ መድህን(ፈርሸክሪን ካሳ) ክፍሊት ክወሃበካ ከተመልክት ትኽእል።ክፍሊት ገንዘብ ክወሃበካ ከመይ ገይርካ ከም ተመልክትን ኣብ ሓደ ካብ’ቶም ቤ/ጽ ዕዮ ዝህቦም መደባት(ፕሮግራማት) ምስ ትሳተፍ እንታይ ዓይነት ጠለባትን ረብሓታትን ከም ዘለዎም፡ኣብ’ዚ ከተንብቦ ትኽእል ኢኻ።
ኣብ ሓደ ቤ/ጽ ዕዮ ዝህቦ መደብ(ፕሮግራም) ምስ ትሳተፍ
ግዴታነት ትምህርቲ – ንዓኹም ነቶም ንነዊሕ ዘይተመሃርኩም
ፈጺምኩም ቤት ትምህርቲ ዘይከድኩም እንተ ዄንኩም፡ ወይ መባእታ ጥራይ ወይ’ውን ምስ ናይ ሽወደን ዝነጻጸር ትምህርቲ ካልኣይ ደረጃ ዘይተመሃርኩም እንተ ዄንኩም ኣብዚ ግዴታነት ትምህርቲ እትዋት ክትኰኑ ትኽእሉ ኢኹም። ንሕና ከምዚ ኢኹም ዝብል ገምጋም እንተ ጌርና ንስኹም ኣብ ምምሕዳር ኮሙንኩም ዝርከብ ትምህርቲ ንዓበይቲ ማለት komvux ኬድኩም፡ ወይ ከኣ ናብ ሓደ ሓፈሻዊ ዝብሃል ስልጠና ኣብ ህዝባዊ ላዕለዋይ ደረጃ ቤት ትምህርቲ ኬድኩም ክትሓቱ ኣለኩም።
እንተ ሓሚምካ ወይ ንዝሓመመ ቈልዓ ትኣሊ ኣለኻ ዄንካ
እንተ ሓሚምካ ወይ ቈልዓ ንምእላይ ኣብ ገዛ ምህላው እንተ ኣድልዩካ፡ ብዛዕብኡ ንዓና ምሕባር ከድልየካ እዩ።
ናይ ንጥፈታት ጸብጻብ ሃብ
ኣብ ነፍስ ወከፍ ወርሒ ሓደ ናይ ንጥፈታት ጸብጻብ ከተእቱ ኣለካ። እዚ ኣብ ናይ ስራሕ ወይ ትምህርቲ ጕዕዞኻ ልክዕ ደገፍ ንኽትረክብን ካብ ቤት ጽሕፈት ካሳ ውሕስነት ናይ እግሪ መትከሊ ክፍሊት ንኽትረክብን ኣገዳሲ እዩ።
ሕቶን መልስን
ሓደ ስራሕ ምስ ረኸብኩ እንታይ የጋጥም
ኣብ መደብ መትከል-እግሪ ኣብ ዘሎኻሉ እዋን እንድሕሪ ድኣ ናይ ምሉእ ስዓታት ስራሕ ረኺብካ እቲ መደብ ይቋረጽ።.
ጌና ሓደ ስራሕ እንተ ዘይረኸብኩ’ኸ እንታይ የጋጥም?
ድሕሪ እቲ ናይ እዋን መትከሊ እግሪ፡ ስራሕ እንተዘይረኺብኩም፡ ካልኦት ተወሰኽቲ ተኽእሎታት ኣለዉ። ንኣብነት ኣብ ውሕስነት ስራሕን ምዕባለን (jobb- och utvecklingsgarantin) ወይ ኣብ ውሕስነት ስራሕ ንመእሰያት (jobbgarantin för ungdomar) ክትሳተፍ ትኽእል ኢኻ።
ኣብዚ መደብ መትከል እግሪ ንኽንደይ እዋን ክሳተፍ ይኽእል?
ኣብዚ መደብ መትኻል እግሪ ክሳብ ብምሉእ ሰዓታት ክትሰርሕ ወይ ክትምሃር ትጅምር ክትሳተፍ ትኽእል ኢኻ።
- ምሉእ ሰዓታት ስራሕ ምስራሕ ይጅምር
- ምሉእ ግዜ ናይ ወላዲ ዕረፍቲ ትወስድ
- ካብ ሓደ ወርሒ ንላዕሊ ብምሉእ ግዜ ትሓምምን እቲ መደብ ክሰማማዕ ኣይክእልን።
ኣብ መደብ መትከል እግሪ ብጠቕላላ ን24 ኣዋርሕ ክትሳተፍ ትኽእል። ካብታ ውልቃዊ ቍጽሪ መንነትካ (personnummer) ዝተውህበትካ ግዜ ጀሚሩ ዝቝጸር፡ ንሓደ እዋን ናይ 36 ኣውራሕ ጥራይ ኣብዚ መደብ ክትሳተፍ ከም ትኽእል ኣስተብህል።
ናይ ሕማም ዕረፍቲ ወይ ናይ ወላዲ ዕረፍቲ እንተ ወሲደ እንታይ የጋጥም?
ንነዊሕ እዋን እንተ ዄንካ ሓሚምካ ዘለኻ፡ ምእንቲ ከም ቅድም ክትሳተፍ ክትኽእል ናይ’ቲ መደብ ትሕዝቶ ከነሰማምዖ ንፍትን ኢና። ካብ ሓደ ወርሒ ንላዕሊ ብምሉእ ግዜ እንተ ሓሚምካን እቲ መደብ ክሰማማዕ እንተ ዘይተኻኢሉን፡ ካብቲ መደብ ትወጽእ።
- ምሉእ ግዜ ናይ ወላዲ ዕረፍቲ እንተ ወሲድካ
ኣብ ትሕቲ ኵነት ናይ ካብታ ውልቃዊ ቍጽሪ መንነትካ ዝወሰድካላ ግዜ ጀሚሩ ካብ 36 ኣዋርሕ ንላዕሊ እንተ ዘይሓሊፉ፡ እንደገና ናብቲ መደብ ክትምለስ ትኽእል ኢኻ።
መድሕን ኣለኒ’ዶ?
ኣብ መደብ መከል እግሪ ክትሳተፍ ከለኻ፡ ኣብ ውሕስነት ውልቃዊ መጕዳእትን ኣብ ውሕስነት ጕጅለን (personskade- och grupplivförsäkringar) እቱው ኢኻ። ኣብ’ቲ ትካል ገለ ጒድኣት እንተ ኣውሪድካ፡ እቲ ወሃቢ ስራሕ ካብ መንግስቲ ካሕሳ ኪረክብ እውን ይኽእል’ዩ።
ኣብቲ መደብ ዘለኒ ቦታ ክኸስሮ ይኽእል ድየ?
ሸለልትነት እንተ ኣርኢኻን ነቲ ንጥፈት እንተ ረቢሽካዮን ንቦታኻ ክትከስሮ ትኽእል ኢኻ።
መንበሪ ፍቓድኩም እንተተቐይሩን ከምቲ ዝጸናሕኩሞ ዘይኰነስ እቲ መደብ ግን ሕጂ ንዓኹም ዘይምልከት እንተዀይኑ፡ እቲ ተሓዚኡልኩም ዝነበረ ቦታ ክትስእንዎ ትኽእሉ ኢኹም።
ስራሕ ድሕሪ ምቑጻረይ ናብቲ መደብ ክምለስ እኽእል ዶ፧
ካብታ ውልቃዊ ቁጽሪ መንነት ዝተቐበልኩሙላ ዕለት ኣትሒዙ 36 ኣዋርሕ ዘይሓለፈ እንተዀይኑ፡ ኣብ ስራሕ ክትቅጽሉ ጸኒሕኩም ናብቲ መደብ ክትምለሱ ትኽእሉ ኢኹም።


text:
ፍቓድ መዘወሪ መኪና ንምህላውን መስርሕ፣ ሕተት ኣቕርብ።
እንታይ ኢዩ?
ግብራዊ ናይ ምዝዋር ፈተና ሓሊፍኩም ኣለኹም፡ እንቋዕ ሓጎሰኩም!
እቲ ናይ መዘወሪ ፍቓድ ፈተና ምስክር ወረቐት (CEPC) ካብታ ፈተና ዝተወሰደላ ዕለት ጀሚሩ ን4 ኣዋርሕ ክትዝውር የኽእለካ (መንነት ሰነድ ሒዝካ ክትቀርብ)።
ሕጂ ፍቓድ መዘወሪ መኪናኻ ንኽቐርብ ክትሓትት ኣለካ።
ምፍላጡ ኣገዳሲ! : ፍቓድ B ብመልክዕ ክረዲት ካርድ ኮይኑ ን15 ዓመታት ዝጸንሕ እዩ። ድሕሪ እዚ ዕለት ኣብ ኢንተርነት ተሓዳሲ ይኸውን።
ንመን ኢዩ ፧
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ብኸመይ ይኸውን
ምስ መርበብ ሓበሬታ ANTS ተራኸቡ።
Configurez votre étape
እቲ ቀዳማይ ስጉምቲ ናብ መርበብ ሓበሬታ l'Agence Nationale des Titres Sécurisés (ANTS) : ምኻድ እዩ፦
> ድሮ ኣካውንት እንተለኩም ፣ ኣብ ላዕሊ የማናይ ሸነኽ "connect" ዝብል ጠውቕ እሞ መረጋገጺ መንነትካ ጽሓፍ።
> ኣካውንት እንተዘይብልካ ኣብ ላዕሊ የማናይ ሸነኽ "connect" ዝብል ጠውቕ፡ ድሕሪኡ "I create an account" ዝብል ጠውቕ።
> ብተወሳኺ "France Connect" ዝብል ኣካውንትካ ተጠቒምካ ክትራኸብ ትኽእል ኢኻ፣ ድሮ ነዚ ኣገልግሎት ኣንቂልካዮ እንተኾንካ።
ምስ ተተሓሓዝና፡ ኣብ " ፍቓድ መዘወሪ መኪና " ጠውቕ፡ ድሕሪኡ ኣብ " request the production of your driver's license "፡ ድሕሪኡ ኣብ " success in the driving license exam "፡ ኣብ " start your online process " ጠውቕ።
ብድሕሪኡ ኣብቲ "ዓቢ" ወይ "ንእሽቶ" ዝብል ሳጹን ምልክት ክትገብርን ሕክምናዊ መርመራ ግዴታ ድዩ ኣይኮነን ክትገልጽን ኣለካ (ዓቕምኻ ምዝዋር ዝድርት ሕማም ምስ ዝህልወካ ጥራይ "እወ" ምልክት ክትገብር ኣለካ)።
ኣብ መወዳእታ ድማ ኣብ ዝቕጽል ስጉምቲ ጠውቕ።
ዝተሓተቱ ሰነዳት ስደዱ
Configurez votre étape
ሓያሎ ሰነዳት ብዲጂታላዊ ቅርጺ (ስካን ወይ ዝወረደ) ክትሰድድ ኣለካ፦
- መረጋገፂ መንነት (መንበሪ ወረቐት፣ ፓስፖርት)
- እቲ ናይ መዘወሪ ፍቓድ ፈተና ምስክር ወረቐት (CEPC)
- ትሕቲ 6 ወርሒ ዝዕድሚኡ ኣድራሻ መረጋገፂ (ናይ ተሌፎን ሕሳብ፣ ናይ ኤሌክትሪክ ወይ ናይ ጋዝ ሕሳብ፣ ናይ ክራይ ቅብሊት፣ ናይ ገዛ መድሕን ምስክር ወረቐት)
- ሓደ ኢ-ፎቶ፡ ፎቶ-ፊርማ እውን ይበሃል (ደረጃ 3 ርአ)
> ንምንባብ፡ እቲ Refugees.info ዝብል ወረቐት "scanner un document".
ድሕሪ ምውራድ ሰነዳት፡ "suivant" ዝብል ጠውቕ እሞ ዝርዝር ሓበሬታኻ ምልኣዮ፡ ስም ስድራቤት፡ ቀዳማይ ስም፡ ዕለት ልደት፡ ከተማን ሃገርን ትውልዲ።
ኣብ መወዳእታ፡ ሕቶኻ ክትከታተል ምእንቲ፡ ኢመይልካ፡ ፖስታ ኣድራሻኻን ብፍላይ ድማ ቁጽሪ ተሌፎንካን ኣመልክት።
ከምኡ'ውን "Oui" ዝብል ጠውቕ፣ ናብ ዝቕጽል ስጉምቲ ንምኻድ።
ስእሊ መለለዪ መንነት ስደዱ
Configurez votre étape
ኣብዚ ደረጃ እዚ፡ ስእላዊ መለለዪ መንነትካ ብኸመይ ከም እትሰድድ ክትመርጽ ኣለካ፤
- ቀዳማይ ተኽእሎ : ኢ-ፎቶ ወይ ፎቶ-ፊርማ (ዝቐልጠፈን ዝያዳ ውሑስን)
ኣብ ጥቓኻ ፍቓድ ዘለዎ ሰኣላይ ወይ ፎቶ cliquez ici ። ኣድራሻኻ ክትጽሕፍ ወይ ጂኦሎኬሽን ክትጥቀም ትኽእል ኢኻ።
4 ስእልታት ምስ ዲጂታላዊ ፌርማኻን ኮድ ኢ-ፎቶን ክህልወካ እዩ። እዚ ቁጽሪ እዚ እዩ ኣብ መርበብ ሓበሬታ ANTS ክትጽሕፎ ዘለካ።
ምፍላጡ ኣገዳሲ!
ንገለ ነቲ ኮድ ናብ ማእከላይ ስርዓት ምልኣኽ ሓያሎ ሰዓታት ክወስድ ይኽእል። ነቲ ኮድ ንምጥቃም ካብ 24 ሰዓታት ክሳብ 48 ሰዓታት ምጽባይ ይምከር።
- ካልኣይ ተኽእሎ : ክላሲካል ፓስፖርት ስእሊ
ነቲ ናይ መመልከቲ ቅጥዒ ኣውሪድካ፡ ክትሕትሞ፡ ክትፈርሞ፡ ነቲ ክላሲካል ፓስፖርት ስእሊ ክትለጥፎን ብፖስታ ናብቲ ኣብዚ ተመሳሳሊ ቅጥዒ ዝተጠቕሰ ኣድራሻ ክትሰዶ ኣለካ።
ንምፍላጡ ኣገዳሲ !
ምስቲ ክላሲካል ፓስፖርት ስእሊ፡ ናይቲ መመልከቲኻ ናይ ምምስራሕ ግዜ ዝነውሐ ክኸውን እዩ።
ነቲ ሕቶ ኣብ መወዳእታ ግበሮ
Configurez votre étape
ከከም ኩነታትካ ሰነዳት ክትውስኽ ኣለካ፤
- ትሕቲ ዕድመ እንተኾንካ ቅዳሕ ናይ ሓደ ካብ ወለድካ መንበሪ ፍቓድ ክትሰድድ ኣለካ።
- ትሕቲ 21 ዓመት እንተኾይንካ፡ ASR (ናይ ጽርግያ ድሕነት ምስክር ወረቐት) ወይ ASSR 2 (ናይ ቤት ትምህርቲ ድሕነት ምስክር ወረቐት) ክትሰድድ ኣለካ።
ኣብ መወዳእታ ፡ ጽማቕ ናይቲ ዝሓተትካዮ ሕቶ ይቐርብ። ሓበሬታ ምልክት ግበር፣ ኣብተን 2ሳጹናት ምልክት ግበር ድሕሪኡ ነቲ ሕቶ ንምልኣኽ ምጽዳቕ ።
ብድሕሪኡ ዝቅጽል
ናይ ሕቶኹም ምዕባለ ተኸታተሉ።
እቲ ናይ ምፍራይ ሕቶ ብኸመይ ይኸይድ ከምዘሎ ንምፍላጥ ኣብ መርበብ ሓበሬታ ANTS ምስ ኣካውንትካ ዳግማይ ክትራኸብ ትኽእል ኢኻ፤
- እቲ "ኣብ ትሕቲ መርመራ" ዘሎ ኩነታት ማለት እቲ ምምሕዳር ፋይልካ ይርኢ ኣሎ ማለት እዩ።
- እቲ "ክዛዘም" ዝብል ኩነታት ተወሳኺ ሰነዳት ክትሰድድ ኣለካ ማለት እዩ።
- እቲ "validated" ዝብል ኩነታት ማለት እቲ ምምሕዳር ሕቶኻ ተቐቢልዎ ማለት እዩ፣ ብኢመይልን ኤስኤምኤስን መረጋገጺ ክመጸካ እዩ።
ምፍላጡ ኣገዳሲ! : ድሕሪ ምጽዳቕ ናይቲ ሕቶ ብኤንቲኤስ፡ እቲ ፍቓድ ኣብ ውሽጢ 15 መዓልታት ክሳብ ሓደ ወርሒ ብፖስታ ይለኣኽ።


text:
1,300 ምዃኖም ዝገለፁ ተወለድቲ ትግራይ ኣብ ዝሓለፈ ሰሙን ተኣሲሮምዎ ካብ ዝነበሩ ናብ ኣዲስ ኣበባ ከምዝኣተው ተፈሊጡ።ቪኦኤ ካብ ዘዘራረቦም ካብ ቤት ማእሰርቲ ዝተፈትሑ ከምዝበሉዎ ካብ ዓፋር፣ኣዲስ ኣበባን ካልኦትን ከባቢታት ተለቒሞም ዞባ ሃዲያ ሾኔ ኣብ ዝተብሃለ ከተማ ኣብ ዝርከብ ቀፅሪ ዩኒቨርስቲ ዋቸሞ ንትሽዓተ ኣዋርሕ ኣብ ‘’ዝኸፍአ ኩነታት’’ ተታሒዝና ዝተኣሰርናሉ ምኽኒያት ከይተነገርናን ናብ ቤት ፍርዲ ከይቀረብናን ኣዲስ ኣበባ ኣምፂኦም በቲኖምና ይብሉ።
ካብ ኮሚሽን ፌደራል ፖሊስ፣ህዝቢ ርክብ ምንስቴር ፍትሒን ኮሚሽን ሰብኣዊ መሰላትን ኢትዮጵያን ጉዳያት መብርህን ሪኢቶን ንምርካብ ዝገበርናዮ ፃዕሪ ኣይተዓወተን።
ኣብ ኣዲስ ኣበባ ኣብ ስራሕቲ ኮንስትራክሽን ተቖፂሩ ይሰርሕ ከምዝበረ ዝገለፀ ወዲ 36 ዓመት መረሳ ኣባዲ ዕረፍቲ ኣብ ዝነበርኩሉ እዋን ኣብ ዓፋር ሚሌ መፈተሺ ኖቕጣ ካብ ካልኦት ፈሊዮም ኣኪቦም ወሲዶምና ይብል።
መጀመሪያ ዝኣሰሩዎም፣ዓጂቦም ዝወሰዱዎምን ኣብቲ ቤት ማእሰርቲ ይሕልውዎም ዝነበሩን ናብ ኣዲስ ኣበባ እውን ኣኪቦም ዘምፅእዎምን ናይ ፌደራል ፖሊስ ምዃኖም ይገልፁ።
ድሕሪ ትሽዓተ ኣዋርሕ ማእሰርቲ ተፈቲሕና ዝበሉ ወሃብቲ ሪኢቶ ተአሲሮምሉ ዝነበሩ ከባቢ ዱርን ዝኾነ ይኹን ዝሓትት ሰብ ዘይርከበሉን እዩ ይብሉ።
ኣብ ፈላማይ ዙር ብትሽዓተ መካይን ኣብ ካልኣይ ዙር ድማ ብ10 ኣውቶቡስ ተፃዒኖም ብሓፈሻ ደቂ ኣንስትዮን ህፃናትን ዝርከቡዎም 1,300 እሱራት ከምዝኾኑ መረሳ ይገልፅ።
ዝተኣሰርሉ ምኽኒያት ብግልፂ ከምዘይተነገሮም ዝዛረብ መረሳ ብትግራዋይ መንነትና እዮም ኣሲሮምና ይብሉ።ናይዚ መርኣያ ድማ ኩላትና ትግርኛ ተዛረብቲ ጥራሕ ኢና ነይርና ይብል።
ንትሽዓተ ኣዋርሕ ዝሓተተናን ዘዘራረበናን ኣካል ኣይነበረን ፤ኣብ ማዕልቲ ን21 ስዓታት ካብ ዝተኣሰርናሉ ክፍሊ ክንወፅእ ኣይፍቀደልናን፤ብበትሪ ይቕጥቅጡና ነይሮም ይብሉ።
ካብቶም እሱራት 130 ደቂ ኣንስትዮ ምዃነንን ነፍፀ ፁራትን ወዲ ክልተ ዓመት ህፃን ዝሓዘት ሓዊሱ ኣዴታት ከምዝርከበአንን ይገልፁ።ወለዲ ዘይብሎም ናይ 12 ዓመት ቆልዑ እውን ነይሮም ይብሉ።
ትውልዲ ዓዳ ኣብ ደቡብ ትግራይ ከተማ ወጀራት ምዃና ዝገለፀት ሕልፊ አሰፋ ሃደራ ኣብ ስዑዲ ዓረብ ንኽልተ ኣዋርሕ ታአሲራ ናብ ሃገራ ምስ ተመለሰት ‘’ብዘይፈልጦ ምኽኒያት ኣብ ኢትዮጵያ እውን ማእሰርቲ ተፀቢዩኒ’’ትብል።ምስ ካልኦት ብምዃን ናብ ትግራይ ንምኻድ ብምሕሳብ ናብ ዓፋር ተጓዒዞም ኣብ ዋና ከተማ እቲ ክልል ሰመራ 5 ሓምለ 2013 ዓ.ም ሓይልታት ፀጥታ ንዕዓን መሓዙታን ካብ ዝደቀሱሉ ሆቴል ለይቲ መፂኦም መፍለልይ መንነቶምን ናይ ኢድ ስልክታቶምን መንጢሎም ናብ ክልል ደቡብ ከምዝወሰዱዎም ትዛረብ።
ሰለስተ ደቂ ኣንስትዮ ኣብ ቤት ማእሰርቲ ከምዝወለዳን ክልተ ብፁሓት ነፍሰ ፁራት ድማ ከምዝነበራ ትዛረብ።
4 ሚያዚያ 2014 ዓ.ም ካብ ዝተኣሰርሉ ብ17 ኣውቶቡሳት ጽዒኖም ክወስዱዎም ከለው ናበይ ከምዝወስዱዎም ከምዘይተዛረቡዎም ፣ንዝዓጀቡዎም ፖሊሳት እንተሓተቱዎም እውን ዝፈልጡዎ ከምዘየለ ከምዝገለፅሎምን ኣብ ኣዲስ ኣበባ ቃልቲ ከምዝበተኑዎምን ይገልፁ።
ኣውስትራሊያ ፣ካናዳ ፣ዴንማርክ ፣ዘ ኔዘርላንድ ፣ኢንግሊዝን ኣሜሪካን ኣብ ዝሓለፈ ታሕሳስ ኣብ ዘውፅእዎ መግለፂ መንግስቲ ኢትዮጵያ መንነት መሰረት ዝገበረን ብዘይ ክስን ማእሰርቲ ይፍፅም ከምዘሎ ብምግላፅ ከምዘተሓሳሰበን ገሊፀን ነይረን።
መንግስቲ ኢትዮጵያን ግን ብትግራዋይ መንነቶም ዝተኣሰሩ የለውን ክብሉ ኣሉታ ክህቡሉ ፀኒሖም እዮም።


text:
ህዝባዊ ሽማግለ ተቐማጦ ሎስ ኣንጀለስ ቀዳም 30 ጥቅምቲ 2010 ንኻልኣይ ጊዜ ብምእካብ ኣቦ መንበርን፡ ምኽትልን፡ ዋና ጸሓፍን ከምኡውን ናይ ሓላፊ ሜድያን ሓበሬታን፡ ጉዳያት ፋይናንስን፡ ስርዒታውን፡ መጽናዕተ-ቅዋማውን ጉዳያትን፡ ንኡሳን ሽማግለታትን መሪጹ።
እቲ ኣብ ህዝቢ ባይታ ስኢኑ እናተነጸለ ዝኸይድ ዘሎ ስርዓት ህግደፍ፡ ኣብ ወጻኢ ንዝነበር ህዝቢ ብስምዒት ንምሓዝን መደልደሊ ዲክታተርያዊ ስርዓቱ ዝኸውን ዶላራት ንምጥርቓምን ኣበጊሱዎ ኣብ ዘሎ ፕሮፖጋንዳዊ ባህላዊ ጎስጓስ ክጥቀመሎም ዝሓረዮም ደረፍቲ ብመንግስቲ እንግሊዝ መእተዊ ቪዛ ስለዝተኸልከሉ ብሓሶት ናይ ዲፕሎማት ፓስፖርት ኣውጺኡ ብምድንጋር ቪዛ የሳልጠሎም ከምዘሎ ምንጭታት ሓቢሮም።
ስርዓት ህግደፍ ኣብ ወጻኢ ሰብ ዘለዎን ዘይብሉን እናበለ ህዝቢ ብምፍልላይ፡ ነቶም ኣብ ወጻኢ ሰብ ኣለዎም ዝበሎም ብኩቦን ሃለኽቲ ናይ ምግዛእ መሰሎም መንዚዑ፡ ኣብ ልዕሊ እቲ ኣብ ውሽጢ ዓዲ ዝነበር ህዝብን ኣብ ወጻኢ ዝነብሩ ቤተሰቦምን ተወሳኺ ጸቕጢ ብምፍጣር ገንዘብ ንምኽዕባት፡ ተንኮላዊ ውጥን ኣዋዲዱከምዘሎ ምንጭታት ሓቢሮም።
ብዕለት 18/03/2010 ኣብ ባጽዕ ንሓለፍቲ ሚኒስትሪ ዜናን ቤት ጽሕፈት ፕረዚደንትን ኣብ ዝገበሮ ኣኼባ፣መራሒ ስርዓት ህግደፍ፣ ነታ ካብ ሃገረ ፈረንሳ ብሳተላይት ትፍኖ ሬድዮ ኤረና፣ “ዝተኸፍለ ይከፈል ደው ክትብል ኣለዋ” ብምባል፡ ኣብ ውሽጢ ኤርትራ ከምዘይትስማዕ ንምግባር ኣድላዪ መደባት ክሕንጸጽን ምስ መሻርኽቲ ሃገራት ዝርርብ ክካየድ ከምዝኣዘዘ፡ ራድዮ ኤሪና ሓቢራ።
“ቦንድ“ ብዝብል ስም ዝጽዋዕ፡ ኣብ ማይሑጻን ዓዲኣቤቶን ሰንበልን ሓዝሓዝን ማይተመናይን ዝርከብ ኣብ ወጻኢ ንዝነብሩ ኤርትራውያን መንበሪ ኣባይቲ ንከሰርሑ ዝተዋህበ መሬት፣ ክሳብ ሎሚ ስለዘይተዛዘመን፣ ሓዲግ መዲግ ስለዝተረፈን፡ ብመንግስቲ ክጻፈፍ ተባሂሉ ንዝወጸ መምርሒ ድማ ጸማም እዝኒ ስለዝተዋህቦን፡ እቲ ኣባይቲ ኣብዚ ጊዜዚ በጺሕዎ ዝርከብ ደረጃ-ፍጻሜ ብዘየገድስ ፣ ካብ ውልቀወነንቲ ተወሲዱ ኣብ ኢድ መንግስቲ ንክኣቱ፣ እቲ ክሳብ ሎሚ ወነንቲ-ኣባይቲ ዘውጽእዎ ናይ ህንጻ ወጻኢታት ድማ ብሚኒስትሪ ህንጻ ተተሚኑን ተገምጊሙን ካሕሳ ክወሃቦም ከምዝተወሰነ፡ ካብ ኣስመራ ምንጭታትና ሓቢሮም፡፡


text:
ኣሜሪካ ኣብ ልዕሊ ግድብ ዓብዪ ህዳሴ ኢትዮዽያ ወግዓዊ መርገፂ ኣይሓዘትን። እዚ ግድብ‘ዚ መንግስታዊ ፕሮጀክት‘ዩ።ኣብ ምህናፅ‘ቲ ግድብ ቀጥታዊ ደገፍ ገንዘብ ኣይንገብርን ኢለን ኣምባሳደር ሃስላክ።
ኩባንያታት ኣሜሪካ ግና ኣብ ምዝርጋሕ መስመር ኤሌክትሪክ ኣብ ውሽጢ ሃገርን ሓይሊ ናብ ወፃኢ ንምሻጥን ድልየት ኣለዎም።ኣሜሪካ ኣብ ኢትዮዽያ ትነጣጠፈሎም ዘፈራት ሕርሻ፣ትምህርትን ጥዕናን‘ዮም።
ንሰራዊት ኢትዮዽያ ካብ ኣፅዋር ወፃኢ ዘሎ ነገራት ንድግፍ።ንሰራዊት ሶማልያ ንዘሰልጥኑ‘ውን ንሕግዝ።ሰራዊት ኢትዮዽያ ናብ ሶማልያ ካብ ዝኣተውሉ ጊዜ ንዳሓር ኣብ ባይታ ይራኣይ ዘሎ ኩነታት ኣዝዩ ዘግርም‘ዩ ይብላ እተን ኣምባሳደር።
ብዛዕባ ኤርትራ ”ፖሊሲና ኣይተቀየረን።ብርክት ዝበሉ ክንዘራረበሎም ዝግባእ ኣጀንዳታት ኣለውና።ካብኡ ዝሓለፈ ክልተ ሃገራት ምስ ዝሳሓሓባ ኣፈላላየን ኣብ ሰደቃ ኮፍ ኢለን ክፈትሐኦ ኢና ነተባብዕ።ስለዚ ነዚ ምስሕሓብ ኣብ ምፍታሕ ቀጥታዊ ተሳትፎ የብልናን” ኢለን።
እተን ኣምባሳደር ”ኣብ መዓስከር ኤርትራውያን ስደተኛታት በፂሔ ነይረ።ብሕልፊ ቆልዑ ክትሪኢ ከለኻ፣ህዝቢ ካብ ሃገሩ ብከም‘ዚ ክስደድ ምርኣይ ኣዝዩ ዘጉሂ‘ዩ። ኣዝዩ ዘሕዝን‘ዩ።ብጠንቂ ሃገራዊ ኣገልግሎት ድዩ ቁጠባዊ ፀገም ክስደዱ ከለው ምርኣይ ከምዝመስለኒ ኣዝዩ ዘሕዝን‘ዩ“በላ።


text:
ጉጅለ እስላማዊ መንግስቲ ንታሪኻዊ ስፍራታት ፓልሜራ የጥፈኦ ከምዘሎ፣ ሓላፊ ጥንታዊ ቅርስታት ሶርያ ገሊፆም።
ሚስተር ማሙን ዓብዱልከሪም ሎሚ ዓርቢ ኣብ ዝሃብዎ መግለፂ፣ እቶም ምልሻታት 103 ዓመተ-ዓለም (ቅድሚ ልደተ-ክርስቶስ) ንዝተሰርሑ ሰለስተ ስፍራታት መካነ መቃብር ኣፍሪሶምዎ ኢሎም።
ጉጅለ ፈጠራ ራዕዲ እስላማዊ መንግስቲ፣ ኣብ እዋን ዘበነ-ሮማዊያን ንዝተሃነፁ ኣብያተ-ኣምልኮ ንቤተ-መቅደስ ቤል ሓዊሱ ከምዘዕነው ዝዝከር’ዩ።
ኣብ’ዚ ቅነ’ዚ መግለፂ ዘውፀአ ዩኔስኮ፣ ተግባር’ቲ ፈጠራ ራዕዲ ኣብ ፓልሜራ ‘ኣብ ልዕሊ ስልጣነ ዝተፈፀመ ዘይትፃወሮ ገበን’ ኢሉ ምግላፁ ዝዝከር’ዩ።
ጉጅለ እስላማዊያን ግና እዞም ይዝረበሎም ዘሎ ቅርስታትን ሕድግታትን፣ ኣምልኮ ጣኦት ዘስዕቡ’ዮም ይብል።
ብዩኔስኮ ዝተመዝገበት ፓልሜራ፣ ኣብ እዋን ዘበነ ሮማዊያን - ናብ ህንዲ፣ ቻይናን ፐርሽያን ቀንዲ መተሓላለፊት ከተማ’ያ ነይራ።


text:
እዚ ኣብ ልዕሊ ኤርትራ ዝተነበረ እገዳ‘ዚ ጊዚያዊ‘ዩ።እቲ ኣብ ሞንጎ መንግስታት ኢትዮዽያን ኤርትራን ተፈጢሩ ዘሎ ግጭት ጊዚያዊ‘ዩ።ነቲ ነባሪ ርክባት ክልቲኤን ሃገራት ኣብ ግምት ብምእታው እንታይ ይገበር ኣብ ዝብል ኢና ክንዘራረብ ዝግባኣና ይብል ዶ/ር ዓወት።
ኣቶ ዳደ ብወገኑ፣ሓደ እቲ እገዳ ክቅፅል የብሉን።ንከይቅፅል ከኣ ክግበር ዝግባኦ እቶም ናብኡ ዘብፅሑ ነገራት ብሙልኦም ብዝረጋገፅ ኣገባብ ዝተላዓሉ ምኳኖም ኤርትራ ዝተሓመየትሎም ብሙልኦም ፅርይቲ ኮይና ክትወፅእ ኣለዋ እምነት ኣለኒ ይብል።
ተዘየለ ትርጉም‘ቲ እገዳ ኤርትራ ዝበደለቶ ነገር ከይሃለወ ሰለስተ ኣርባዕተ ዓመታት ማዕቀብ ኣንቢርካን ክትግለል ገይርካን ብዘይመበገሲ ክተንብረላን ብዘይመበገሲ ክተልዕለላን ከምቅቡል ነገር ክኸውን‘ዩ ማለት‘ዩ።ከምኡ እንተኾይኑ እዚ ዓለም‘ዚ ብሃታሃታ‘ዩ ዝምራሕ ማለት‘ዩ ይብል።
ክልቲኦም ኣጋይሽ መደብ ህዝቢ ምስ ህዝቢ ኣብ ቀፃሊ መድረኽና ብዛዕባ ኤርትራ ርክብ ምስ ኢትዮዽያ ከምኡውን ምምሕያሽ ዝምድና ምስ ኢትዮዽያ ክካትዑ‘ዮም።


text:
ካብ ሞንጎ’ቶም ብመንነቶም ብዘይተነጸሩ ኩባንያታት፣ ዝኻዕበተ መጠን ገንዘብ ብሚስጢር አቀሚጦም ኣለው ዝባሃሉ አሻሓት ውልቀ ሰባት፣ መራሕቲ ሃገራት፣ ፖለቲከኛታትን ውሩያት ውልቀ ሰባትን ከምዝርከብዎም ተፈሊጡ።
እቲ ‘ሰነድ ፓንዶራ’ ተባሂሉ ዝተጸወዐ ምውጻእ'ዚ ምስጢር፣ ኣካል’ቲ ኣስታት 12 ሚልዮን ሰነዳት ትካላት ሕጊ ኮይኑ፣ ካብ ሃገሮም ወጻኢ ገንዘብ ዝኽዝኑ ሰባት ዘቃልዕ’ውን እዩ።
ካብ ሞንጎ’ቶም አሰምባዲ ምኽሻሕ ሚስጢራዊ ‘ሰነዳት ፓንዶራ’ ሓደ ፕረዚደንት አዘርባጃን ኢልሓም አሊየቭን ቤተሰቦምን ዝሓብእዎ መጠን ገንዘብ ኮይኑ አሎ። ቤተሰብ አልየቭን፣ አብዘን ዝሓለፋ 15 ዓመታት፣ ምስ መሻርኽቶም ክሳብ 544 ሚልዮን ዶላር ዘውጽእ ንብረት ኣብ ብሪጣንያ ከምዝተዋገዩ ይሕብር። ሓላፊት ትራንስፓረንሲ ኢንተርናሽናል ጨንፈር ዓባይ ብሪጣንያ ረቸል ዴቪስ ቲካ ብዛዕባ'ዚ ከምዚ ትብል፣ "እዚ ቤተሰብ’ዚ፣ ኣብ 1993 ስልጣን ካብ ዝሕዝ ንዳሓር አብ ዘሎ ጊዜ፣ ንናይታ ሃገር ኣገደስቲ ኢንዱስትሪታትን ተፈጥሮኣዊ ጸጋታትን ተቆጻጺሩዎ አሎ። እዚ ዝኾን ዘሎ ድማ ኣብ ክንዲ ረብሓ ህዝቢ’ታ ሃገር እዩ። ንህዝቢ ከይጎድአ ዝተፈጸመ ነገር አይኮነን። መራሕቲ ንጸጋታት ሃገሮም ምስ ህዝቦም ክማቀሉዎ ስለዘይካኣሉ ዝሳቀዩ ሰባት አለው።"
እቲ ልሒኹ ዝወጸ ሰነድ፣ ንጉስ ዮርዳኖስ ዓብዱላህ ብወገኖም ኣብ ኣመሪካን ብሪጣንያን ልዕሊ ሚእቲ ሚልዮን ዶላር ዝዋግኦም ኣባይቲ ከምዝሃነጹ ኣቃሊዑ አሎ። ንጉስ ዓብዱላህ ግና፣ ንገንዘቦም ኣብ ወጻኢ ሃገራት ይሓብእዎ ኣሎ ንዝብል ሪፖርት ነጺጎምዎ’ዮም።
"ካብ ዝኾነ ሰብ ዝከወልክዎ ነገር የብለይን። ካብ’ዚ ዝባሃል ዘሎ ነገር ብዝበለጸ ሓያላት ኢና። ዮርዳኖስ ኣብ ዒላማ ንክትኣቱ እዚ ንፈለማ ጊዜ አይኮነን።"
ምስ ናይ ፓኪስታን ፕረዚደንት ኢምራን ካን ቀረባ ፍልጠት ዘለዎም ሚንስትር’ታ ሃገርን ቤተሰቦምን፣ ሚልዮናት ዶላራት ስግር ባሕሪ ኣስፊሮምዎ ኣለው። ካን ግና ‘ክጻረይ’ እዩ ባሃላይ ኮይኖም አለው።
ካልእ ኣብ’ዚ መርበብ ዝኣተው ቀ/ሚ ቼክ አንድረይ ባቢስ እዮም። ብዘይተፈለጠ ኩባንያ አቢሎም ኣብ ፈረንሳ 22 ሚልዮን ዶላር ዝዋግኡ ንብረት ከምዝውንኑ እቲ ሪፖርት ይሕብር። ባቢስ ሎም ቅነ አብ ፕረዚደንታዊ ምርጫ ተጸሚዶም ኣለው። ሰንበት ኣብ ዝነበረ ክትዕ ቴለቭዥን መርገጺኦም ነጺሮም እዮም፣
"እቲ ገንዘብ ብባንኪ ቼክ እዩ ተላኢኹ። ግብሪ’ውን ተኸፊሉሉ እዩ። ገንዘበይ እዩ።ናብ ሪፐብሊክ ቼክ’ውን ዝምለስ እዩ።"
መራሒ ኬንያ ፕረዚደንት ኡሁሩ ኬንያታን ሽዱሽተ ኣባላት ስድሮኦምን ብወገኖም፣ ብዝተፈላለያ ናይ ወጻኢ ኩባንያታት ልዕሊ 30 ሚልዮን ዶላር ከዚኖም ከምዘለው ኣቃሊዑ አሎ። እንተኾነ ስድራቤት ኬንያታ ገንዘብ ከምዝሰረቁ ሓባሪ ጭብጢ የለን።
መብዛሕትኡ በቲ ‘ሰነድ ፓንዶራ’ ዝተቃለዐ ሓበሬታ ሕጋዊ ተግባር እዩ። ንመብዛሕተኦም ተግባራት ዘመሳስሎም ሓደ ነገር ግን አሎ። ርእሰ ከተማ ብሪጣንያ ዝኾነት ለንደን፣ ከምኡውን ከም ደሴታት ቨርጂን ብሪጣንያንን፣ እቲ ገንዘብ ዝኽዘነለን ከባቢታት ኮይነን አለዋ ::
ሓላፊት ትራንስፓረንሲ ኢንተርናሽናል ጨንፈር ዓባይ ብሪጣንያ ረቸል ዴቪስ ቲካ "አብ ሚስጢር ዝኾነሉ ስፍራ፣ ንብረት እንተገይርካ፣ አብ ወጻኢ ሃገራት ዝተመዝገባን ዝነጥፋን ኩባንያታት ተጠቂምካ ‘ስውር ንብረት’ ክትውንን ክትዕድግ ይካኣል እዩ። እዚ ክባሃል ከሎ ግና፣ ሞያዊያን፣ ኪኢላታት ሒሳብ፣ ሰብ ሞያ ሕጊን ካልኦትን ዝሓቆፈ እዩ። ንገበነኛ ሰባትን አዘዋወርቲ ገንዘብን፣ ንብረቶምን ገንዘቦምን አብ ወጻኢ ሃገራት ንክሓብኡ ይሕግዙ ኣለው። "
አብ’ዚ ተጓንፎ’ዚ፣ ገዛኢ ፓርቲ ብሪጣንያ ተጠቃሳይ ኮይኑ አሎ። ነቲ ፓርቲ ብገንዘብ ዝድግፉ ውልቀ ሰባት ከይተረፉ፣ አብ’ዚ ይዝረበሉ ዘሎ ብልሽውና ተኣሊኾም እዮም። ቻንስለር ሪሺ ሱናክ ትማሊ ሶኑይ ክዛረቡ ከለው "ሽም ለንደን አብ ልዕሊ ግብሪ ተዓይኑ ንዝብል ሓበሬታ ነጺጎምዎ። መንግስቲ ንዓለምለኸ ብልሽውና ዝህቦ ግብረ መልሲ ሎሚ’ውን ተሪር እዩ" ኢሎም ።


text:
ናይ ምስጢር ፖሊሲ COVIDSafe ኣወዓዕላ
ነቲ ናይ ምስጢር ፖሊሲ ብእንግሊዝኛ ዘይኰነስ ብኻልእ ቋንቋታት ኣንብቦ።
ቅድሚኡ ዝነበረ ናይ ምስጢር ፖሊሲ ኣንብብ
መወዳእታ ናይ ግዜ ሓበሬታ COVIDSafe እንታይ ማለት ኢዩ?
እቲ COVIDSafe app ንዜስፋሕፍሕ ዘሎ COVID-19 ንምክልኻል ወይ ንምቍጽጻር ስለ ዘየድሊ ሚኒስተር ጥዕና እቲ COVIDSafe ዚብሃል ናይ ሓበሬታ እዋን ከም ዜብቅዕ ወሰነ። ከምዚ ኺበሃል ከሎ ክፍሊ ጥዕናን ኣረጋውያን ክንክንን (ክፍሊ) ኣመሓዳሪ ድኳን ዳታ ኸም ምዃኑ መጠን ተወሳኺ ሓበሬታ COVIDSafe ኪእክብ ወይ ነቲ COVIDSafe app ኬራግፎ የብሉን ማለት እዩ። ኣመሓዳሪ ናይ ዳታ ድኳን ዝዀነ ይኹን ተወሳኺ ሓበሬታ ናብ ሃገራዊ ድኳን COVIDSafe ክራገፍ ክፈቅድ የብሉን።
እቲ ኽፍሊ ንዅሉ ናይ ብሕትኻ ግዴታታት ኣብ ትሕቲ እቲ Privacy Act 1988 (the Act) ከም ዚፍጸም ናይ ምግባር ሓላፍነት ኣለዎ።
ኣብዚ እዋን እዚ እቲ ኽፍሊ ንዅሉ እቲ COVIDSafe app ካብ ሃገራዊ ድኳን ሓበሬታ ንምድምሳስ ይዓዪ ኣሎ። እዚ ኸኣ ንዅሉ እቲ ኣብ ሃገራዊ ድኳን COVIDSafe ዚርከብ ሓበሬታ ምዝገባ እተመሓላለፈ ሓበሬታ ተጠቃሚ ሓበሬታ ምርመራ ኤለክትሮኒካዊ መሳርሒታት ከምኡውን ኣድራሻታት ዜጠቓልል እዩ። ዝዀነ ይኹን ናይ COVIDSafe app ሓበሬታ ኣይክዕቀብን ኢዩ።
እቲ COVIDSafe app ከተራግፎ ስለ ዘይትኽእል ነቲ COVIDSafe app ካብ ኤለክትሮኒካዊ መሳርሒኻ ኣጥፍኦ። እዚ ኸኣ ንዅሉ እቲ ኣብ ኤለክትሮኒካዊ መሳርሒታትካ ዚርከብ ሓበሬታ ኣፕሊኬሽን ኪድምስሶ እዩ።
ነቲ COVIDSafe app ንምድምሳሱ ተወሳኺ ደገፍ ወይ መምርሒ እንተ ደሊኻ ምስ support@covidsafe.gov.au ተራኸብ።
ኣብ ትሕቲ እቲ ሕጊ እቲ ን COVIDSafe ዚድግፍ ሕጊ ሚኒስተር ጥዕና ንግዜ COVIDSafe ብዜተኣማምን መሳርሒ ገይሩ ኻብ ዚእውጅ 90 መዓልቲ ጸኒሑ ኺስረዝ እዩ። COVIDSafe.gov.au ምስዚ ብቕዓት እዚ ብምስምማዕ ኪጠፍእ እዩ።
ምስ ሓበሬታይ እንታይ እዩ ዚኸውን?
ኣብዚ እዋን እዚ እቲ ኽፍሊ ንዅሉ ሓበሬታኻ ኻብ ሃገራዊ ድኳን ሓበሬታ COVIDSafe ኪድምስሶ ይዓዪ ኣሎ። ሓበሬታኻ ኺስረዝ ክትሓትት ኣየድልየካን እዩ።
ኵሉ እቲ ናይ COVIDSafe app ሓበሬታ ድሕሪ ሓጺር እዋን ስለ ዝድምሰስ ናይ ውልቀ - ሰብ ሕቶ ክውገድ ወይ ስጕምቲ ክውሰድ ኣይክእልን ኢዩ። ሓበሬታኻ ንምጥፋእ ድሮ ሕቶ ኣቕሪብካ እንተድኣ ዄንካ ኵሉ ናይ COVIDSafe app ሓበሬታ ብምጥፋእ ስጕምቲ ክውሰድ ኢዩ።
እቲ ኽፍሊ ኣብ ትሕቲ እቲ ሕጊ ንዅሉ እቲ COVIDSafe app ካብ ሃገራዊ ድኳን ሓበሬታ COVIDSafe ድሕሪ ምዝዛሙ ብኡንብኡ ኺድምስሶ ግዴታ ኣለዎ።
እዚ ዅሉ ዘጠቓልል ኢዩ -
- ሓበሬታ ምዝገባ
- COVIDSafe ኣብ ኤለክትሮኒካዊ መሳርሒኻ ኺገጣጠም ከሎ ሓበሬታ ምርመራ ኤለክትሮኒካዊ መሳርሒ
- ብዛዕባ እቲ COVIDSafe ኣብ ኤለክትሮኒካዊ መሳርሒኻ ኽትከፍት ወይ ክትጐዓዝ ከለኻ እተመሓላለፈ መንነት ተጠቃሚኻ ዚገልጽ ሓበሬታ
- ነቲ ኣድራሻኻ ኸተራግፎ ዜኽእለካ ኤስ. ኤስ. ኤስ
- ኣድራሻኻ ኣብ ኤለክትሮኒካዊ መሳርሒኻ
- እቲ ተጠቃሚ COVID-19 ኣወንታዊ ኣረኣእያ ኸም ዘለዎ ፈቲኑ ነቲ ኣድራሻኦም ኣብ ኤለክትሮኒካዊ መሳርሒኦም ኬራግፎ ዝመረጸ ኻልእ COVIDSafe ዚብሃል ተጠቃሚ ኣድራሻኡ ዚገልጽ ሓበሬታ ሒዙ ኣሎ፣ እዚ ኸኣ ብዛዕባ እቲ ምሳኻ ዘለዎም ርክብ ዚገልጽ ዝርዝር ሓበሬታ ዜጠቓልል ኪኸውን ይኽእል እዩ።
COVIDSafe.gov.au ኵሉ እቲ ናይ ኮቪድ ኣፕሊኬሽን ሓበሬታ ኻብ ሃገራዊ ድኳን COVIDSafe ምስ ተደምሰሰ ንምምኽኻር ክእረም ኢዩ።
እንታይ ክገብር ኣሎኒ?
ብእተኻእለ መጠን ቀልጢፍካ ነቲ COVIDSafe app ካብ ኤለክትሮኒካዊ መሳርሒኻ ኣውጽኦ። እዚ ኸኣ ንዅሉ እቲ ኣብ ኤለክትሮኒካዊ መሳርሒኻ ዚኽዘን ሓበሬታ ብኡንብኡ ኺድምስሶ እዩ።
ነቲ COVIDSafe app ብኸመይ ከም እትድምስሶ ዚገልጽ ስጕምትታት እንተ ደሊኻ በጃኻ ነቲ COVIDSafe ዚብሃል ገጻት ርአ።
ነቲ COVIDSafe app ሓንሳእ ምስ ሰረዝካዮ ተወሳኺ ስጕምቲ ኽትወስድ ኣየድልየካን እዩ። እቲ ኣብ ሃገራዊ ድኳን COVIDSafe app ብኽፍሊ ኺስረዝ እዩ።
ተወሳኺ ደገፍ እንተ ደሊኻ በጃኻ support@covidsafe.gov.au
ርክብታት
COVIDSafe ናይ ምስጢር ሕቶታትን ጥርዓን
ብዛዕባ ምስጢር COVIDSafe ዝያዳ ንምፍላጥ ወይ ናይ ብሕትና ጕዳይ ንምሕታት ወይ ንምጕርምራም ምሳና ተራኸብ።
ብዓል ስልጣን ውልቃዊ ጕዳያት፦ privacy@health.gov.au
ስልኪ 02 6289 1555
ነጻ ጻውዒት 1800 020 103
ኣድራሻ ጶስጣ፦
Department of Health
MDP 62 GPO Box 9848
Canberra ACT 2601
እቲ ናይ ምስጢር በዓል ስልጣን ንዝዀነ ይኹን ብዛዕባ ውልቃዊ ጕዳያት ዝቐረበ ጥርዓን ብመሰረት እቲ Privacy Act 1988 ክፈትሖ ኢዩ እዚ ድማ ንብሕታዊ ጕዳያት ዝጥሕስ ነገራት ናብ ቤት ጽሕፈት ኮሚሽነር ሓበሬታ ኣውስትራልያ ንምምሕልላፍ ዝሕግዝ ኢዩ።
ብኻልእ ኣበሃህላ ከምዚ ዝስዕብ ክትገብር ትኽእል ኢኻ-
- ብቐጥታ ናብ Office of the Australian Information Commissioner and/or ጥርዓን ግበር
- ናብ ፈደራላዊ ፖሊስ ኣውስትራልያ ጥርዓን ኣቕርብ።
Last updated:
08 August 2022


text:
ኣብ ምዕራብ ኣርሲ ከተማ ሻሸመኔ ዝርከቡ ተማሃሮ መሰሎም ስለዝሓተቱ ዝተኣስሩ ይፈትሑ፣መቕተልቲ ደው ይበል ብምባል ትማልን ሎሚን ንተቓውሞ ከምዝወጹ ሽሞም ክግለጽ ዘይደለዩ ተማሃሮ ገሊጾም ኣለው።
ሓይልታት ጸጥታ መንግስቲ ነቶም ተማሃሮ በቲኖምዎ፣ዝተወሰኑ ተማሃሮ እውን ዝተቐጥቀጡን ዝተኣሰሩን ኣለው፤ኣነ እውን ካብቶም ዝተወቕዑ ሓደ እየ ይብል ሓደ ተማሃራይ።
እቲ ተማሃራይ ‘ተማሃሮ ሃሮማያን ጅማን ከምኡ እውን ኣብ ኣምቦ ተማሃሮ ምቕታሎምን ነዚ ብምቅዋም እቲ ተግባር ደው ይበል፣ቃልስና ክቕጽል እዩ እናበልና ድምጽና ነስምዕ ነይርና’ ኢሉ።
ኣብ ዝሓለፈ ሓምለ ተኣሲሩ፣ኣብ ማእሰርቲ ኣብ ኣዲስ ኣበባ እናሃለወ ኣብ ሆስፒታል ሞይቱ ዝተባሃለ ተማሃራይ ኣብ ከተማ ኣምቦ ከምዝተቐብረ ተገሊጹ።ሓደ ነባሪ እታ ከተማ ከምዝበሉዎ ሰባት ነቲ ተማሃራይ ንከይቐብሩ መውቃዕትን ማእሰርትን ተፈጺሞዎም ኢሎም ኣለው።
ኣማሓዳር ወረዳ ኣምቦ ኣቶ ኣሰፋ ሂርኮ ኣብ ዝሃብዎ መልሲ ግን ኣብ ከተማ ኣምቦ ዝተቐትለ ሰብ የለን፤ኣብ ኣዲስ ኣበባ ሓሚሙ ዝሞተ ሰብ ግን ሎሚ ኣብ ኣምቦ ተቐቢሩ’ሎ ኢሎም።
ምሉእ ትሕዝቶ አብዚ ምስማዕ ይኸአል።


text:
ተወላዶ ትግራይ ዝኾኑ ተማሃሮ ዩኒቨርሲቲታት ዝመሃሩሎም ዩኒቨርሲቲታት ንዕረፍቲ ስለዝተዓፀዉ ናብ ዝኸድዎ ብምስኣን ኣብ ፀገም ከምዝወደቑ ተዛሪቦም። እቶም ተማሃሮ ብምኽንያት ዕፅዋ መንገዲን ስእነት መጓዓዝያን ኣብ ክልል ትግራይ ናብዘለው ስድረኦም ክኸዱ ከምዘይከኣሉ ድማ ይገልፁ። እቶም ተማሃሮ ወሲኾም ሚንስትሪ ትምህርትን ዝምልከቶም ኣካላትን ካብቲ ዝርከብሉ ቦታ ከውጽእዎም ወይ ናብ ስድረኦም ክወስዱዎም ሓቲቶም ኣለው።
ሚንስትሪ ትምህርቲ ብወገኑ እተን ዩኒቨርስቲታት ኣብ እዋን ዕረፍቲ ነቶም ተማሃሮ ኣገልግሎት ንምሃብ ዘኽእል በጀት ከምዘይብለን ብምሕባር፣ ናብ ክልል ትግራይ ምለሱና ንዝብል ሕቶኦም ግን ምስ ዝምልከቶም ኣካላት ከምዝዝትይሉ ገሊጹ'ሎ።
እቶም ተማሃሮ ካብ ዝመሃሩለን ዩኒቨርሲቲታት ቅድሚ ምውጽኦም ንዝምልከቶም ሓለፍቲ ሓቲቶም ዝረኸብዎ ምላሽ ንዓኻትኹም ንምቕላብ በጀት የብልናን ዝብል ከምዝነበረ ሓቢሮም።
ብዛዕባ እዚ ጉዳይ ዝተሓተተ ሚንስትሪ ትምህርቲ፣ ተማሃሮ ኣብ ዩኒቨርሲቲ ክፀንሑ ዝኽእሉ ንዓሰርተ ኣዋርሕ ጥራይ ከምዝኾነ ብምግላጽ ካብዚ ዝተፈለየ ኣሰራርሓ ከምዘይብሉ ኣመልኪቱ።ሓላፊ ጉዳያት ምምሕዳር ሚንስትሪ ትምህርቲ ዝኾኑ ኣቶ ዓብዶ ናስር ነቶም ተማሃሮ ኣብ ዩኒቨርሲቲታት ክጸንሑ ምግባር ኣጸጋሚ እዩ ይብሉ።
"ብመሰረት እቲ ሕጊ ብስሩዕ ዝመሃሩ ተማሃሮ ኣብ ዩኒቨርሲቲ ክፀንሑ ዝኽእልሉ ን10 ኣዋርሕ ጥራሕ እዩ።ነዞም ተማሃሮ ከነጽንሖም እንተበልና'ውን ዝኸውን ኣይኮነን፣ ናይ ክረምቲ ተማሃሮ ናብተን ዩኒቨርሲታት ዝኣትውሉ እዋን እዩ። ኣብ ዩኒቨርሲታት ትግራይ ዝመሃሩ ዝነበሩ ናይ ክረምቲ ተማሃሮ ናብ ኩለን ዩኒቨርሲታት ኢና ኣእቲናዮም። እዚ ኣብተን ዩኒቨርሲታት ጾር ወሲኹ እዩ።ናይ በጀት ዋሕዲ ስለዘሎ ዩኒቨርሲታትና ነዞም ተማሃሮ እዚኦም ዘጽንሕሉ ዓቕሚ የብለንን። ከም ዜጋ እተን ዩኒቨርሲታት ቦታ እንተለዎም እንተዝሕግዘኦም ፅቡቕ ነይሩ ኢለ እሓስብ።"
ብዝሓደሮም ስግኣት ናብ ዝተመደቡለን ዩኒቨርሲታት ዘይከዱ ንልዕሊ ሓደ ዓመት ትምህርቲ ዘቋረፁ ተማሃሮ'ውን ኣለው። ካብኣቶም ሓደ ኣብ ፀገም ከምዘለውን ሚንስትሪ ትምህርቲ ፍታሕ ክህቦም ከምዘይከኣለን ይገልፅ።
ኣቶ ዓብዶ ናስር ነዚ ጉዳይ ኣመልኪቶም ኣብ ዝሃብዎ ምላሽ ክሳብ ሕጂ ነዚ ዝመስል ሕቶ ዘቕረበ አካል ከምዘይለ እንተኾነ እቲ ሚንስትሪ ከምዚ ዓይነት ሕቶ ብግቡእ ዝምልሰሉ ኣሰራርሓ ከምዘለዎ ኣዘኻኺሮም።


text:
ኣብ ከተማ ከረን ዝርከብ ናይ ብርኪ ኩባንያ መፍረ መድሃኒት ‘ኣዘል’፡ 40 ሚእታዊት ካብ ጠለብ መድሃኒት ሃገርና የማልእ ከምዘሎ፡ ብምሉእ ዓቕሙ ምስ ዝነጥፍ ድማ ክሳብ 60 ሚእታዊት ከማልእ ዓቕሚ ከምዘለዎ፡ ዋና ኣካያዲ ስራሕ ናይ’ቲ ትካል ኣቶ ምስግና ተኽለኣብ ገሊጹ።
ኣቶ ምስግና፡ መፍረ መድሃኒት ኣብ ሃገርና ኣብ ግዜ ብረታዊ ቃልሲ ከም እተጀመረ፡ ድሕሪ ናጽነት ድማ ኣገዳስነት መድሃኒታዊ ምስናዕ ተራእዩ፡ መንግስቲ ኤርትራ ምስ ዮርዳኖሳዊ ትካል መፍረ መድሃኒት ሽርክነት ብምፍጣር፡ ኣብ 2003 ነዚ ትካል ከምዝመስረቶ፡ ውጽኢቱ ድማ ዝምስገን ምዃኑ ሓቢሩ።
መድሃኒታዊ ምስናዕ ኣብ ውሽጢ ሃገር፡ ኣብ ርእሲ’ቲ መድሃኒት ኣብ እዋኑን ብዘድልየካ ዓቐንን ክትቅርብ ምኽኣሉ፡ ብቕዓቱ ዘይተረጋገጸን ትምዩንን መድሃኒታት ኣብ ዕዳጋታት ዓለም ከቢድ ጸገም ፈጢሩሉ ኣብ ዘሎ እዋን፡ ኣብ ውሽጢ ሃገርካ ንዝፈሪ መድሃኒት፡ ተቘጻጻሪ ኣካል ብቐረባ ዝከታተለሉ ሃዋህው ክትረክብን ናብ ተጠቃሚ ህዝቢ ብርትዓዊ ዋጋ ክትቅርብን ምኽኣል፡ ዓቢ ረብሓ ምዃኑ ኣረዲኡ።
“መድሃኒታዊ ምስናዕ፡ ክብሪ እናወሰኸ ዝኸይድ ኢንዱስትርያዊ ንጥፈት’ዩ” ድሕሪ ምባል ድማ፡ ብዘይካ’ቲ ዝፈጥሮ ቊጠባዊ ረብሓታት፡ ኣብ ማሕበራዊ፡ ጥዕናውን ጸጥታውን መዳያት ብዘለዎ ኣበርክቶ እውን ክምዘን ከምዝከኣል ገሊጹ።
ትካል መፍረ መድሃኒት ‘ኣዘል’፡ ዛጊት ናይ ሃገርና ዝርዝር ኣድለይቲ መድሃኒት ምርኲስ ብምግባር፡ ቀዳምነት ንዝተዋህቦም ኣስታት 50 ዓይነት መድሃኒት ኣብ ምፍራይ ከምዝርከብ ብምጥቃስ፡ ብዝሒ ዘፍርዮ ዓይነት መድሃኒት ክብ ምባል፡ ምስ ናይ ወጻኢ ተቘጻጸርቲ ትካላት ምሕዝነት ብምሕያል ደረጃኡ ምንጻር፡ ከምኡ’ውን መጠን ፍርያቱ ክብ ብምባል ናብ ሰደድ ምጥማት ዘጠቓልል ናይ መጻኢ መደባት እውን ከምዘለዎ ሓቢሩ።
58 ሚእታዊት ብመንግስቲ ኤርትራ፡ 42 ሚእታዊት ድማ ብዮርዳኖሳዊ ትካል መፍረ መድሃኒት ዝውነን ናይ ብርኪ ኩባንያ መፍረ መድሃኒት ‘ኣዘል’፡ ኣካል ናይ’ቲ ጥዕና ዜጋታት ንምውሓስ ዝካየድ ዘሎ ጻዕሪ ኮይኑ፡ ንህዝቢ ብርትዓዊ ዋጋ መሰረታውያን መድሃኒታት ኣብ ምቕራብ ዕዙዝ ኣበርክቶ ዝገብር ዘሎ ትካል’ዩ።


text:
ኣብዘን ዝሓለፋ ሳምንታት፡ ተመሃሮ ቤት-ትምህርቲ ሰውራ ነበር፡ ብዛዕባ ዕላማታትን ጉዕዞን ቤት ትምህርቲ ሰውራ፡ ተመክሮኦምን ጠብላሕተኦምን ገምጋሞምን ከቕርቡ ጸኒሖም። ከም ዝመስለኒ፡ ነዚ ዘተታት ዘተባበዓትን ዘበጋገሰት ኣጋጣሚት፡ እታ ጊደዎን መሓሪን ዮሴፍ ፍስሃየን ኣብ ቲቪ ኣሰና ዝገበርዋ ቃለ-መሕትት እያ። ርኢቶታተይን ነቐፈታይን ንኽልቲኦም ብውልቂ ሂበ እየ። እቲ ዘተ ክቕጽል እውን ኣተባቢዐዮም። ምኽንያቱ፡ ተመክሮና ባዕልና እንተዘየካፈልናዮ ካልኦት ሰባት ባህ ከም ዝበሎምን ከም ዝረኣዮምን ከቕርብዎ እዮም። ግቡእና ድማ እዩ ታሪኽና ክነዘንቱን ታሪኽ ናይቶም ብኣካል ዘየለዉ ክንከላኸልን። እነጸባብቖን እነካፍኦን ክህሉ የብሉን። ዝኽርታት ቤት ትምህርቲ ሰውራ ኣብ ነዘንትወሉ እዋን፡ ብናይ ሎሚ ተመክሮና ተጸሊና (biased ኮይንና) ከይንህሉ ምስትውዓል። ቤት ትምህርቲ ሰውራ፡ ኣብ ግዚኡን ኣብ ብትኡን ኣእቲና ኢና ክንርእዮ ዘለና። ቤት ትምህርቲ ሰውራ ኣካል ናይቲ ህዝባዊ ግንባር ዘካይዶ ዝነበረ ሓርነታዊ ቃልሲ እዩ ነይሩ። እቲ ቃልሲ ኩሉ መዳያዊ እዩ ነይሩ። ምሕራር መሬት፡ ምምሕዳር ዝሓረርካዮ መሬት (ኣገልግሎታት ምሃብ)፡ በቲ ዝከኣለካ ድማ ሰረታት መጻኢ ኤርትራ ምንጻፍ።ቤት ትምህርቲ ሰውራ ካብቶም ካልኦት ክፍልታት ፈሊና ክንርእዮ የብልናን። ኣድላይነትን ሓላፍነትን እዩ ልክዕ ከምቶም ካልኦት ክፍልታት ከም ዝጅመር ዝገበሮ። ንኣብነት ክስለፍ ከለኹ፡ ሓንቲ ትራክተርን፡ ክሳብ እማህሚመት ዝበጽሓ ክልተ ሎሪን ሓንቲ ላንድሮቨርን እዩ ነይርዎ ህዝባዊ ሓይልታት። ግን ንዕአን ዘገልግል ትሕተ ቅርጺ ተዘርጊሑ ነይሩ። ክፍሊ ነዳዲ፡ ክፍሊ ጋራጃት—ወዘተ። ጽርግያ ግሬቶን ዓገትን ኣብ ታዕሊም ከለና እዩ ዝስራሕ ነይሩ። እቶም ኣብ እማህሚመት (ማይህመት) ዝዕለሙ ዝነበሩ ዓበይቲ፡ ድሕሪ ታዕሊም ማእቶት የካይዱ ነይሮም። እተን ሎሪታት ንዓቐበት ግሬቶ ክድይባ ኣይክእላን ነይረን። መሽኪነይቲ ትራክተር ድማ እንሓንሳብ ብገመል ስሒብካ እዩ ነይሩ። ከምቲ ጀማዓትና ጀብሃት ኣታሕሪር (ተ-ሓ-ኤ) ኣብ ዓቀብ ሸንኮሌት ክገብርዎ ዝጸንሑና። ግን እቲ ጽርግያታት ይስራሕ ነይሩ። ምኽንያቱ ራኢ ነይሩ። ሰውራ ንቅድሚት ክደፍእ እዩ። መካይን ጸላኢ ኣብ ዝማርኸሉ ደረጃ ይኸይድ ምንባሩ ነቲ መሪሕነት ይኹን ተጋዳላይ ንጹር ነይሩ። ሽዑ ዝተሓረረት ከተማ ኣይነበረትን። ናቕፋ ትኽበብ ነይራ። ግን ባህ ዘብል ንፋስ ነይሩ። በቃ፡ ገለ ዓይነት ሽታ ነይሩ—ጥዑም ሽታ ኣየር። ሰውራ ብኹሉ መዳያቱ ናብ ጉብዝና ይበጽሓሉ ዝነበረ እዩ። ካልኦት ክፍልታት እውን ይጣየሱ ነይሮም—ዜና፡ ህንጻ፡ ሕርሻ፡ ቁጠባ—ኣብቲ ደሓር ቤት-ትምህርቲ ሰውራ ዝተደኮነሉ ቦታ ድማ ብግፍዓዊ ተግባራት ጸላኢ ዝተመዛበላ ስድራታት በብቕሩብ ክተኣኻኸባ ጀሚረን ነይረን። እቶም ዝበዝሑ ግዳያት ናይ’ቲ ኣብ 1975 ኣብ ሕርጊጎን ኣከባቢኣን ዝተፈጸመ መቕዘፍቲ እዮም ነይሮም። ገለ ገለ ተጋደልቲ እውን ስድርኦም ከምጽኡ ጀሚሮም። እቲ ቦታ ብ “እንዳ ህዝቢ” ወይ ድማ ዕቑባት ይፍለጥ ነይሩ። ናይ ረድዮ ኮድ ስሙ ድማ ዜሮ ይበሃል ነይሩ። ኣብቲ ቦታ ቆልዑ ክበዝሑ ምስ ጀመሩ፡ ብውልቀ ተበግሶ ኣመሓደርቲ ገለ ገለ ትምህርታዊ ንጥፈታት ክካየድ ጀሚሩ።”እዚ ንጥፈታት እዚ ድዩ ነቲ መሪሕነት ውድብ ንቤት ትምህርቲ ሰውራ ክጅምር ኣበጋጊስዎ ወይስ ብቐደሙ ይሓስበሉ ነይሩ” ንዝብል ሕቶ ግን ኣብዚ ቀረባ ግዜ ክምልሶ ኣይክእልን። ገለ ካብቶም ነዛ ሕቶ ክምልሱ ዝኽእሉ ገና ብህይወቶም ኣለዉ፡ ግን ናይ መስመር ጸገም ስለዘሎ፡ ንግዚኡ ምሕላፋ ይሓይሽ። ይኹን እምበር፡ ሓደ ኣጋጣሚ ምዝካር ጽቡቕ እዩ። ብ1975 እቲ መሪሕነት ንገለ ውሑዳት ናይ ምምህርና ተመክሮ ዝነበሮም ወይ ድማ ንኸምኡ ይጠቕሙ ዝበሎም ሰባት ኣብ ዜሮ ኣኪቡ፡ መባእታዊ ካሪክለም ትምህርቲ ክነድፉ መዚዝዎም (ገና እንዳ ህዝቢ ከሎ’ቲ ቦታ፡ እቲ ህዝቢ ደሓር ናብ ደብዓት ዝበሃል ዓሚቑ ስንጭሮ ግዒዙ፡ እቲ ቦታ ኣብ መስከረም 1976 ቤት ትምህርቲ ሰውራ ከም ዝጅመረሉ ተገይሩ)። ካብቶም ብርግጽ ዝዝክሮም ኣባላት ናይ’ዚ ብ1975 ዝቖመ ኮሚተ ካሪክለም፡ ቃልኣብ ሃይለን ሃይለ መብራህቱን ነይሮም። ካብቶም ቀዳሞት መምህራን፡ ኣብቲ መስርሕ ዝተሳተፉ ክኾኑ እውን ዝኽእሉ፡ ኣለምሰገድ ተስፋይ፡ ጎይተኦም ተኽለሚካኤል፡ ጴጥሮስ ሃይለማርያም—ወዘተ። እዚ ዝኸውን ዘሎ ዓመት ኣቢሉ ቅድሚ ምምስራት ቤት-ትምህርቲ ሰውራ እዩ። እቲ ናብ ምብግጋስ ቤት ትምህርቲ ሰውራ ዝወሰደ ኩነታት ከምዚ ይመስል። ኣብ ዝቕጽል ንኣጀማምርኡ ኣብ ውሽጢ እቲ ሓፈሻዊ ናይ’ቲ እዋን ሃዋሁ ሰውራ ኣእትየ ክርእዮ ክፍትን እየ። መን እዩ ህዝባዊ ግንባር፡ መን እዩ መሪሕነት፡ እቲ ሓሳብ ከ መን ኣመንጭይዎ፡ ብዛዕባ ራኢ፡ ተመሃሮ ቤት ምህርቲ ሰውራ… ብሓቂ ኩረት ድዮም ነይሮም ወይስ እምነ ኩርናዕ፡ ቤት ትምህርቲ ሰውራ ከ ከም መጻንሕን መስብሕን መደበር ድዩ ነይሩ ወይስ ኣባላቱ ንጡፋት ተሳተፍቲ ናይቲ ቃልሲ ነይሮም—ወዘተ ክምልሱ ተስፋ ኣንቢረሉ ዘለኹ ቅጥዒ ክኽተል እየ። ኣብ ኩሉ ፍትሒ ክህብ ክፍትን እየ። ፍትሒ ንተመሃሮ ቤት ትምህርቲ ሰውራ፡ ፍትሒ ንመምሃራኑን ሓለፍቱን ኣለይትን፡ ፍትሒ ንታሪኽ—ፍትሒ።ሳላሳ/ኣርበዓ ዓመታት ንድሕሪት ተመሊስካ እተዘንትዎ ታሪኽ፡ በቲ ሎሚ ወዲኻዮ ዘለካ ለንስ (መነጸር) ክትርእዮ ከለኻ ዘይንጹር ስእሊ ክኸውን ይኽእል እዩ። ብፍላይ ኣብዚ ኩሉ ብዓይኒ ፖለቲካ ዝረኣየሉ ዘሎ እዋን። ንታሪኽ ፍትሒ ክትህቦ እንተኮይንካ፡ ብርጉእ መንፈስ ናብቲ እዋን ፍጻመን ናብ ቦታ ፍጻመን ክትምለስ ኣለካ። ነቲ ፍጻመ ጸለውቲ ዝነበሩ ኸ እንታይ እዮም ክትምርምር ክትክእል ኣለካ። ከምቲ ተዛረብቲ እንግሊዘኛ ዝብልዎ፡ ንድሕሪት ተመሊስካ ኣብ እትገብሮ ገምጋም፡ ኣብቲ እዋኑ ዘይተራእየካ ሕጂ ክተስተውዕለሉ የኽእለካ እዩ።Hindsight is 20/20 ከኣ ይብልዎ። ስለ’ዚ፡ ሎሚ ዓቢና፡ ተመክሮታት ካልኦት ርኢና፡ ኣተሓሳስባና ገፊሑን ዓብዩን ብዙሕ ርኢቶታትን ነቐፈታትን ክህልወና ይኽእል እዩ። ኣይጽላእን እዩ ድማ። ኣብ መጽናዕቲ ዘይተመርኮሰ ውልቃዊ ጦብላሕታታት ንህብ ስለዘለና፡ ንሓደ ብጻየይ ስለምንታይ ከምቲ ኣነ ዝግምግሞን ዝርእዮን ዘይረኣየ ኢለ ክግረም የብለይን። እዚ ናተይ እውን በታ ንእሽቶ መስኮተይ ዝርእዮ እዩ ክኸውን(personal perspective)። ልዕሊ ካልኦት ጸንበለል ዘብለኒ ዓቕሚ ይኹን ተመክሮ ኣይተዓደልኩን።በዚ ኣጋጣሚ፡ ንተበግሶ ቲቪ ኣሰናን ንሓፍትና ኤደን ኢያሱን (ተመሃሪት ቤት ትምህርቲ ሰውራ ነበር) ንግደዎንን ዮሴፍን ምስጋና። ድሕርኡ ዝሰዓቡ ወሃብቲ ርኢቶ—ዘካርያስ ቴድሮስ፡ ፍጹም ተስፋማርያም (ረባዕ)፡ ዲጹ፡ ሰለሙን ወልደንኪኤል (ሃለቃ)፡ ተወልደ ካሕሳይ፡ኣማንኤል ኣድሓኖም፡ ክፍሎም ኣሰፋው—ንኹልኹም ጀማዓት በዲር ሰላምታ። የቐንየልና ድማ። ክናሳሕ፡ እዛ ነገር ኣጽቂጠ ክሓልፋ ደልየ ነይረ። ኣተኩረይ ኣብ እዋናዊ ጉዳያት ክኸውን መሪጸ ነይረ። ግን እቲ ዕላል ፈኸም ምባሉ ኣይተረፈን። ትማሊ ናይ ኣቦይ ርጉም (ተወልደ ካሕሳይ) ነቢበ። ሎሚ ድማ ኡስታዝ ኣማንኤል ኣድሓኖም ብደርፊ ኣሰንዩ ሓንቲ መበራበሪት ጽሕፍቲ ኣቕሪቡ። እሞ ደኣ ዘየወናውን ድዩ? ነዛ ከይኣትዋ ወሲነ ዝነበርኩ ቀላይ ባዶ ኣርባዕተ ዘሊለ ኣትየያ ኣለኹ። ምሕንባስ’ኳ ክሳብ ሎሚ ኣይከኣልክዎን ዘለኹ። ግን ቀላይ ባዶ ኣርባዕተ ንእሽቶ እያ ነይራ። ትህሉ’ዶ ትኸውን ከም ቀደማ? ኢሳቕ መሓሪ (ወዲ ቀሺ- ኤሪ-ቲቪ) ንዓራርብ በጺሕዎ ነይሩ። እቲ ኣሳራት ዳርጋ ጠፊኡ ኢሉኒ። እቲ ኪሎሜተራት ዝንውሓቱ፡ ከም ቆፎ ንህቢ ብንጥፈታት ተመሃሮ ዝሃምም ዝነበረ ስንጭሮ፡ እቲ ኣብ እዋን ለይቲ መብራህቱ በቲ ጸቢብ መኻፍቶ ንሰማይ ዝውንጨፍ ዝነበረ ስንጭሮ ቤት ትምህርቲ ሰውራ፡ ናብ ንቡሩ፡ ናብ ቅድመ ቤት ትምህርቲ ሰውራ ተመሊሱ ምህላዉ እዩ ወዲ ቀሺ ገሊጽለይ። ባህሪ መልከዓ ተጸባብቕ እያ። ወትሩ ሜክ ኣፕ ምስ ገበረት እያ። ወዲ ሰብ ዝዓቕሙ ይፍሕራ፡ የብርሳ፡ ይሓርሳ፡ ግን ወዲ ሰብ ምስ ገደፋ ባህርያዊ ወዛ ቀልጢፋ እያ ትመልስ። ኣሰራትና ኣብቲ ስንጭሮ ንሓዋሩ ምህሳሱ ኣይተርፍን እዩ። ኣብ ኣእምሮና እውን ምስ ግዜ ምድብዛዙ ኣይተርፎን። ስለ’ዚ፡ ኣብ ጽሑፍን ኦድዮ-ቪዥዋልን ክሰፍር ኣለዎ። ኣብ ካልኣይ ክፋል፡ ብዛዕባ ኣጀማምራ ቤት ትምህርቲ ሰውራን ብዛዕባ ትምህርታዊ ራኢ ናይቲ ውድብን ክጽሕፍ እየ። ብዛዕባ ራኢ ኣብ ንዛረበሉ እዋን፡ ንቤት ትምህርቲ ሰውራ ቆንጪልና ክንዝትየሉ ኣይንኽእልን። ኣብ ውሽጢ እቲ ሓፈሻዊ ውድባዊ ፕሮግራምን ግብራዊ ኣሰራርሓን ኣእቲና ኢና ንርእዮ። “እቲ ውድብ ዘካይዶ ዝነበረ ኩሉ መዳያዊ ቃልሲ ኣብ ፕሮግራምን ራእን ዝተመርኮሰ ድዩ ነይሩ ወይስ ብሃውሪ እዩ ዝጋደል ነይሩ” ናብ ዝብል ሕቶ እዩ ዝመርሓና። ብዝኾነ እዚኣ ከም ኣፐታይዘር ቆጺርኩም ኣብ ካልኣይ ክፋል ንራኸብ። ኣያኹም ማሕሙድ ሳልሕ
Categories


text:
ኣብ ኦኩላንድ ካሊፈርነያ ንምዕዋት መስርሕ ዋዕላ ንዲመኩራስያዊ ለውጢ ብዕለት 5/6/2010 ተኻይዱ ኣብዚ ኣኬባዚ ብግዳይ ህዝብን ሃገርን ዝሕለቁ ተሳተፍቲ ኣኼባ ሃናጺ ንዋዕላ ዘዕውት ሓሳብን ምኽርን ለበዋን ሒዞም ናብ ኣኼባ ተሳቲፎም ኣኼባ መስርሕ ናይ ዋዕላ ንዲሞክራስያዊ ለውጢ መኽፈቲ ዝኽረ ሰማእታት ናይ ሕልና ጾሎት ተከፊቱ።
ሃገራውን ህዝባውን ጉዳያት ኣብ ፍትሓውን ርትዓውን፡ እዋናዊ ፖለቲካዊ ንጥፍታት፡ ብሕጊ ክምእዘዝ ዝጠልብ’ዩ። ኣብ ትሕቲ ዝዀነ ይኹን ኩነታት ብፍላጥ ይኹን ብዘይፍላጥ ንዝፍጸሙ ጌጋታት ከኣ ብሕጊ መሰረት ይእረሙን መንገዶም ከም ዝሕዙ ይገብር። ሕጋዊ መስርሕ ህዝባዊ መኽሰብ ኣለዎ። ናይ ዘተ መኣዲ ዝኸፍት’ዩ። ፍረ ዘለዎ ውጽኢት ዝርከቦ’ዩ።
ህዝብና ካብ ታሪኽ ተጋድሎ ጸረ-ባዕዳዊ መግዛእቲ ኣትሒዙ ክሳብ መስርሕ ነጻን ልዑላዊትን ሃገር ምርግጋጽ ይኹን ድሕርኡ ናብ ከባቢ 19 ዓመታት ኣብ ትሕቲ ጸረ-ህዝቢ ዝዀነ ዲክታቶርያዊ ስርዓት ህግደፍ ወዲቑ ሓሳረ-መከርኡ ረኺቡ’ሎ፡፡
መሰል ሕቶ ዑቕባ ብኣህጉራውን ዘቤታውን ሕግታት ‘ዩ ዝመሓደር። በዞም ሕግታት እዚኣቶም ዝተሰማምዑ መንግስታት ከኣ፡ መምዘኒታት ዑቕባ ንዘማልኡ ሰባት ድሕነቶም ክሕልዉሎም ግዴታ ኣለዎም። መሰል ሕቶ ዑቕባ ኣካል ዘቤታዊ ሕጊ ዓባይ-ብሪጣንያ እዩ።
መሰል ሕቶ ዑቕባ ብኣህጉራውን ዘቤታውን ሕግታት ‘ዩ ዝመሓደር። በዞም ሕግታት እዚኣቶም ዝተሰማምዑ መንግስታት ከኣ፡ መምዘኒታት ዑቕባ ንዘማልኡ ሰባት ድሕነቶም ክሕልዉሎም ግዴታ ኣለዎም። መሰል ሕቶ ዑቕባ ኣካል ዘቤታዊ ሕጊ ዓባይ-ብሪጣንያ እዩ።


text:
Radio Erena: 12 March 2022
መንግስቲ ኢትዮጵያ ኣብ ልዕሊ’ቶም ንሰላማውያን ሰባት ብሓዊ ኣቃጺሎም ዝቐተሉ ወተሃደራትን ዕጡቓት ምልሻታትን ስጉምቲ ክወስድ ምዃኑ ገሊጹ።
ቤት ጽሕፈት መራኸቢታት እቲ መንግስቲ ኣብ ዘውጸኦ መግለጺ፣ እቲ ዘስካሕክሕ ፍጻሜ፣ ኣብ ቤንሻንጉል ጉሙዝ፣ ዞባ መተከል፣ ኣይሲድ ኣብ ዝተባህለ ቀበሌ ከምዝተፈጸመ ኣመልኪቱ።
ወተሃደራዊ ልብሲ ሰራዊት መንግስቲ ኢትዮጵያ ዝተኸድኑ ዝርከብዎም ዕጡቓት፣ ሰላማውያን ሰባት ብህይወቶም ብሓዊ እንዳቃጸሉ ዘርእይ ቪድዮ ኣብ ማሕበራዊ መራኸቢታት ድሕሪ ምዝርግሑ፣ ኣብ ልዕሊ ህዝቢ ከቢድ ቁጠዐ ፈጢሩ ኣሎ።
እቲ ቤት ጽሕፈት መራኸቢታት ብቀዳም 12 መጋቢት 2022 ኣብ ዝዘርገሖ መግለጺ፣ ‘መንነት ኮነ መበቆል’ቶም ነዚ ዘስካሕክሕ ጭካነ ዝፈጸሙ ሰባት ብዘየገድስ፣ ግቡእ ሕጋዊ ስጉምቲ ክውሰደሎም እዩ’ ኢሉ።
ኣብ ውግእ ሓድሕድ ተጸሚዳ ኣብ ዘላ ኢትዮጵያ፣ ብኩሎም ወገናትን ዕጡቓት ምልሻታትን፣ ኣብ ልዕሊ ሰላማዊ ህዝቢ ከቢድ ምግሃስ ሰብኣዊ መሰላት ከምዝተኻየደ፣ ብኣህጉራውያን ትካላት ብተደጋጋሚ ክግለጽ ጸኒሑ’ዩ።
ብፍላይ ኣብዚ ኣብ መንጎ ሓይልታት ትግራይን ፈደራላዊ መንግስቲን መንግስቲ ኤርትራ ከኣ ዝተሓወሶ ዝካየድ ዘሎ ኲናት፣ ኣብ ዘበናዊ ታሪኽ ዓለምና ንመጀመሪያ ግዜ ዝረአ ዘሎ ዘስካሕክሕ ግፍዕታትን ኣቀታትላን ከምዝተፈጸመ፣ ኣብቲ ዞባ ዝንቀሳቐሳ ኣህጉራውያን ትካላት ረዲኤት ይገልጻ።
እዚ ኣብ ማሕበራዊ መራኸቢታት ዝተዘርገሐ፣ ሰላማውያን ሰባት ብሓዊ ኣቃጺልካ፣ ጭካነ ብዝመልኦ ኣገባብ ምቕታል፣ ቦታ ፍጻሜን ግዜን ንምልላይ፣ ብዓበይቲ ማዕከናት ዜና ዓለምና ምጽራይ ይግበረሉ ኣሎ።


text:
ክቡር መሓመድ ዓብዱላሂ መሓመድ
ፕረዚደንት ፈደራላዊት ደሞክራስያዊት ሪፑብሊክ ሶማል
ክቡራት ኣባላት ልኡኽ
ብስም ህዝቢን መንግስቲን ኤርትራ፤ ኣብ ገዛኹም ኣርሕቡ ክብል ዝስምዓኒ ባህታ ዓቢ እዩ።
ናይ ህዝቢታት ኤርትራን ሶማልን ዝምድና፣ ቅድሚ ምቕልቃል መግዛእቲ ምዕራብ፣ ብናይ ቀርኒ ኣፍሪቃን ደቡብ ደሴት ዓረብን፣ ሰሜን ምብራቕ ኣፍሪቃን ስልጣኔታት (civilizations) ዝተጠናነገ’ዩ። ድሕሪ ምቕልቃል መግዛእቲ ምዕራብ፣ ኣብ ዝተኻየደ ዝተፈላለየ ተቓውሞታት ዕብለላ፣ ሌላን ምሕዝነትን ክልቲኣቶም ህዝቢታት ተደሪዑ እዩ። ድሕሪ ምዝርዛር መግዛእቲ፤ ኣብ እዋን ዝሑል ኩናት፤ ዝምድና ህዝቢታትና ዝበረኸ ፍሉይ ምሕዝነት ኣብ ዞባ ቀርኒ ኣፍሪቃ ኪበሃል ምብቅዑ ኸኣ፤ ዘሐብን ታሪኽ’ዩ። ኣኽብሮት ህዝቢ ኤርትራ ንሓው ህዝቢ ሶማል ከኣ፣ ኣብዚ ዓሚቝ ሕውነታዊ መረዳእታ ዝተሰረተ እዩ።
ክቡር ፕረዚደንት
ክቡራት ልኡኻት/መሰነይታ
ድሕሪ ምኽታም ዝሑል ኩናት፤ ኣብ ዞባና – ሶማል፡ ኢትዮጵያ፡ ኤርትራ፡ ሱዳን፡ መስርሕ ሃገር ምህናጽ (nation building) ኣብ ሃሃገራትና እናሰላሰልና፣ ንእስትራተጂያዊ ዞባዊ ጥምረት (integration) ምሹእ ዕድል ተፈጢሩ ኣብ ዝተባህለሉ፤ ዘጋጠመ መሰናኽላት፣ ዓቢ መለበሚ’ዩ ነይሩ። ክንዲ ህንጸት ሃገር፣ ብኤትኒካዊን እንዳዊን ምግምማዕ – ዕንወት፤ ክንዲ ቁጠባዊ ልምዓትን ራህዋን፣ ብግዳማዊ ዝምታን ውሽጣዊ ስርቂን – ድኽነትን ጥምየትን፤ ክንዲ ናጻን ልዑላዊን መንግስቲን ትካላትን፣ ብመተካኣታ UNን NGOታትን – ‘ማይክሮ’ ምሕደራ ስርዓት-ኣልቦነት፤ ክንዲ ዞባዊ ሽርክነትን ጥምረትን – ቅልውላዋት ዶባትን ምትሕንዃላትን፤ ክንዲ ዞባዊ ሰላምን ርግኣትን ብውሽጣዊ ዓቕሚታት – መወዳእታ ዘይብሉ ቅልውላዋት “ዓቀብቲ ሰላማት”፤ . . . ወዘተ…ወዘተ። እቲ ዝርዝር ነዊሕ’ዩ።
ኣብ ውሽጢ ከምዚ ዝበለ ሕምሩግ ኩነታት፤ ብሽፋን ሃይማኖታት፣ ናይ ምትእትታዋትን ምስፍሕፋሕን ዞባዊ ኣጀንዳታት ምድፋእ፤ . . . ኩሉ ዓይነት ጥሩፍ ጥንቈላዊ ባህሊታት ምምራዝ፤ ሽበራን ቀርሰናን፣ ንግዲ ፍልሰት፣ ንግዲ ኣጽዋርን ሓሺሽን ምንጋስ፤ ከም ንቡር (norm) ወይ ዋኒን-ከም-ልሙድ (business as usual) ተወሲዱ፤ ወግሐ-ጸብሐ፣ ብመደበራት መናፍሕ ሓሶት ዝጋዋሕ ዜና’ዩ። እዚ ብዝምቡዕ ፖሊሲታት ሓያላን ዝምእዘዝ ኣሰካፊ ምዕባለታት’ዚ ዝሓለፈ ርብዒ-ዘመን፤ ብዘይ ሓንካሪ ጸይቂ ዘቤታውያን ተዋሳእቲ፣ ክውን ኪኸውን ኣምበይምኸኣለን።
እዚ ናይ ቅልውላዋትን ግጭትን ዘይርግኣትን ዕንወትን መዋእል፣ ዘላቒ (sustainable) ኪኸውን ስለዘይክእል ግን፣ ናብ ምኽታም ገጹ ይኸይድ ስለዘሎ፤ ኣብ ናይ መቐይሮ መድረኽ ንኣቱ ኣሎና። ህዝቢ ኤርትራ፡ ምስ ናይ’ቲ ኣብ ልዕሊኡ ዝተፈጸመ በደልን ቀጻሊ ጸቕጢታትን፤ ከይተሰነፈ ጸኒዑ ንኹሉ ሽርሒታት መኪቱ እዩ። ህዝቢ ኢትዮጵያ’ውን ንፖለቲካ ኤትኒካዊ ምግምማዕን ሞግዚትነት ባዕዲን ወጊድ ኢሉ፣ ናብ ቅኑዕ ሃገራዊን ዞባዊን መኣዝን፣ ብሓያል ምረሻ ይግስግስ ኣሎ። ህዝቢ ሶማል’ውን፤ ከም ወትሩ፡ መጓዕዝቲ ህዝቢታት ኢትዮጵያን ኤርትራን ከምዝኸውን ርጉጽ እዩ።
ክቡር ፕረዚደንት
ኣብዚ ሓቢርና ነጸጽዮ ዘሎና ባይታ፣ ህዝቢ ሶማል፡ ወሳኒ ኣበርክቶ ኪገብር ከምዝኾነ፣ ዘሎኒ እምነት ደጊመ እናረጋገጽኩ፤ ኣብ ኩሉ ክልተኣዊን ዞባዊን፤ ቁጠባዊን ድሕነታዊን ሽርክነትና ይኹን መኸተ፣ ንእተካይዶ ዕቱብ ጻዕሪታት፣ ምሉእ ዓወት እምነየልካ።
ምስ ምስጋና